ހައްދު ފަހަނަޅައިފައިވާ މީހުންނާއި ދޭތެރޭ ސަރުކާރުން ހަރުކަށި ފިޔަވަޅު އަޅަން ލަސްވެއްޖެ! | ތާޅަފިލި ބްލޮގް\nކިޔާލުމުގެ ކުރިން: މި ލިޔުމަކީ ދީނީ ނަޒަރަކުން ދީނީ އިލްމުގެ މައްޗަށް ލިޔެފަވާ ލިޔުމެއްނޫނެވެ. މި ލިޔުމަކީ ދުނިޔަވީ ނަޒަރަކުން ދުނިޔަވީ ކަންކަމުގެ މައްޗަށް، ދީނުގެ މައި އަސާސްތަކަށް އަލިއަޅުވާލުމަށްފަހު ލިޔެފައިވާ ލިޔުމެކެވެ. ދީނީ އިލްމުގެ ޖާހިލުކަމުން، ދީނީ ކަންކަމުގައި ވާހަކަ ދެއްކުމުން އެއްކިބާވަމެވެ. ލިޔުމުގައި ގޯހެއްވާނަމަ ކޮމެންޓުކުރެއްވުން އެދެމެވެ. – ލިޔުންތެރިޔާ\nހައްދުފަހަނަޅާދިޔުމަކީ ކޮބާ ހެއްޔެވެ؟\nމިފަހަކުން ހައްދުފަނަހާފައިތިބި ބައެއްގެ ވާހަކަ ޚަބަރުފަތުރާ އެކި ވަސީލަތްތަކުން އެކި ގޮތްގޮތަށް އެބަ ދެކެވޭއެވެ. އަދި، އެކި މާނަތަކުގައި، އެކި ޖަމާއަތްތަކާއި ގުޅުވައި މީސްމީޑިއާގައި އެކިފާޑުގެ ވާހަކަވެސް މިބާވަތުގެ މީހުންނާއި ގުޅޭގޮތުން އެބަދެކެވެއެވެ. ތާޅަފިލިން މި ބަލާލަނީ ހައްދުފަހަނަޅާ ދިޔުމާއި ދިވެހިންނާއި އޮތް ގުޅުމުގެ މައްޗަށެވެ.\nހައްދުފަހަނަޅާ މީހުނަށް ބައެއްފަހަރު “ހަރުކަށި ފިކުރުގެ” މީހުނޭ ބުނެ ގޮވާހަދައެވެ. އަދި، ތަންކޮޅެއް ޒުވާންކުދީން “އެކްސްޓްރީމިސްޓް” އޭ ވޭސް ކިޔާއުޅެއެވެ. ހަގީގަތުގައި ހައްދުފަހަނަޅާ ދިޔުމަކީ، ބަހުގެ މާނައިގައިވާ ގޮތަށް ކަމެއް ކުރުމުގައި ކަނޑައެޅިފައި އޮންނަ ނުވަތަ ގަބޫލުކުރެވޭ މިންގަޑުން ބޭރުން އެކަމެއް ކުރުމެވެ. ކޮންމެ ކަމެއްގައިވެސް ހައްދުފަހަނަޅައި ދެވިދާނެއެވެ. ކެއުމުގައި ހަށިގަޑަށް ގެއްލުންވާވަރަށް ކެއުން އެއީ ކެއުމުގައި ހައްދުފަނަޅާ ދިޔުމެވެ. ހަމަ އެގޮތަށް، ދީނީ ކަންކަމުގައިވެސް ދީނުގައި އެކަމެއް ކަނޑައަޅުއްވައިފައިވާ ގޮތުގެ ބޭރުން، އެކަމެއް ދީނުގެ ކަމެއް ގޮތުގައި ގަބޫލުކޮށް އެކަމެއް ކުރުމަކީވެސް ހައްދުފަހަނަޅާ ދިޔުމެވެ. ހަމައެހެންމެ، ދީނުގައި ކަނޑައެޅިގެން އޮތްކަމަކާއި ޙިލާފަށް ދުނިޔަވީ ކަމެއް އިސްކޮށް އެކަމެއް ކުރުމަކީވެސް ހައްދުފަހަނަޅާ ދިޔުމެވެ.\nދިވެހިންނަކީ އިސްލާމް ދީނުގެ އަލިމަގުގެ މާދިގު ތާރީޚެއް އޮތް ބައެއް ނޫނެވެ. ދީނުގެ އިލްމު ހައްގުގޮތުގައި ހާސިލްކުރުމުގެ ފުރުސަތު ލިބިފައިވަނީވެސް މަދު މީހަކަށެވެ. މި ސަބަބުތަކާއިހުރެ، ދިވެހިންގެ ތެރޭގައި ހާއްސަކޮށް ދީނީ ކަންކަމުގައި އިސްނަގާ އުޅޭ ޖަމާއަތްތަށް އެއް ޖަމާއަތުން އަނެއް ޖަމާއަތާއި، ގަބޫލުކުރާ ގަބޫލުކުރުންތަކާއި، ވަކި ކަންކަމުގައި އަމަލުކުރާ ކުރުންތަށް ހާސްތަފާތެވެ. މިސާލެއްގެ ގޮތުން، ބައެއް ޖަމާއަތްތަކުން ޑިމޮކްރަސީ ހުއްދަ ކުރާއިރު، އެހެން ޖަމާއަތަކުން އެކަން މަނާކޮށް އެކަމާއި ދުރުވާން ލަފާދެއެވެ. މިމޭރުމުން، ހައްދުފަހަނާފައިވާ ހަރުކަށިވިސްނުމުގެ ޖަމާއަތްތަށްވެސް ދިވެހިންގެތެރެއިން ވެއެވެ.\nހަރުކަށިވިސްނުމުގެ ޖަމާއަތުގެ އަސާސަކީ ކޮބާ؟\nހަރުކަށި ވިސްނުމުގެ ޖަމާއަތްތަކަށް އިސްލާމީ އެހެނިހެން ޖަމާއަތްތަކުން “ޚަވާރިޖުން” މި ގޮތަށް މާނަކޮށް ގޮވާހަދައެވެ. މި ޖަމާއަތުގެ މީހުންނަކީ ބޭރުފުށުން އިސްލާމުންގެ ރިވެތި ސިފަ ދައްކުވާދީ، އެކަމަކު ހަގީގަތުގައި ކާފަރުންނަށްވުރެވެސް ނުބައިބައެކެވެ. ދިވެހީންގެ ތެރޭގައި އުފެދި އާލާވަމުން އަންނަ މި ޖަމާއަތުގެ ސަބަބުން ދިވެހި ގައުމަށް ބޮޑެތި ގެއްލުންތަކެއްވެސް އަންނަނީ ލިބެމުންނެވެ. ސަލްޓަން ޕާކުގައި ބޮންގޮއްވުމާއި، ދީނީ އިލްމުވިރިޔާ ޑރ. އަފްރާޝީމް އަލީ އަވަހާރަކޮއްލުމާއި (ބެލެވޭގޮތުގައި)، ވެރިކަން ވެއްޓުމުގައި މުޒާހަރާކުރުމާއި، ތާރީޙީ މުދަލަށް ގެއްލުންދިނުމާއި، މި މީހުންނާއި ދެކޮޅަށް ވާހަކަދައްކާ މީހުން ކާފަރުކޮށް ގަތުލުކުރުމަށް ރާވައިގެން މަސައްކަތްކުރުމާއި، އަދި ދާދިފަހުން އެޖަމާއަތުގެ ލީޑަރުކުގެ މައްޗައް އޭނަގެ އަހުލުން ހުކުމެއް އިއްވައި އޭނާ ގަތުލުކޮށް ކަޑަށް އެއްލާލުމަށް މަސައްކަތްކުރުން ފަދަކަންކަމަކީ މިޖަމާއަތުގެ ވިސްނުމެވެ. މިއީ، ދީނުގެ ނަމުގައި ހައްދުފަހަނަޅާގޮސް އިސްލާމްދީނުގެ ހަގީގީ ސޫރަ ދުނިޔޭގެ ނަޒަރުގައި ހަޑިކުރާ، ނުލަފާ ވިސްނުމެއްގެ ވެރި، އިންސާނީ ވަންތަކަމާއި ކުލުނުން މަހުރޫމްވެފައިވާ ބައެކެވެ. މިބައިމީހުންގެ ނުބައިކަމުން ދިވެހި އެންމެހާ ރައްޔިތުންނާއި އެންމެހާ މުސްލިމުންނާއި ހުރިހާ އިންސާނުން ރައްކާތެރިވާން ޖެހޭއެވެ.\nސެކިއުލާރ ވިސްނުމުގެ މީހުނަށް ހީވެފައި އޮންނަ ގޮތުން އިސްލާމްދީނުގެ ވިސްނުމަކީ މިބައިމީހުން މި އުޅޭ ނުލަފާ ހަރުކަށި ގޮތެވެ. މި ސަބަބާއިހުރެ، ހަމަޖެހިގެން އަމާންކަމާއިއެކު އިސްލާމްދީނުގެ މަތީ ހުންނަ މީހާއަށް އެތައްބައެއްގެ ފުރައްސާރައާއި ކުރިމަތިވެއެވެ. އަހަރުމެންގެ ދީން، އިސްލާމްދީނަކީ އަމާންކަމާއި ހައްގުތަށް ކަށަވަރުކުރުމަށް އެންމެ ބާރުއަޅާ ދީނެވެ. ބާވާލެއްވި ހުރިހާ ދީނެއްގައިވެސް، އެދީނުގެ ފުރިހަމަ ގޮތުގައި، ބަޔާންކޮއްފައިވާ އަސާސްތަކަކީ އިސްލާމްދީނުގައި ބަޔާންކޮއްފައިވާ ރިވެތި އަޚްލާގުގެ އުސޫލްތަކާއި، މައިންބަފައިންނަށް ކަމޭހިތުމާއި، ނިކަމެތިންނާއި ކުޑަކުދިންނާއި މުސްކުޅިންނަށް އަޅާލުމާއި، ސަދަގާތްކުރުމާއި، ބާރުދެރަ މީހުންގެ ހައްގުތަށް ކަށަވަރުކުރުމާއި، އަނބިންނާއި ދަރީން ދިފާއުކުރުމާއި، އަންހެންހުންގެ ހައްގުތަށް ކަށަވަރުކުރުމާއި، އަޅުން މިނިވަންކުރުން ފަދަ ޖާހިލްޔަ ޒަމާނުގައި ޝައިތާނާ ޒީނަތްތެރިކޮއްފައިވާ ނުބައިކަންކަމުން ދުރުވެ އަބުރުވެރި ދިރުއުޅުމެއް އުޅޭނެ އެންމެހާ ކަންކަމެވެ. އިސްލާމްދީނަކީ އޭގެ ޒާތުގައި ދިރިއުޅުމުގެ މަގުޗާޓެކެވެ.\nކަން މިގޮތުގައި އޮތް ކަމުގައިވިޔަސް، އިސްލާމްދީނުގެ ނަމުގައި މިބައިމީހުން އެމީހުންގެ ބޭނުންތައް ފުއްދުމަށް މަސައްކަތް ކުރެއެވެ. މި ހައްދުފަހަނަޅާފައިވާ ޖަމާއަތުގެ މީހުންނަކީ ހަގީގީ ޓެރަރިސްޓުންނެވެ، މި ބައިމީހުންނަކީ މި ގައުމުގެ ގާނޫނުތަށް ބަލައިނުގަނެ އަމިއްލައަށް ހިތުހުރި ގޮތަކަށް ކަންކުރާ ނުރައްކާތެރި ބައެކެވެ. އަދި، މި ޖަމާއަތުގެ މީހުނަކީ ބޮޑެތި ފާފަތަކަށް އަރައިގަނެ، މަސްތުވާތަކެތި ބޭނުންކޮށް، އަންހެންހުންގެ އިތްފަތްތެރިކަން ފޭރިގަނެ، މީތަކުންގެ މުދަލުން ފޭރި ގަދަބާރުން އުޅެން މަސަތްކަތްކުރާ ބައެކެވެ.\nމި ޖަމާއަތުގެ އަހުލުވެރިންގެ ސިފަތައް!\nމި ހަރުކަށި ޖަމާއަތުގެ އަހުލުވެރިންންގެ ކިބައިން އެންމެ ފަސޭހައިން ފާހަގަކުރެވޭނެ ސިފައަކީ، އެމީހުން ހެދުން އެޅުމާއި ބުރުސޫރަ ދީނުގެ އަހުލުވެރިންނާއި އެއްފަދަ ގޮތަކަށް ހުރިކަމުގައިވީ ނަމަވެސް، ވާހަކަ ދެއްކުމުގައި އެއްވެސް މިންވަރެއްގެ އިހުތިރާމް ކުރުމެއް، ޙާއްސަކޮށް އެމީހުންގެ ފިކުރާއި ޙިލާފު މީހުންގެ ވާހަކަ ދައްކާއިރު ދީނުގެ މަގުގައި ހުރި މީހެއްގެ ކިބައިން އުންމީދު ކުރާވަރަށްވުރެން ހަޑި ހުތުރުބަހުން ވާހަކަދައްކާ، ބަސްމަގު ހަޑިކަމެވެ. ރީތިބަހުން ވާހަކަ ދެއްކުމާއި، އިޚްތިރާމްކުރުމަކީ އިސްލާމް ދީނުގައި ބާރުއަޅުއްވާ ކަމަކަށްވާއިރު، މި ޖަމާއަތުމީހުންގެ ކިބައިން މި ރީތި ސިފަ ފެނިގެން ނުދެއެވެ.\nދެވަނަ ކަމަކަށް، މިބާވަތުގެ މީހުން ޕޮލިސް، އެމްއެންޑީއެފް އަދި ކޯޓުތަކާއި ފަޑިޔާރުން ދެކެ އާދަޔާއި ޙިލާފު ހިންހަމަނުޖެހުމެއް ހުރެއެވެ. ސަރުކާރު ގަބޫލުނުކުރުމާއި، ވެރިންނަކީ އިސްލާމުން ނޫންކަމުގައި ދެކި ގަބޫލުކުރެއެވެ.\nތިންވަނަ ކަމަކަށް، ދީނުގެ އަސާސްތަކަށް މިބައިމީހުން ރޯނުފިލާނެއެވެ. ތައުހީދުގެ އިލްމާއި، އަގީދާ ވަރުގަދަކުރުމުގެ ބަދަލުގައި ދީނުގެ ކަންކަމުގައި ބަޔާންކޮއްފައިހުންނަ ހުކުމްތަށް، އެ ކަމުގެ ހަމަތަކަށް ބެލުމެއްނެތި ތަންފީޒުކުރަން އުޅެއެވެ. މި ޖަމާއަތުގެ މީހުން ދީނީ އިލްމު ހޯދައި ބަލައި ވިސްނާ ފިކުރު ކުރުމުގެ ބަދަލުގައި ޖަޒުބާތުގައި ޖެހި، އެބައިމީހުން ލީޑަރަށް ކިޔަމަންގަނެއެވެ.\nހަތަރުވަނަ ކަމަކަށް، މި ޖަމާއަތުގެ މީހުން އިލްމުވެރިން ބަލައިނުގަނެ، އިލްމުވެރިންނަކީ “ކާފަރުން” ގޮތުގައި ލޭބަލް ކުރެއެވެ. އަދި، އިލްމުވެރިންނާއި ވާހަކަދެއްކުން މަނާކޮށް އިލްމީ ބަހުސްކުރުމުން އެއްކިބާވެ ދެކޮޅުވާ އެންމެންނަކީ މުސްލިމުންނޫންކަމަށް ކަނޑައަޅައެވެ.\nފަސްވަނަ ކަމަކަށް، މި ބައިމީހުން ހައްދުފަނަޅާތިބި ހަގުރާމަވެރި ޖަމާއަތްތަކަށް ފާޅުގައި ތާއީދުކޮށް ދިވެހިން އެކަމުގައި ބައިވެރިކުރުމަށް ލަފާދީ މަގުތަނަވަސްކުރަން މަސައްކަތްކުރެއެވެ.\nޓެރަރިޒަމްއާއި ދެކޮޅަށް ކުރާހަގުރާމައިގައި، ހަގީގީ ޓެރަރިސްޓުން ފާގަވާން ލާޒިމެވެ. ދީން ގަބޫލުނޮކޮށް ދުނިޔަވީ ކަންކަމުގައި ހައްދުފަހަނަޅައިފާ މީހުންނާއި އެއްފަދައިން ދީނުގެ ނަމުގައި ހައްދުފަހަނަޅާ މީހުންނާއި ދޭތެރޭވެސް ކަންކުރަންވީ އުސޫލެއް ގާއިމްކުރެވި އެއަށް އަމަލުކުރަންވީއެވެ. ވޭތުވެދިޔަ5އަހަރަކީ މި ދެބާވަތުގެ މީހުންނަށް ލިބިގެން ދިޔަ އީދެކެވެ، ސަރުކާރުން އަޅާނުލާ ސިޔާސީ ބޭނުންތަކަށް މި ޖަމާއަތްތަށް ދޫކޮއްލުމުގެ ސަބަބުން މިއަދު ދިވެހިންތެރޭގައި އުފެދިފައިމިވާ ބިރުވެރިކަން މާބޮޑެވެ. މި ނުލަފާ ބައިގަޑުގެ ނުލަފާކަން މަދުމަދުން ފެންނަން ފައްޓަނީއެވެ. އިސާހިތަކު، ކަޑި ބަޑި ހިފައިގެން ދާހިލީ ކުރިމަތިލުމަކަށް ނުކުންނަންވެސް މި ބައިގަޑުގެ މީހުން ފަސްނުޖެހޭނެކަން އެއީ ތާރީހުން ދައްކުވަދޭ ހަގީގަތެކެވެ.\nކަންމިހެން އޮތުމާއެކު، ރާއްޖެހިން މި ހަރުކަށި ފިކުރު، މިހާރު މި އޮތް މިންގަޑުގައި ނައްތާލަން ސަރުކާރުން މަސައްތަކަތްތަކެއް ކުރަން ޖެހޭކަން ފާގަކުރަމެވެ. އެމް އެން ޑީ އެފް އަކީ ޒަމާނުއްސުރެން ރާއްޖޭގައި ހަރަކާތްތެރިވާ ނުރައްކާތެރި މީހުންނަށް ފާރަލައި، ވަކީން، މި ނުބައި ޖަމާއަތުގެ މައުލޫމާތު އަޕްޑޭޓްކޮށް ބަލަހައްޓާ ބައެކެވެ. ދީނުގެ ނަމުގއި ދީން ހަޑިކުރާ މި ބައިގަޑު އިންސާފުގެ ކުރިމައްޗަށް ގެނެސް، މި ބައިގަޑުގެ ސިއްރުތަށް އެންމެހާ ދިވެހީންގެ ކުރިމައްޗަށް ގެނެސް މިބައިގަޑު ހަމަ މަގަށް އެޅުވުމަށް މަސައްކަތް ފެއްޓެވުމަށް ގޮވާލަމެވެ.\nމި ބައިމީހުން ސުންޕާކަމުން، ދީނުގެ ހަގީގީ މަގުގައި ތިބި ދިވެހީންނަށް ގެއްލުމެއް ލިބުމުގެ ކުރިން، މި ޖަމާއަތް “ނިއުޓްރަލައިޒް” ކުރަން އުޅެންވީއެވެ. ކަންކުރުމުގައި، ދީނީ އިލްމުވެރިންނާއި މަޝްވަރާކޮށް، ކަމުގެ ތަޖުރިބާހުރި އެމް އެން ޑީ އެފް ގެ މާހިރުންނާއި ވާހަކަ ދައްކައި، ރައީސުލް ޖުމްހޫރިއްޔާގެ ޓެރަރިޒަމް ކޮންސަލްޓަންޓަށް މި ޖަމާއަތައި އެހެން ދީނީ ޖަމާއަތްތަކާއި ހުރި ތަފާތު ކިޔާދީ އޮޅުމެއްވާނަމަ އެކަން ސާފުކޮއްދޭން މަސައްކަތްކުރާންވީ އެވެ.\nކުރުގޮތަކަށްބުނަނީނަމަ، މި ގައުމުގެ މޫރިތިކަން މިވަނީ ނުރައްކަލެއްގެ ތެރޭގައެވެ. “ޕެރަޑައިސް އެންޑޭންޖާރޑް” އެވެ.\nPrevPreviousއޮޑެގައްލާ އެއްބަސްވުން ޖެހުނީ ކޮންތާކުބާ؟\nNextރާއްޖޭގެ އެންމެ ތަފާތު ރިސޯޓު ވޯލްޑޯރފް އެސްޓޯރިއާ އިތާފުށިން ދިވެހި ކޮންޓްރެކްޓަރުންނަށް ލާރިނުދީ މަސައްކަތް ކުރުވާކަން ހާމަވެއްޖެ!Next


ދެކުނުގެ4އަތޮޅަށް މޫސުމީ ހުދު ސަމާލު ނެރެފި – Mikal News\nދެކުނުގެ މުސުމް - 18 ޖުލައި 2020\nކުރިޔަށް އޮތް 24 ގަޑިއިރަށް ފުވައްމުލައް ސިޓީއަށް ހިމެނޭ، ދެކުނުގެ4އަތޮޅުގެ ސަރަހަށްދަށް މޫސުމީ ހުދު ސަމާލު ނެރެފިއެވެ.\nމިއަދު، 18 ޖުލައި 2020 ގެ ހެނދުނު 10:00 އިން މާދަމާ ހެނދުނުނު 10:00 އަށް ދެކުނުގެ ސަރަހައްދަށް ބޯކޮށް ވާރޭވެހުމާއެކު ގުގުރާނެ ކަމަށް މޫސުމް ލަފާކޮށްފައި ވެއެވެ. އަދި ދެކުނުގެ4އަތޮޅު ހިމެނޭ ސަރަހަށްދަށް ވިލާގަނޑުގައި 45 މޭލަށް ވައި ގަދަވާނެ ކަމަށް މޯލްޑިވްސް މީޓިއޮރޮލޮޖިކަލް ސާވިސްއިން ލަފާކޮށްފައި ވެއެވެ.\nމުޅި ރާއްޖޭގެ ވެސް ބޮޑު ބަޔަކަށް ވިއްސާރަކުރާނެ ކަމަށާއި އަދި ބައެއް ރަށްތަކަށް ގުގުރުމާއެކު ބޯކޮށް ވާރޭ ވެހޭނެ ކަމަށް ލަފާކުރެއެވެ. ދެކުނުގެ އަތޮޅުތަކަށް ގަޑިއަކު 8 މޭލާއި 18 މޭލާއި ދެމެދުގެ ބާރު މިނުގައި ވައި ޖެހޭނެ ކަމަށް ލަފާކޮށްފައި ވެއެވެ. ދެނުގެ އަތޮޅު ތަކުގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެއެވެ.\nރާއްޖޭގެ އުތުރާއި މެދުރާއްޖެތެރޭގެ އަތޮޅުތަކަށް އަށް ވައިޖެހޭނީ ހުޅަނގު-އުތުރުން ގަޑިއަކު 13 މޭލާއި 23 މޭލާ ދެމެދުގެ ބާރު މިނުގައެވެ. އުތުރާއި މެދުރާއްޖެތެރޭގެ އަތޮޅުތަކުގެ ކަނޑުތައް ގަދަ ވާނެ ކަމަށް ލަފާކޮށްފައި ވެއެވެ.\nދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދަ އެރުުމުގެ ފުރުސަތު ބޮޑު ކަމަށް މޫސުމާ ބެހޭ އޮފީނުން ހާމަކުރައްވައެވެ.\nމޫސުމާ ބެހޭ އިދާރާއިން މިއަދު އަލުން ވަނީ މުޅި ރާއްޖެއަށް ވައިޓް އެލާޓް (ހުދު ސަމާލު) ނެރެފައެވެ.\nވުމާއިއެކު ހުރިހާ ފަރާތްތަކުން ވެސް މޫސުމަށް ސަމާލުވެ ކަންތައްތައް ރޭވުމަކީ މުހިންމު ކަމެކެވެ.\nދެކުނުގެ މުސުމް – 18 ޖުލައި 2020 ސެޓަލައިޓް ފޮޓޯ މެޓް އޮފީސް ދިވެހިރާއްޖެ\nގުޅުންހުރި މައުލޫތައް:މޫސުން, ފުވައްމުލަކުގެ މޫސުމް\nފުވައްމުލައް ސިޓީއަށް ހިމެނޭ، ދެކުނުގެ5އަތޮޅަށް މޫސުމީ ހުދު ސަމާލު ނެރެފި\nފުވައްމުލައް ސިޓީ ހިމެނޭގޮތުން ރާއްޖޭގެ ބޮޑުބަޔަކަށް އޮރެންޖް ސަމާލު ނެރެފި\nފުވައްމުލައް ހިމެނޭ ސަރަހައްދަށް މޫސުން ގޯސްވާނެކަމަށް ލާފާކޮށް މޫސުމީ ހުދު ސަމާލު ނެރެފި


"War" ge sequel eh hadhanee\nރިތިކް އާއި ޓައިގާގެ "ވޯ" ގެ ސީކުއަލް އެއް\nފިލްމް ވޯގައި ރިތިކް އާއި ޓައިގާ\nރިތިކް ރޯޝަން އާއި ޓައިގާ ޝްރޮފްގެ "ވޯ" ގެ ސީކުއަލް އެއް ހަދާނެ ކަމުގެ އިޝާރާތެއް އެ ފިލްމުގެ ޑައިރެކްޓަރު ސިދާރްތު އާނަންދު ދީފި އެވެ.\nއޭނާ ބުނި ގޮތުގައި ސީކުއަލްއަކަށް ވުރެ ވެސް ފްރެންޗައިސް އަކަށް މި ފިލްމު ބަދަލުކުރުމުގެ ވިސްނުން އޭނާ މާ ކުރިއްސުރެ ގެންގުޅެ އެވެ. ނަމަވެސް އެ ވާހަކަ ނުދައްކާ މަޑުކުރީ ފުރަތަމަ ފިލްމަށް ބެލުންތެރިން ދޭ ތަރުހީބެއް ބެލުމަށެވެ.\n"ވޯ" ވެފައި ވަނީ މިއަހަރުގެ މިހާތަނަށް ނުކުތް އެންމެ ކާމިޔާބު ފިލްމަށެވެ. ކުރިން މި މަގާމުގައި އޮތީ ސަލްމާން ޚާންގެ "ބާރަތު" އެވެ.\nރިލިޒްކުރި ފުރަތަމަ ދުވަހު "ވޯ" ވަނީ އަށް ރެކޯޑެއް މުގުރާލާފަ އެވެ. އޭގެން އެންމެ ފާހަގަ ކޮށްލެވޭ ރެކޯޑަކީ އިންޑިއާގެ ފިލްމީ ތާރީޚުގައި ވެސް އެންމެ ރަނގަޅު ފެށުމެއް ލިބުނު ފިލްމެއްގެ ރެކޯޑެވެ. ކުރިން މި ރެކޯޑް އޮތީ "ތަގްސް އޮފް ހިންދުސްތާން" އަށާއި "ޓައިގާ ޒިންދާ ހޭ" އަދި "ބާރަތު" އަށެވެ. އަދި މި ފިލްމު ވެފައިވަނީ ރިތިކް ރޯޝަން ގެ ވެސް އެންމެ ކާމިޔާބު ފިލްމަށެވެ. މި ރެކޯޑް ކުރިން އޮތީ އެއް ދުވަހުން 27 ކްރޯޑު ހޯދައިގެން "ބޭންގް ބޭންގް" އެވެ.\n"ވޯ" އަކީ ސިދާރްތު އާއި ޓައިގާ ޝްރޮފްގެ ފިލްމުތަކުގެ ތެރެއިން ވެސް އެންމެ ކާމިޔާބު ފެށުމެއް ލިބުނު ފިލްމެވެ. ބަންދު ދުވަހެއްގައި ނެރުނު އެންމެ ކާމިޔާބު ފިލްމަކީ ވެސް މިހާރު "ވޯ" އެވެ. މީގެ އިތުރަށް ވެސް ވޯ ވަނީ ބޮލީވުޑްގެ ވަރަށް ގިނަ ބެންޗްމާކްތައް ގާއިމްކޮށްފަ އެވެ.\nރިތިކް ރޯޝަން ޓައިގާ ޝްރޮފް\nރިތިކް - ޓައިގާގެ "ވޯ" ރެކޯޑް މުގުރަނީ\n"ވޯ" ބޮކްސް އޮފީސް ފަތަހަކުރަން ތައްޔާރުވެއްޖެ\nޓައިގާއާ ރިތިކް "ވޯ" ޕްރޮމޯޓް ކުރާނީ ވަކިން\nޓައިގާއާ ނުލާ "ވޯ" އެއް ނާންނާނެ!


އިއުތިރާފުން އަދުހަމަށް ލުއި؛ 23 އަހަރުގެ ޖަލު ހުކުމަކަށް\n3 އޮގަސްޓު 2021 - 15:51 0\nއަދުހަމް: އޭނާގެ އިއުތިރާފާއެކު ދެ ދައުވާއެއް ވަނީ އަނބުރާ ގެންގޮސްފައި - ގްރެފިކްސް: އަބްދުﷲ ޝަފީޢު (އަބޯ) / އަދަދު\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ބޮމެއް ގޮއްވާލި އަހުމަދު އަދުހަމް ދައުލަތާއެކު އިއުތިރާފު އެއްބަސްވުމެއްގައި ސޮއިކޮށް 23 އަހަރުގެ ޖަލު ހުކުމަކަށް އެއްބަސްވެއްޖެ އެވެ.\nމެއި ހަވަނަ ދުވަހުގެ ރޭ އަތަމާ ޕެލަސް އިމާރާތުގެ އެތެރޭގަ ހުރެ ނަޝީދު ކާރުކޮޅަށް އަރާވަޑައިގަންނަވަނިކޮށް އަދުހަމް ރިމޯޓެއް ބޭނުންކޮށް ބޮން ގޮއްވާލި މަންޒަރު ފެންނަ ވީޑިއޯ ވަނީ ތަހުގީގަށް ލިބިފަ އެވެ.\nއަދި އޭގެ ފަހުން އޭނާގެ އަމަލުތައް ހުރި ގޮތުގެ ވީޑިއޯތައް ވެސް ފުލުހުން ވަނީ ހޯދާފަ އެވެ. ޕްރޮސިކިއުޓާ ޖެނަރަލް ހުސެއިން ޝަމީމް މިއަދު ވިދާޅުވި ގޮތުގައި ބޮން ގޮއްވާލީ އަދުހަމްކަން ސާބިތު ކުރެވޭ މިންވަރަށް ހެކި ލިބިފައިވެ އެވެ.\nނަމަވެސް، އަދުހަމް ކުށަށް އިއުތިރާފުވެ، އެއްބަސްވުމަކަށް ދާން އެދިފައިވާތީ ގާނޫނުގައިވާ ގޮތުގެ މަތިން އޭނާއަށް އެ ފުރުސަތު ދިނީ ކަމަށް ޝަމީމް ވިދާޅުވި އެވެ.\nޝަމީމް ވިދާޅުވި ގޮތުގައި އަދުހަމްގެ މައްޗަށް ކުރަން ނިންމީ ޓެރަރިޒަމްގެ އަމަލެއް ކުރުމާއި، އެފަދަ އަމަލެއް ރޭވުމުގެ އިތުރުން ޓެރަރިސްޓު ޖަމާއަތަކަށް ތާއީދުކުރުން އަދި ނުރައްކާތެރި ހަތިޔާރެއް ބޭނުންކޮށްގެން ގަސްދުގައި މީހަކު މަރާލަން އުޅުމުގެ ދައުވާ އެވެ.\nނަމަވެސް، އަދުހަމް އިއުތިރާފުވެ އޭނާ ދައުލަތަށް އެއްބާރުލުން ދެމުން ގެންދާތީ، ލުޔެއްގެ ގޮތުގައި ޓެރަރިޒަމްގެ އަމަލެއް ރޭވުމުގެ ދައުވާ ވަނީ އަނބުރާ ގެނެސްފައި ކަމަށް ޝަމީމް ވިދާޅުވި އެވެ.\nޝަމީމް ވިދާޅުވި ގޮތުގައި މިހާރު އެއްބަސްވެފައިވަނީ އަދުހަމްގެ މައްޗަށް 23 އަހަރުގެ ޖަލު ހުކުމެއް އަންނަ ގޮތަކަށް ދެ ދައުވާއެއް ކުރުމަށެވެ. އެއީ 20 އަހަރުގެ އަދަބެއް އަންނަ ޓެރަރިޒަމްގެ އަމަލެއް ކުރުމާއި ތިން އަހަރުގެ އަދަބެއް އަންނަ ޓެރަރިސްޓު ޖަމާއަތަކަށް ތާއީދުކުރުމުގެ ދައުވާ އެވެ.\nއަދުހަމްއާ ގުޅޭ ގޮތުން ޝަމީމް ވިދާޅުވީ އިއުތިރާފު އެއްބަސްވުމުގައި ސޮއިކުރުމުގެ ކުރިން ވެސް އޭނާ ވަނީ ކޯޓަށް ބަޔާނެއް ދީފައި ކަމަށާއި އެ ބަޔާން އެހެން މީހުންގެ މައްސަލަތަކުގައި ވެސް ހެއްކެއްގެ ގޮތުގައި ބޭނުން ކުރެވޭނެ އެވެ. އަދި، ހަމަލާގެ ކަންކަން ހިނގައިދިޔަ ގޮތް ބެލުމަށް ވެސް އެ ބަޔާން ބޭނުން ކުރެވޭނެ ކަމަށެވެ.\nހަރުކަށި ފިކުރުގެ ގަބޫލުކުރުންތަކުގައި ސިކުނޑި ދޮވެވިފައި ހުރި ކަމަށް އާއިލާއިން ވެސް ބުނެފައިވާ އަދުހަމް ވަނީ ބޮން ގޮއްވާލި ކަމަށް އިއުތިރާފްވެ، އެ ހަމަލާއާ ގުޅޭގޮތުން އޭނާއަށް އެނގި ހުރި ގިނަ މައުލޫމާތުތައް ތަހުގީގަށް ދީފަ އެވެ.\nއޭނާ ތަހުގީގަށް ދީފައިވާ މައުލޫމާތު ތަކުގެ ތެރޭގައި ނަޝީދު އަވަހާރަކޮށްލުމަށް ބޮން ގޮއްވާލުމުގެ ޓާސްކް ސެލްގެ ވެރިޔާ ކަމަށް ތުހުމަތު ކުރެވޭ އިސްހާގު ހަވާލުކުރުމުން އަދުހަމް އެ ކަންކަމާ ގުޅޭ ގޮތުން ސުވާލުކުރި ކަމަށާއި، އެކަމަކު ސުވާލު ގިނަ ކުރުމަކީ ދީނުގައި ހަރާމް ކަމެއް ކަމަށް ބުނެ އިސްހާގު އޭނާގެ ސުވާލުތައް ހުއްޓުވައި, ހަވާލުކުރި ޓާސްކު ކުރިއަށް ގެންދަން އެންގިކަމަށް އެނގިފައިވެ އެވެ.\nފުލުހުން އާންމުކުރި ގޮތުގައި ބޮން ގޮއްވުމުގެ ތުހުމަތަށް ހައްޔަރުކޮށް ދައުވާ އުފުލައިދޭން އެދިފައިވާ އެންމެން ވެސް ނިސްބަތްވަނީ އެއް ސެލްއަކަށެވެ. އެހެންވެ އެ އެންމެންނަށް ވެސް އެކަކު އަނެކަކު އެނގެ އެވެ.\nއެކަމަކު ބޮން ގޮއްވާލުމުގައި, ހުރިހާ ރޭވުންތަކެއް އަދުހަމަށް ސާފެއް ނޫނެވެ. އޭނާ އަށް އޮޅުންފިލުވައިދީފައި އޮތީ, އެނގިފައިވާ ގޮތުގައި, ހަވާލުކުރި ޓާސްކް އެކަންޏެވެ. އަދި ހަމަލާގައި ހަރަކާތްތެރިވި ކޮންމެ މީހަކަށްވެސް އެނގޭނީ އެ މީހަކު ފުރިހަމަ ކުރަންޖެހޭ ޓާސްކު އެކަނިކަމަށް ވެސް އަދުހަމް ތަހުގީގުގައި ބުނެފައިވެ އެވެ.\nއަދުހަމް، ނަޝީދަށް ފާރަލާން ފެށީ ހަމަލާގެ ތިން ދުވަސް ކުރިންނެވެ. ބޮން ހަރުކޮށްފައިވާ ސައިކަލް މަޖީދީމަގާއި ނީލޯފަރުމަގު ގުޅުނު ކަންމަތީގައި ބެހެއްޓީ ހަމަލާގެ އެއް ދުވަސްކުރިންނެވެ. ހުރިހާ ތައްޔާރީތައް ނިންމައި އަދުހަމް ރިމޯޓާ އެކު ގޮސް ނަޝީދުގެ އިންތިޒާރުގައި ހުރީ ހަމަލާގެ ގަޑިއެއްހާ އިރު ކުރިން ކަން ރައްޔިތުންގެ މަޖިލީހުގެ ގައުމީ ސަލާމަތާ ބެހޭ ކޮމިޓީން ނެރުނު ރިޕޯޓުގައިވެސް އޮތެވެ.\nއޭނާ މަޑުކޮށްގެން ހުރީ އަތަމާ ޕެލަސް އިމާރާތުގެ އެތެރޭގަ އެވެ. ނަޝީދު ކެނެރީގެއިން ނުކުމެވަޑައިގެން ކާރުކޮޅާ އަރާ ހަމަވުމާ އެކު ބޮން ގޮއްވާލުމަށް ފަހު އަދުހަމް އަތަމާ ޕެލަސް އިން ނުކުމެ ދުއްވައިގަތީ އެވެ.\nފުލުހުން ބުނެފައިވާ ގޮތުގައި އޭނާ ގޮސް ބައްދަލުކުރީ, ހަމަލާގެ ތުހުމަތަށް ހައްޔަރުކޮށްފައިވާ މުޖާޒް އަހުމަދާ އެވެ.\nއޭގެ ފަހުން އެ މީހުން އެކުގައި އެތަނުން ނުކުމެގެން ގޮސް ޓީވީއެމް ކުރިމަތީގައި އޮންނަ ޕާކުގައި ވެސް މަޑުކޮށްގެން ތިއްބެވެ. ހަމަލާއަށް ފަހު ދެ މީހުން ދަތުރުކުރި މަގުތަކާއި މަޑުކުރި ތަންތަން އެނގޭ ވީޑިއޯއެއް ފުލުހުން އޮތީ އާންމު ވެސް ކޮށްފަ އެވެ.\nރާއްޖޭގައި މިހާތަނަށް ގޮއްވާލި އެންމެ ބާރުގަދަ އައިއީޑީ ހަދާފައި ވަނީ ބާޒާރުން އާއްމުކޮށް ލިބެން ހުރި ބާވަތްތައް ބޭނުންކޮށްގެންނެވެ. އޭގެއިން ދޭ ގެއްލުން ބޮޑުކުރަން އަޅާފައި ހުރީ ރޭޒާ ފުއްތަކެކެވެ.\nބަރަހަނާ ފޮޓޯތައް ލީކްކުރި މައްސަލާގައި ގިނަ ދައުވާތަކެއް


BREAKING: Zuvaanaa Covid Ga Niyaavee Dharifulhu Dhuniye Ah Ufan Koffa! - Vaguthu\nކޮވިޑް-19 ޖެހިގެން 25 އަހަރުގެ ޒުވާނަކު ދުނިޔެ ދޫކުރީ، އޭނާގެ އަލަތު ދަރިފުޅު ދުނިޔެ އަށް އުފަން ކުރި ފަހުން ކަން "ވަގުތަށް" އެނގިއްޖެއެވެ.\nއެނގިފައިވާ ގޮތުގައި މި ބަލީގައި ނިޔާވެފައި ވަނީ ފ. ނިލަންދޫ، މޯނިންގްސަން ސަމީއާ އަހުމަދު (ސަންމެ) އެވެ. ނިލަންދޫގައި ހުއްޓައި ކޮވިޑް ޖެހިގެން، ހާލު ދެރަވާން ފެށުމުން ސަމީއާ މާލެ ގެންގޮސް، ދަރުމަވަންތަ ހޮސްޕިޓަލްގައި ފަރުވާ ދޭން ފެށީ މިދިޔަ މަހުގެ 28 ވަނަ ދުވަހުއެވެ.\nސަމިއްޔާ އެޑްމިޓް ކުރި އިރު، އަލަތު ދަރިފުޅަށް އިނީ ބަލިވެއެވެ. އަދި ދަރުމަވަންތަ ހޮސްޕިޓަލްގައި އެޑްމިޓް ކުރިތާ އެއް ދުވަސް ފަހުން ސިޒޭރިއަން ހަދައިގެން ބަނޑުގައި އޮތް ދަރިފުޅު ވަނީ ނަގައިފައެވެ. ދަރިފުޅު ނަގާފައި ވަނީ ސަމިއްޔާގެ ހާލު ސީރިއަސްވެގެން ކަމަށްވެއެވެ.\nއެނގިފައިވާ ގޮތުގައި ސިޒޭރިއަން ހަދައިގެން ދަރިފުޅު ބަނޑުން ނެގިތާ މިހާރު ހަފްތާއަކަށް ވުރެ ގިނަ ދުވަސްވެދާނެއެވެ.\nދަރިފުޅުގެ ހާލު ރަނގަޅު އިރު، އެ ކުއްޖާ ކޮވިޑަށް ޓެސްޓް ކުރުމުން ނަތީޖާ ވަނީ ނައްސިވެފައެވެ.\nމިއީ ކޮވިޑް ބަލީގައި ރާއްޖެ އިން ނިޔާވި އެންމެ ޒުވާން އަންހެން މީހާއެވެ. އަދި މި ބަލީގައި ދެ ވަނަ އަށް ނިޔާވި އެންމެ ހަގު މީހާއެވެ. މީގެކުރިން ކޮވިޑް ބަލީގައި އުމުރުން 10 އަހަރުގެ ކުއްޖަކު ވެސް ނިޔާވެފައިވެއެވެ.\nޖޫން 12, 2021 14:01\nއުފަން ކުރެއްވުމާ، މަރުހިއްޕެވުން، އެއީ، އިންސާނަ ކަށް ކުރެވޭނެ ކަމެއް ނޫން!\nޖޫން 12, 2021 14:40\nއިބޫސާލިހު އިސްތިއުފާ.. ސާމިޔާ ސުވަރުގެ މިންވަރު ކުރަށްވާދޭ! އާމީން😔


Male City Council Ge Vazeefaathakah Bidheyseen Nunagan Ninmmaifi - Vaguthu\nމާލެ ސިޓީ ކައުންސިލްގެ މެންބަރުން\nމާލެ ސިޓީ ކައުންސިލްގެ ވަޒީފާތަކަށް ބިދޭސީން ނުނަަގަން ސިޓީ ކައުންސިލުން ނިންމައިފިއެވެ.\nއެކަން ހާމަކޮށް މާލެ ސިޓީ ކައުންސިލްގެ މޭޔަރު ޑރ. މުހައްމަދު މުއިއްޒު ވިދާޅުވީ، އިއްޔެ ބޭއްވި ކައުންސިލް ބައްދަލުވުމެއްގައި ސިޓީ ކައުންސިލްގެ ވަޒީފާތަކަށް ބިދޭސީން ނުނެގުމަށް ނިންމާފައިވާ ކަމަށެވެ.\nއަދި މިހާރު ސިޓީ ކައުންސިލްގެ އެކި މަސައްކަތުގައި އުޅޭ ބިދޭސީން މަދުކޮށް، އެ ވަޒީފާތަކަށް ދިވެހިން ނެގުމަށް ނިންމާފައިވާ ކަމަށް ޑރ. މުއިއްޒު ވިދާޅުވިއެވެ. އަދި ވަޒީފާ ދޭއިރު، ޒުވާނުންނަށް ވަކި އިންސައްތައެއް ކަނޑައެޅުމަށް ކައުންސިލުން ނިންމާފައިވާ ކަމަށް މުއިއްޒު ވިދާޅުވިއެވެ.\nމުއިއްޒު މިގޮތަށް ވިދާޅުވުމާއި ގުޅިގެން ގިނަބަޔަކު ވަނީ މިއީ ވަރަށް ރަނގަޅު ނިންމުމެއް ކަމަށް ބުނެފައެވެ.\nއަދި ސިޓީ ކައުންސިލްގެ މި ނިންމުމާއި ގުޅޭ އިތުރު ތަފްސީލް ހާމަކޮށްފައެއް ނުވެއެވެ.\nއޮކްޓޯބަރ 14, 2021 17:05\nނުވާނެ ތިކަމެއް މޮޅުވާހަކަނުދައްކާ 4000 ހާސް ރުފިޔާ ދިނީމަ ދާނެ ދިވެއްސަކު ނެތް\nއޮކްޓޯބަރ 14, 2021 18:00\nވަރަށް ހަރުދަނާ ރަގަޅު ނިއްމެވުމެއް އަދި މާލޭގެ މިސްކިތްތައް ފޮޅައި ސާފުކުރުމުގެ މަސައްކަތުގައި ވެސް އެއްވެސް ބޭރު މީހަކު ނު ގެންގުޅެވޭ ގޮތަށް ހައްދަވާފައި ސަރުކާރުން 65 އަހަރު ވުމުން ރިޓަޔަރ ކުރައްވާފައި ތިއްބެވި ފަރާތްތަކަށް މިސްކިތްތައް ބެލެހެއްޓުމުގެ ޙަވާލު ކުރެއްވުމުން މާރަގަޅަށް އެމަސައްކަތް ކުރާނެ ބޭރު މީހުން ރާއްޖެއިން މަދުކުރުމަށް ހުރިހާ ދާއިރާގެ އެއްބާރުލުން މުހިންމު.\nއޮކްޓޯބަރ 14, 2021 18:20\nމާލެ ސިޓީ ކައުންސިލްގެ ވަޒީފާތަކަށް ބިދޭސީން ނުނަަގަން ނިންމައިފި ނަމަ އެއީ މަމެން އުފާ ކުރާ ކަމެކޭ މަމެން އެދެނީ މާލެ ސިޓީ ކައުންސިލުން މިހާރުން މިހާރަށް މާލޭގެ ދަފްތަރު ހުޅުވާލަންއޭ މާލެ މާލެ އަކަށް ވަނީ އެއީ ދަފްތަރުމީހުން ލައިގެންނޭ އެމެރިކާ އެމެރިކާ އަށް ވީ އެއީ ގްރީން ކާރޑް ހޯލްޑަރުންގެ ސަބަބުންނޭ އެގޮތަށް މާލެ މާލެ އަކަށް ވާނީ ދަފްތަރު ގައި މަދުވެގެން3ލައްކަ މީހުން ހަމަވެގެންނޭ 2023 ގެ ރިޔާސީ އިންތިޚާބު އައުމުގެ ކުރިން އެއިރުން ކެމްޕެއިނަށް ރާއްޖެތެރެއަށް ވެސް ދާން ނުޖެހޭނެއޭ މިކަން ކުރާށޭ ލަސްނުވެ މާލެ ސިޓީ ކައުންސިލުން ކުރާށޭ ކުރާށޭ ކުރާށޭ ކުރާށޭ ކުރާށޭ ކުރާށޭ ކުރާށޭ ކުރާށޭ ކުރާށޭ ކުރާށޭ\nއޮކްޓޯބަރ 14, 2021 19:32\nމިފަހަރު ފުޓްބޯޅައިން ބަލިވިޔަސް ޤައުމިއްޔަތު ގަދަވެއްޖެ ކަން މިކަމުން ދޭހަވެއްޖެއެވެ.\nއޮކްޓޯބަރ 14, 2021 19:34\nމާލެ ސިޓީ ކައުންސިލަށް މަމެން ހަރުއަޑުން ގޮވާލަމޭ މާލެ ދަފްތަރު ސިޓީ ކައުންސިލުން ބަންދުކުރީ އެއީ ގާނޫނު އަސާސީ އާއި ޚިލާފަށޭ ދަފްތަރު ހުޅުވާލާށޭ މިހާރުން މިހާރަށް ދަފްތަރު ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ ހުޅުވާލާށޭ\nދިވެހިންގެ ވަޒީފާތައް ދިވެހިންނަށް ވަރަށްރަނގަޅުނިންމުމެއް އެކަމަކުރިސޯތަކުގެ ވަޒީފާތައް ބިދޭސީންނަށް އަޅުގަނޑުގެ ދަރިންނަށްވަޒީފާހޯދަންއުޅޭތާ އެތައްދުވަހެއްވެއްޖެ ވަޒީފާއެއްނުލިބުނު\nއޮކްޓޯބަރ 14, 2021 22:34\nދަފްތަރެއް ނުހުޅުވޭނެ. މާލޭ މީހުންނަށް އަތޮޅު ކައުންސިލް ތަކުން ވެސް ދަފްތަރެއް ނުހުޅުވާ . ދަފްތަރެއް ނުހުޅުވޭނެ .ނުހުޅުވޭނެ ނުހުޅުވޭނެ .ނުހުޅުވޭނެ ނުހުޅުވޭނެ .ނުހުޅުވޭނެ ނުހުޅުވޭނެ .ނުހުޅުވޭނެ ނުހުޅުވޭނެ .ނުހުޅުވޭނެ ނުހުޅުވޭނެ .ނުހުޅުވޭނެ ނުހުޅުވޭނެ .ނުހުޅުވޭނެ ނުހުޅުވޭނެ .ނުހުޅުވޭނެ ނުހުޅުވޭނެ .ނުހުޅުވޭނެ ނުހުޅުވޭނެ .ނުހުޅުވޭނެ\nއޮކްޓޯބަރ 15, 2021 09:24\nމާލޭ ސިޓީ ކައުންސެލް ވަޒީފާ ތަކުގައި ބޭރު މީހުންވެސް ވަރަށް ގިނަ ކަން ފާހަގަވޭ، ދިވެހިންނަށް ވެސް އަދާކުރެވިދާނެ ވަޒީފާ ތަކުގައިވެސް ބޭރުމީން ، ދައުލަތުގެ ވަޒީފާ ތަކުގައި ތިބެން ޖެހޭނީ ދިވެހިން ! މިއަދު މުޅި ޤައުމު ބޭރުމީހުނަށް ދީގެން އުޅެނީ !


History channel ah Emboodhoo falhu!\nއެނބޫދޫ ފަޅު ޓޫރިޒަމް މަޝްރޫއު ހިސްޓްރީ ޗެނަލުން ދައްކަން ފަށައިފި\nއެނބޫދޫ ލެގޫންގައި ހަދާފައިވާ ކްރޮސްރޯޑް މޯލްޑިވްސް -- ފޮޓޯ: ސިންހަ އެސްޓޭޓް\nރާއްޖޭގެ ޓޫރިޒަމް ތާރީހުގައި ހިންގާ އެންމެ ބޮޑު މަޝްރޫއު ކަމަށްވާ އެނބޫދޫ ލެގޫންގެ "ކްރޮސްރޯޑް މޯލްޑިވްސް" ގެ ޑޮކިއުމެންޓްރީ، ހިސްޓްރީ ޗެނަލުން ދައްކަން ފަށައިފި އެވެ.\n"މޭކިން އޮފް ކްރޮސްރޯޑް މޯލްޑިވްސް" ގެ ނަމުގައި މި މަޝްރޫއުގެ ޑޮކިއުމެންޓްރީ ހިސްޓްރީ ޗެނަލުން ދައްކަން ފަށާފައިވަނީ މި މަހުގެ 22 ވަނަ ދުވަހުން ފެށިގެންނެވެ. މިއީ ދުނިޔޭގެ "މެގަ ޕްރޮޖެކްޓް" ތަކުގެ މޭކިން ދައްކާ ހިސްޓްރީ ޗެނަލުން ރާއްޖޭގެ މަޝްރޫއެއްގެ ޑޮކިއުމެންޓްރީ ދައްކާ ފުރަތަމަ ފަހަރެވެ.\nއެތައް މިލިއަން މީހުން ބަލާ ހިސްޓްރީ ޗެނަލުން ދައްކާ ރާއްޖޭގެ ކްރޮސްރޯޑް މަޝްރޫއުގެ ޑޮކިއުމެންޓްރީގައި މި މަޝްރޫއު ފުރަތަމަ ދުވަހުން ފެށިގެން ހުޅުވުމާ ހަމައަށް ކުރި ހުރިހާ މަސައްކަތް ތަކެއް ފެނިގެންދެ އެވެ.\nތައިލެންޑުގެ އެންމެ ބޮޑު އެއް ކުންފުނި ކަމަށްވާ ސިންހަ އެސްޓޭޓް ކުންފުނި ހިންގި މި ބިޔަ މަޝްރޫއުގައި ގިނަ އަދަދެއްގެ ދިވެހި ކުންފުނިތަކުން މަސައްކަތް ކޮށްފައި ވެއެވެ. ޑޮކިއުމެންޓްރީގައި ދިވެހި އިންޖިނޭރުންނާއި ކޮންޓްރެކްޓަރުންގެ އިންޓަވިއުތައް ވެސް ހިމަނާފައި ވެއެވެ.\nއެނބޫދޫ ލެގޫންގައި މެރީނާ\nރައީސް އަބްދުﷲ ޔާމީންގެ ސަރުކާރުގައި ފަށައި އެނބޫދޫ ފަޅުގައި ހިންގި ޓޫރިޒަމް ބިޔަ މަޝްރޫއުގެ ފުރަތަމަ ބައި ހުޅުވާފައިވަނީ މި މަހުގެ 19 ވަނަ ދުވަހު ބޭއްވި ހާއްސަ ރަސްމިއްޔާތެއްގަ އެވެ. ހުޅުވައި ދެއްވީ މިހާރުގެ ނައިބު ރައީސް ފައިސަލް ނަސީމެވެ.\nއެނބޫދޫ ފަޅުން ހަތް ކިލޯ މީޓަރުގެ ސަރަހައްދެއް ހިއްކައިގެން 2017 ވަނަ އަހަރު ފެށި، "ކްރޮސްރޯޑް މޯލްޑިވްސް" މަޝްރޫއުގެ ފުރަތަމަ ފިޔަވަހީގެ ދަށުން ހުޅުވާފައިވަނީ "މިއުޒިކީ ފުށި - ހާޑްރޮކް ހޮޓެލް" އާއި "ހިލްޓަން ކަލެކްޝަންގެ ސައި ލެގޫން މޯލްޑިވްސް" އަދި ރާއްޖޭގައި ހަދާފައިވާ އެންމެ ބޮޑު ޔޮޓް މެރީނާ "ދަ މެރީނާ މޯލްޑިވްސް" އެވެ. މި މަޝްރޫއަކީ ރާއްޖޭގައި މިހާތަނަށް ހިންގި "އިންޓަގްރޭޑެޑް ޓޫރިޒަމް"ގެ ހަމައެކަނި މަޝްރޫ އެވެ.\nމި މަޝްރޫއުގެ ދަށުން އެނބޫދޫ ފަޅުގައި ދުނިޔޭގެ އެންމެ މަޝްހޫރު ކެފޭތަކާއި ރެސްޓޯރެންޓްތަކާއި ވިޔަފާރި ކުރުމުގެ ވަސީލަތްތައް ވަނީ ހުޅުވާފަ އެވެ. މިހާރު އެތަނުގައި ހުޅުވާފައިވާ މަޝްރޫއު ތަންތަނުގެ ތެރޭގައި "ހާޑްރޮކް ކެފޭ" އާއި "ކެފޭޑެލްމާ" އަދި "މިނިސްޓްރީ އޮފް ކްރެބް" އަދި "ކަބާކް ކަރީ" އާއި "ޗާޓައިމް" ފަދަ ތަންތަން ހިމެނެ އެވެ. މީގެ އިތުރުން އެތަން ހަދާފައިވަނީ ރާއްޖޭގައި މިހާތަނަށް ހަދާފައިވާ ރާއްޖޭގެ މައުލޫމާތު ބޭރު މީހުންނަށް އެންމެ ރަނގަޅަށް އެނގޭނެ މިއުޒިމް ވެސް ހިމަނައިގެނެވެ. ރާއްޖެއަށް ޒިޔާރަތް ކުރި މީހުންނާއި ރާއްޖޭގެ ބަހާއި ރާއްޖޭގެ ތާރީހު އެންގެން ހުރެ އެވެ.\nފަޅު ހިއްކައިގެން ހިންގާ މި މަޝްރޫއުގެ ދަށުން، ޖުމްލަ ނުވަ ރަށް ހިމެނެ އެވެ. މި މަޝްރޫއުގެ ފުރަތަމަ ފިޔަވައްސަށް 311 މިލިއަން ޑޮލަރު (4.7 ބިލިއަން ރުފިޔާ) ހަރަދުވެ އެވެ. އަދި 2021 ވަނަ އަހަރު މުޅި މަޝްރޫއު ނިމޭއިރު މުޅި މަޝްރޫއަށް 800 މިލިއަން ޑޮލަރު (12.3 ބިލިއަން ރުފިޔާ) ހަރަދުވާނެ އެވެ.\nޓޫރިޒަމް އެނބޫދޫ ލެގޫން\nމޯލްޑިވްސް ޓޫރިޒަމް ކޮންފަރެންސް ފަށައިފި


Raajje ah 44,365 tourist ziyaarai kohfi\nރާއްޖެ އަށް މިހާތަނަށް 44,365 ޓޫރިސްޓުން ޒިޔާރަތްކޮށްފި\nރަސްދޫއަށް އައި ޓޫރިސްޓުން ތަކަކަށް މަރުހަބާ ކިޔަނީ -- ފޮޓޯ: ރަސްދޫ ކައުންސިލް\nބުރާސްފަތި ދުވަހުގެ ނިޔަލަށް ރާއްޖެ އަށް 44,365 ޓޫރިސްޓުން ޒިޔާރަތްކޮށްފައިވާ ކަމަށް ޓޫރިޒަމް މިނިސްޓްރީން ބުނެފި އެވެ.\nޓޫރިޒަމް މިނިސްޓްރީން އާއްމުކުރި ތަފާސް ހިސާބުތައް ދައްކާ ގޮތުން މި މަހުގެ ފަސް ވަނަ ދުވަހުގެ ނިޔަލަށް ރާއްޖެ އަށް 427,212 ޓޫރިސްޓުން ވަނީ ޒިޔާރަތް ކޮށްފައިވާއިރު، މި މުއްދަތުގައި ރާއްޖެ އަށް އެންމެ ގިނައިން މީހުން ޒިޔާރަތް ކޮށްފައިވަނީ ރަޝިއާއިންނެވެ. އެ ގައުމުން މިހާތަނަށް 9,519 މީހުން ވަނީ އައިސްފައިވެ އެވެ. މިއީ ބޯޑަރު ހުޅުވިފަހުން އައި ޓޫރިސްޓުންގެ 21.5 ޕަސެންޓެވެ.\nމި އަހަރުގެ މިހާތަނަށް ދެވަނަ އަށް އެންމެ ގިނައިން ރާއްޖެ އަށް ޓޫރިސްޓުން އައިސްފައިވަނީ އިނގިރޭސިވިލާތުންނެވެ. އެ ގައުމުން މިހާތަނަށް 3,817 ޓޫރިސްޓުން އައިސްފައިވެ އެވެ.\nމިހާތަނަށް ރާއްޖެ އަށް ޓޫރިސްޓުން އުފުލާ ދީފައިވަނީ މޯލްޑިވިއަން އާއި ފްލައިމީ ހިމެނޭ ގޮތަށް 14 އެއާލައިން އަކުންނެވެ. އެންމެ ގިނައިން މީހުން ގެނެސްފައިވަނީ އެމިރޭޓްސް އިންނެވެ. އެމިރޭޓްސް އިން މިހާތަނަށް 16,276 މީހުން ރާއްޖެ ގެނެސްދީފައިވެ އެވެ. އަދި އެންމެ ގިނައިން ފްލައިޓް އަޅާފައިވަނީ ގަތަރު އެއާވޭސް އިންނެވެ. ގަތަރު އެއާވޭސް އިން މިހާތަނަށް 218 ފްލައިޓް ރާއްޖެ އަށް ބޭއްވި އެވެ.\nމި އަހަރުގެ ޖެނުއަރީން ފެށިގެން މިހާތަނަށް އައިސްފައިވާ ޓޫރިސްޓުންގެ ޖުމްލަ އަދަދަކީ 427,212 ޓޫރިސްޓުން އެވެ. މީގެ ތެރެއިން 382,760 މީހުންނަކީ ކޮވިޑް-19 ގެ ބަލި ރާއްޖޭން ފެށުމުގެ ކުރިން މި އަހަރުގެ މާޗް މަހުގެ ނިޔަލަށް އައި މީހުންނެވެ.\nރާއްޖޭގައި ޓޫރިސްޓުންނަށް ހިދުމަތް ދޭ 306 ތަނެއްގެ 32,622 އެނދު މިހާރު ހުރީ އޮޕަރޭޝަނަށް ގެނެސްފަ އެވެ. މީގެތެރޭގައި ހިމެނެނީ 120 ރިސޯޓެއްގައި ހުރި 28,390 އެނދާއި 65 ގެސްޓްހައުސްއެއްގައި ހުރި 1,956 އެނދު އަދި 121 ސަފާރީއެއްގައި ހުރި 2,276 އެނދެވެ.\nގެސްޓް ހައުސް ވިޔަފާރި ޓޫރިޒަމް ވެލާނާ އިންޓަނޭޝަނަލް އެއާޕޯޓް + ޓޫރިސްޓް އެރައިވަލް އެމްއޭސީއެލް މިނިސްޓްރީ އޮފް ޓޫރިޒަމް އިގްތިސޯދު ޑރ. އަބްދުﷲ މައުސޫމް ރިސޯޓް އެމިރޭޓްސް ގަތަރު އެއާވޭސް ކޮވިޑް-19 ދިވެހި ރާއްޖެ އަލުން ހުޅުވާލުން


އިންތިޚާބު ކުރަންޖެހޭ އަދަދަށްވުރެ މަދުން މީހުން ކުރިމަތިލާފައިވާ ދާއިރާއާއި ރ. މަޑުއްވަރީ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން ބޭއްވުން\n29 ޖުލައި 2021, 10:03 އިއުލާން\nހދ. ނޭކުރެންދޫ މެންބަރުކަމަށް އިންތިޚާބު ކުރަންޖެހޭ އަދަދަށްވުރެ މަދުން މީހުން ކުރިމަތިލާފައިވާތީއާއި ރ. މަޑުއްވަރީ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން ބޭއްވުން\nމިކޮމިޝަނުގެ ނަންބަރު CA/38/2021/638 އިޢުލާނާ ގުޅިގެން އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ހދ. ނޭކުރެންދޫ މެންބަރުކަމަށް އިންތިޚާބު ކުރަންޖެހޭ އަދަދަށްވުރެ މަދުން މީހުން ކުރިމަތިލާފައިވާތީއާއި ރ. މަޑުއްވަރީ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން 2021 ސެޕްޓެމްބަރ 11 ވާ ހޮނިހިރު ދުވަހު ބާއްވާގޮތަށް ހަމަޖައްސައިފީމެވެ.\nއިންތިޚާބު ކުރަންޖެހޭ މެންބަރުންގެ އަދަދު\nހދ. ނޭކުރެންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީ\nރ. މަޑުއްވަރީ އަންހެނުންގެ ތަރައްޤީއަށް މަސައްކަތްކުރާ ކޮމިޓީ\nއަންހެނުންގެ ތަރައްޤީއަށް މަސައްކަތްކުރާ ކޮމިޓީއަށް އިންތިޚާބު ކުރަންޖެހޭ މަޤާމުތަކަށް ކުރިމަތިލުމަށް އެދޭ މީހުންނަށް އެ ފުރުޞަތު، 2021 ޖުލައި 30 ވާ ހުކުރު ދުވަހުގެ 16:00 ން ފެށިގެން،2021 އޮގަސްޓު 14 ވާ ހޮނިހިރު ދުވަހުގެ 13:00 ގެ ނިޔަލަށް ހުޅުވާލައިފީމެވެ.\nއިންތިޚާބަށް ކުރިމަތިލާ މީހާގެ ދިވެހިރައްޔިތެއްކަން އަންގައިދޭ ކާޑުގެ ދެފުށުގެ ސާފު ފޮޓޯކޮޕީ.\nއިދާރީ ފީގެ ގޮތުގައި ދައްކަންޖެހޭ -/1500 (ފަނަރަ ސަތޭކަ) ރުފިޔާ (ފައިސާ ދައްކާނީ ބަނޑޭރި ޕޯޓަލް ލިންކު https://bandeyripay.finance.gov.mv/ މެދުވެރިކޮށެވެ. މި ޕޯޓަލް މެދުވެރިކޮށް ފައިސާ ދައްކާނެގޮތުގެ މެނުއަލް މި އިޢުލާނުގެ އެޓޭޗްމަންޓެއްގެ ގޮތުގައި ހިމެނިފައިވާނެ)\nއިންތިޚާބަށް ކުރިމަތިލާ މީހާގެ ދަރަނީގެ ރެކޯޑާއި، ކުށުގެ ރެކޯޑަކީ 2021 ޖުލައި 29 މި ތާރީޚުގެ ފަހުން ސާފުކޮށްފައިވާ ރެކޯޑަކަށް ވާންވާނެއެވެ. އަދި އިންތިޚާބަށް ކުރިމަތިލާ މީހާގެ ދަރަނީގެ ރެކޯޑާއި، ކުށުގެ ރެކޯޑް ފޯމަކީ، އިލެކްޝަންސް ކޮމިޝަނުން ތައްޔާރުކޮށްފައިވާ ފޯމަކަށް ވާންވާނެއެވެ.\nމި އިންތިޚާބަށް ކުރިމަތިލުމަށް އެދޭ ފަރާތްތަކުގެ އެޕްލިކޭޝަން ފޯމު ބަލައިގަތުމަށް ހަމަޖެހިފައިވަނީ، 2021 ޖުލައި 30 ވާ ހުކުރު ދުވަހުގެ 16:00 ން ފެށިގެން، 2021 އޮގަސްޓު 14 ވާ ހޮނިހިރު ދުވަހުގެ 13:00 ގެ ނިޔަލަށް އީމެއިލް މެދުވެރިކޮށެވެ. އިންތިޚާބަށް ކުރިމަތުލިމަށް އެދޭ ފޯމު މެއިލްކުރާނީ މި ކޮމިޝަނުގެ [email protected] މެއިލަށެވެ. އަދި އިންތިޚާބަށް ކުރިމަތިލުމަށް ހުށަހެޅި ހުށަހެޅުމާމެދު ނިންމިގޮތާއި ކެންޑިޑޭޓުންނަށް އަންގަންޖެހޭ އެންގުންތައް އިލެކްޝަންސް ކޮމިޝަނުން އަންގާނީ އެޕްލިކޭޝަން ފޯމުގައި އެފަދަ އެންގުންތައް ފޮނުވުމަށް ކެންޑިޑޭޓުން ބަޔާންކޮށްފައިވާ މެއިލަށެވެ.\nއަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގެ ވޯޓު ނެގުމަށް ހަމަޖެހިފައިވަނީ، 2021 ސެޕްޓެމްބަރ 11 ވާ ހޮނިހިރު ދުވަހުގެ 8:00 އިން 15:00 އަށެވެ. އަދި ވޯޓު ގުނަން ފަށާނީ ހަމަ އެދުވަހު ވޯޓު ނަގާ ނިމޭތާ 30 (ތިރީސް) މިނެޓުގެ ހުސްވަގުތުކޮޅަކަށް ފަހުގައެވެ. މި އިންތިޚާބުގެ ރަސްމީ ނަތީޖާ އިޢުލާން ކުރުމަށް ހަމަޖެހިފައިވަނީ 2021 ސެޕްޓެމްބަރ 15 ވާ ބުދަ ދުވަހުގައެވެ.\nއަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބަށް ކުރިމަތިލުމަށް އެދޭ މީހުން ހުށަހަޅަންޖެހޭ އެޕްލިކޭޝަން ފޯމު މިކޮމިޝަންގެ ވެބްސައިޓް www.elections.gov.mv އިން ލިބޭނެ ވާހަކަ ދެންނެވީމެވެ.\n19 ޛުލްހިއްޖާ 1442\nއިންތިޚާބަށް ކުރިމަތިލުމަށްއެދޭ ފޯމު\nބަނޑޭރި ޕޭ މެނުއަލް


SunOnline: #SUN VAAHAKA: Magey Haggei - Episode 23\nމަގޭ ޙައްޤެއް - 23\nމަރިޔަމް ހިމްނާ (ހިމީ) 23 Jun 2021, 10:33\nއެފަދަ ޚިޔާލުތަކެއްގައި އޭނާ ހުއްޓާ ކައުންޓަރުގައި ހުރި ކުއްޖާ ކޮފީއަށް އަރާ ވަރު ބުނެލިއެވެ. ރިއުމާން ޖީބުން ވޮލެޓް ނަގަމުން އެއަށް ލާރި ދައްކަން އަވަސްވެގަތެވެ. އޭނާ ކޮފީ ހިފައިގެން ނުކުމެގެން ދަމުން އަދިވެސް އެއްފަހަރު ކޮފީ ޝޮޕަށް ބަލައިލިއެވެ.\nކޮފީ ހިފައިގެން އައިސް އޭނާ އޮފީހަށް ވަތްއިރު ބައްޕަ ނާޝިދު ލިފްޓުން ފައިބަނީއެވެ. ރިއުމާންގެ އަތުގައި އޮތް ކޮފީތައްޓަށް އަވަސް ނަޒަރެއް ދީފައި އޭނާ އައިސް ރިއުމާންގެ ގާތަށް ހުއްޓުނެވެ. އެއަށްފަހު ވާހަކަ ދެއްކިއެވެ.\n"އަލަށް ހަދަންފަށާ ހޮޓެލްއާ ބެހޭގޮތުން ތައްޔާރުކުރަން ބުނި ރިޕޯޓް ނިމިއްޖެތަ؟" ނާޝިދު އާދައިގެމަތިން ރިއުމާންއާ ވާހަކަ ދައްކާގޮތަށް ވާހަކަ ދެއްްކިއިރު އެ އަޑުގައިވަނީ ސީރިއަސްކަމެވެ.\n"މިއަދު ނިންމާފަ ހަވާލުކުރާނަން!" ރިއުމާން ޖަވާބުދީފައި އޭނާ ދަނީކަމަށް ބުނެ ލިފްޓާ ދިމާލަށް ހިނގައިގަތެވެ. ވާހަކަ ދެއްކިއިރު އޭނާ ނާޝިދާ ހަތަރުކަޅި ހަމަނުކޮށްވޭތޯ ބެލިއެވެ. ރިއުމާން ހަވަނަ ފަންގިފިލާއަށް އަރާފައި އޭނާގެ ކެބިންއަށް ވަދެލިއެވެ. އެއަށްފަހު، ފުން ނޭވާއެއް ލިޔެވެ. ހީވީ އޭނާގެ ނަފްސުގައި އުފެދިގެން އުޅޭ އުދާސްކަމަށް ކޮންމެވެސް ވަރެއްގެ ލުޔެއް ބޭނުންވެގެން އުޅޭހެންނެވެ. އަތުގައި އޮތް ކޮފީ ތައްޓަށް ބަލައިލުމަށްފަހު، އެހިފައިގެން ގޮސް އޭނާ މޭޒުކައިރީގައި އިށީނދެލިއެވެ. އެއަށްފަހު، ކޮފީތަށި މޭޒުގެ އެއްފަރާތުގައި ބަހައްޓަމުން ނާޝިދު ނިންމަން ބުނި ފައިލް ނަގާ އެއަށް ބަލަހައްޓައިގެން އިރުކޮޅަކު އިނެވެ. އޭރުވެސް އޭނާގެ ސިކުނޑީގައި އެކި އެކި ޚިޔާލުތައް ފުނިޖެހެމުން ދިޔައެވެ. މަސައްކަތް ކުރާހިތެއް އޭނާ ނުވިއެވެ. އެހެންނަމަވެސް މަޖުބޫރުވީތީ، އެ ފައިލްގެ މަސައްކަތް ނިންމަން އޭނާ ބޭނުންވިއެވެ.\nއެހެން އިނދެފައި އޭނާ އޮފީސް ފޯނުން ކޮންމެވެސް ނަންބަރަކަށް ގުޅައިލިއެވެ. އަދި އޭނާއަށް ސެކެޓްރީއެއް ބޭނުންވާތީ އެކަން އިއުލާން ކުރުމަށް ބުނެލިއެވެ. އެކޮޅުން ޖަވާބު ދިނުމުން އޭނާ ވެސް އިތުރު ވާހަކައެއް ދެއްކުމަކާ ނުލާ ފޯނު ބާއްވަމުން މަސައްކަތަށް ސަމާލުކަން ދެވޭތޯ ބެލިއެވެ.\nސަޖަލް އޭނާ ވަޒީފާ އަދާކުރާ ޖާނީ މޯލްޑިވްސް ޕްރައިވެޓް ލިމިޓެޑްގެ މައި އޮފީސް ޕާކިންގް އޭރިޔާގައި އޭނާގެ ސައިކަލު ޕާކުކޮށްލާފައި، ގޮސް އެތެރެއަށް ވަތްއިރު އެމޫނުމަތީގައި ނުފިލާ ހިނިތުންވުމެއް ދައުރުވަމުން ދިޔައެވެ.\nއޭނާ ފުރަތަމަވެސް ގޮސް ވަނީ މީޓިން ރޫމަށެވެ. އޭރު އެކިއެކި ޑިޕާރޓްމެންޓްގެ މީހުންތައްވެސް މީޓިން ރޫމަށް ޖަމާވަފައި ތިއްބެވެ. މީޓިންގައި ދެކެވުނީ ދާދިފަހުން އެމީހުން ފެށި އިމްޕޯޓް އެކްސްޕޯޓް ވިޔަފާރި އިތުރަށް ފުޅާކުރާނޭ ގޮތާ ބެހޭ ވާހަކަތަކެވެ. އަދި އެކަންތައް ފުޅާކުރުމަށް ހަދަންޖެހޭ އިޝްތިހާރުތަކުގެ ކަންތައްތައް ބެލެހެއްޓުމާ އެ މަސައްކަތް ހަރުދަނާ ކުރުމަށް ޓީމެއް އެކުލަވައިލާ ވާހަކައެކެވެ. އެ ޚިޔާލު އެންމެންގެ ތާއީދާއެކު ފާސްވުމާއެކު، އެތަން އަތްތިލަބަޑިން ގުގުމައިގެން ދިޔައެވެ. ތަނުގެ ސިއީއޯ އަކީ އެންމެނާވެސް ގުޅޭ މީހެއްކަމުން އޭނާ ވަކި ވަކިން އެންމެންގެ ޚިޔާލުވެސް ހޯދިއެވެ.\nމީޓިންގައި ދެން އޮތީ އެ ޓީމް އެކުލަވައިލުމެވެ. ޓީމްގެ ހެޑްއަކަށް އައްޔަން ކުރެވުނީ އެ ކުންފުންނަށް ހަތްއަހަރު މަސައްކަތް ކޮށްދީފައިވާ އުމުރުން ތިރީސް ތިން އަހަރުގެ ހުޝާމްއެވެ. ހުޝާމްގެ އިތުރަށް ސަޖަލް ހިމަނައިގެން އިތުރު ފަސް ކުއްޖަކުވެސް އެ ޓީމަށް ނެގިއެވެ. އެންމެންގެ ރުހުމާއެކު އެ މަސައްކަތް ނިންމާލާފައި، ސަޖަލްމެންނަށް މަސައްކަތް ހަވާލުކުރުން ކުރިއަށް ގެންދިޔައެވެ. ސަޖަލް ހުރީ އޭނާ އެ ޓީމަށް ނެގީތީ ނުހަނު ހިތްހަމަޖެހިފައެވެ. އެފަދަ ތަފާތު މަސައްކަތެއް ކުރުމަކީ އަބަދުވެސް އޭނާ ދެކެމުން އަންނަ ހުފަވެނެކެވެ. އެކަމަކީ އޭނާއަށް ކުރިއަށް ދިޔުމަށް ރަނގަޅު ތަޖުރިބާއަކަށް ވާނޭކަމަށް އޭނާ ގަބޫލުކުރެއެވެ. ސަޖަލްގެ ހުންނަ މަޑުމައިތިރިކަމާއި މަސައްކަތަށް ފަރުވާ ބަހައްޓާ މިންވަރުން އެންމެންގެ ރުހުމާއި ލޯބިވެސް އޭނާއަށް ދަނީ ކެނޑިނޭޅި ލިބެމުންނެވެ.\nމީޓިން ނިންމާލުމަށްފަހު، އެމީހުންގެ އާ އޮފީސްބައި އެމީހުންނާ ހަވާލުކުރުން އޮތެވެ. ހުޝާމް އިސްވެ ހުރެ ކަންތައްތައް ހިނގާނޭ ގޮތުގެ ކުޑަ ތަޢާރަފެއް ސަޖަލްއާ ޓީމުގެ ބާކީ އެހެން މެންބަރުންނަށް ދިނެވެ.\nއޮފީސް މަސައްކަތް ނިންމާލާފައި، ސަޖަލްއަށް ގެއަށް ދެވުނުއިރު ހަވީރު ހަތަރެއް ޖަހާ ބޮޑުވެއްޖެވެ. އޭނާ ވެފައި ހުރި ވަރުބަލިކަމާއެކު، ފެންވަރާ ތާޒާ ވެލިއެވެ. އެއަށްފަހު އެނދުގައި ޖައްސައިލާ ފޭސްބުކަށް ވަދެލިއެވެ. އޭނާގެ ލޮލުގައި އަޅައިގަތީ ޒާމިިން ފޮނުވާފައި އިން ފްރެންޑް ރިކުއެސްޓެވެ. އެއަށް ބަލައިލުމާއެކު އޭނާގެ ތުންފަތް މައްޗަށް ލުއި ހިނިތުންވުމެއް ވެރިވިއެވެ. ސަޖަލް ވަގުތުން އެ ރިކުއެސްޓް އެކްސެޕްޓް ކޮށްލިއެވެ. އޭނާ އެ ރިކުއެސްޓް އެކްސެޕްޓް ކޮށްލުން ލަސްވިފަދައެވެ. ޒާމިންގެ މެސެޖެއް މެސެންޖާއިން ލިބުނެވެ. އޭނާ އޮތީ ސަަޖަލްއަށް ޝުކުރުއަދާކޮށްފައެވެ. ސަޖަލްވެސް މަރުހަބާއޭ ބުނެ ހިނިތުންވެފައިވާ އެމޯޖީ އަކާއެކީ މެސެޖެއް ޒާމިންއަށް ފޮނުވައިލިއެވެ. އިރުކޮޅަކުން އަނެއްކާވެސް ޒާމިންގެ މެސެޖެއް އައެވެ.\n"ބިޒީތަ؟" ސަޖަލް އެ މެސެޖް ކިޔާލާފައި އޭނާ ބިޒީ ނޫންކަމަށް ބުނެ ރިޕްލައި ކޮށްލިއެވެ. އެ ފަދަ ވާހަކަތަކެއްގައި ދެމީހުން އެތައް އިރަކު ތިއްބެވެ.\n"ކުދިން އެޕްލައިކުރާވަރެއް ބަލާފަ އޭގެ ތެރެއިން ދިހަ ވަރަކަށް ކުދިން ޝޯޓްލިސްޓް ކުރުމަށްފަހު އިންޓަރވިއުއަށް ކިޔާގޮތަށް ހަދަންވީ!" ރިއުމާން އޭނާގެ ކުރިމަތީގައި މަޑުކޮށްލައިގެން ހުރި ޒުވާން އަންހެން ކުއްޖާއަށް އޮޅުން ފިލުވައިދެމުން ދިޔައެވެ. ރިއުމާން ދައްކަމުން ދިޔަ ވާހަކަ އެ އަންހެން ކުއްޖާވެސް އަތުގައި އޮތް ކުޑަ ނޯޓު ފޮތުގައި ނޯޓު ކުރަމުން ގެންދިޔައީ އޭނާއަށް ފަސޭހައަކަށެވެ.\n"ދެން އެންމެ ރަނގަޅު ދިޔަޔަސް... މި ހަފްތާ ތެރޭގައި އަހަރެން ބޭނުން މި މަސައްކަތްވެސް ކުރިއަށް ގެންދަން..." ރިއުމާން ބުނެލިއެވެ. އެއާއެކު އެ އަންހެން ކުއްޖާ އެތަނުން ނުކުމެ ދޮރު ލައްޕައިލިއެވެ. ރިއުމާން ގޮނޑީގައި ލެނގިލައިގެން އެތައް އިރަކު އިނެވެ. އެހެން އިންއިރު އޭނާއަށް ސަޖަލްގެ ޚިޔާލުތައް ގޯނާ ކުރަމުން ދިޔައެވެ. އޭނާ އަދިވެސް ސަޖަލް ބޭނުމެވެ. އިންތިހާ ބޭނުމެވެ. އޭނާގެ ބަސްނާހާ ހިތަކީ އެއްގޮތަކަށްވެސް އޭނާއަށް ބާރު ފޯރުވޭ އެއްޗެއް ނޫނެވެ. އެ ހިތަށް ވިސްނައިދޭން އޭނާ ކުރާ މަސައްކަތް ބޭކާރުވަނީވެސް އެހެންވެއެވެ.\nއޮފީސް ނިންމާލާފައި ގެއަށް ދިޔުމުގެ ކުރިން، ރިއުމާން އޭނާ ދާ ކޮފީ ޝޮޕަށް ގޮސް ވަދެލިއެވެ. އޭރު ވެސް ކައުންޓަރު ދޮށުގައި ހުރީ މިއަދު ހެނދުނުވެސް އޭނާއާ ދިމާވި ކުއްޖާއެވެ.\n"އެކްސް ކިއުޒް މީ؟ ކޯންޗެއް ބޭނުމީ؟" ރިއުމާން ވިސްނުމަކަށް ގެއްލިފައި ހުއްޓައި އޭނާއަށް ސިހުން ނެގުނީ އެ އަންހެން ކުއްޖާ ވާހަކަ ދެއްކުމާ އެކުގައެވެ.\n"މީ... އަނެއް... އަހަރެން... އަމް... ކޮފީއެއް..."\n"ޓޭކްއަވޭ ތަ؟ ކޮންކަހަލަ ކޮފީއެއް؟" އެ އަންހެން ކުއްޖާ އަނެއްކާވެސް ސުވާލުކޮށްލިއެވެ.\n"ނޫން... މިތަނުގައި...އެސްޕްރެސޯއެއް..." ރިއުމާން ޖަވާބުދިނެވެ. އެ އަންހެން ކުއްޖާ ހިނިތުންވެލިއެވެ. ރިއުމާން ކޮފީއަށް ލާރި ދައްކާފައި އެތަނުގައި މަޑުކޮށްލިއެވެ. އެވަގުތު ކައުންޓަރުގައި ހުރި ކުއްޖާގެ ލޮލުގައި ދޮރުފަތް ހުޅުވާލާފައި އެތެރެއަށް ވަތް އަންހެން ކުއްޖާ އަޅައިގަތެވެ.\n"އަޒޫ..." އެ އަންހެން ކުއްޖާ އެހެން ބުނެލުމާއެކު، ރިއުމާންއަށް ވެސް ބޭއިޚްތިޔާރުގައި ފަހަތަށް އެނބުރިލެވުނެވެ. އެއާއެކު އޭނާއާ އާއްމުކޮށްވެސް ދިމާވާ އަންހެން ކުއްޖާ ފެނުމާއެކު އޭނާއަށް އިރުކޮޅަކު އެ ކުއްޖާއަށް ބަލަހައްޓައިގެން ހުރެވުނެވެ.\n"އަޒޫ..." އޭނާއަށް ހިތާ ހިތާ އެ ނަން ކިޔައިލެވުނީ ވޮލެޓް ދޭން ދިޔަރޭގައިވެސް އޭނާއަށް އެ ކުއްޖާގެ ނަން ނޭނހުނީތީއެވެ.\n"ހައި ނުހާ..." އަޒްހާގެ ނަޒަރުވެސް ހިނދުކޮޅަކަށް ރިއުމާންއަށް ހުއްޓުނެވެ. އެހެންނަމަވެސް އޭނާ ދެވަނަ ސިކުންތުގައި އެ ނަޒަރު ވަކިކޮށްލަމުން، ނުހާއަށް ބަލައިލިއެވެ.\nކޮފީ ރެޑީ ވުމުން އެ ހިފައިގެން ގޮސް ރިއުމާން އިށީނީ ބޭރުފެންނަގޮަތަށް ޖަހާފައިހުރި ބިއްލޫރިގަނޑާ ދިމާލުގައި ހުރި މޭޒުކައިރީގައެވެ. އޭނާ އިނީ ކައުންޓަރާ ކުރިމަތިވާގޮތަށް ކަމަށް ވުމާއެކު، އެތަނުގައި ހުރި އަޒްހާ އޭނާއަށް ރީތިކޮށް ފެނުނެވެ.\n"ކިހިނެއް މިހާރު އޭނަ؟ ހޮސްޕިޓަލުން ދޫކޮށްލައިފިތަ؟" ނުހާ އެހެން ބުނެލި އަޑު އެ ދެމީހުން ދައްކަމުން ދާ ވާހަކައަށް ސަމާލުކަންދީގެން އިން ރިއުމާންއަށް އަޑު އިވުނެވެ.\n"އާނ... މިހާރު ވަރަށް ރަނގަޅު." އަޒްހާ ޖަވާބު ދިނެވެ.\n"ދެން ކީއްކުރަން ތިއައީ މިގަޑީތަ؟" ހިތަށް އެރީ މިހެން ދަމުން މިތަނަށް ވަދެލާނިއްޔޭ!" އަޒްހާ ބުނެލިއެވެ.\n"އަޒްހާ... އައީތަ؟" އިތުރު ކުއްޖަކު އަޒްހާ ފެނިގެން އެހެން އަހައިލި އަޑުވެސް ރީތިކޮށް ރިއުމާންއަށް އިވުނެވެ.\n"އަޅެ އަޒްހާ ނުކިޔާ އަޒޫ ކިޔާބަލަ ސަމާހޫ..." ނުހާ ބުނެލިއެވެ.\n"ހެހެ އޯކޭ އަޒޫ... އަހަންނަށް އަޒްހާ ކިޔަކިޔާ އާދަވެފައޭ... އެނީވޭޒް މާދަން އަންނާނަން ދޯ އެހެން ވީމަ!" ސަމާހު ބުނެލިއެވެ.\n"އާނ. އިރާދުކުރެއްވިއްޔާ... އޭތް ތިޔެއް ނޫނޭ. ސަމާހު މީހަކާ އިނދެފަ އަދި ސައިވެސް ނުދީ ތިއުޅެނީ... ތިހެން އަދި ސަލާމަތެއް ނުވެވޭނެ ދޯ ނުހާ!. އަންހެނުން ގޮވައިގެން އަހަރެމެންނަށް ސައިދޭން އަވަސްކުރޭ..." އަޒްހާ ބުނެލިއެވެ. އޭނާ ވާހަކަ ދައްކަމުން ދިޔައިރުވެސް އިރުއިރުކޮޅަކާ ރިއުމާންއަށް ބަލައިލައެވެ. އެހެންނަމަވެސް ސިއްރުންނެވެ. އޭނާއަށް ރިއުމާން ފެނުނު ފުރަތަމަ ދުވަހުވެސް ރިއުމާން ޚާއްސަވިއެވެ. ރިއުމާންގެ އެ ފިރިހެންވަންތަ ކަމަށް އޭނާއަށް ހިތާ ހިތުން އަބަދުވެސް ތައުރީފް ކުރެވެއެވެ. އެ ޗޮކްލެޓް ކުލައިގެެ ތޫނު ދެލޮލުން އޭނާއަށް ޖެއްސީ ކޮންފަދަ ސިހުރެއްކަމަށް އޭނާއަކަށް ނޭނގެއެވެ. އެނގޭހާވެސް އެއްޗަކީ، އެންމެ ފުރަތަމަ ނަޒަރުންވެސް އޭނާއަށް އެ ޒުވާނާ ކަމުދިޔަކަމެވެ. އެ ޒުވާނާގެ ބެލުމުގައި ހުންނަ ސިއްރުވެރިކަމަށް އޭނާގެ ހިތް ވީއްލިގެން ދިޔަކަމެވެ. އަބަދާ އަބަދު އެ ޒުވާނާ ކޮފީ ޝޮޕަށް އަންނަ އިރަކަށް އޭނާއަށް އިންތިޒާރުކުރެވޭކަމެވެ. ފެންނައިރު ހުންނަ އޮފިޝަލް ލުކްވެސް އޭނާއަށް އިންތިހާ ކަމުދެއެވެ. އެ ވާހަކަ އޭނާ އެެއްވެސް މީހެއްގެ ކައިރީގައި ނުބުނި ނަމަވެސް އޭނާއަށް އެކުރެވޭ އިޙްސާސްތަކަށް އޭނާއަށް ހޭނެން އުނދަގޫވެއެވެ. އަޖައިބުވާކަމަކީ، އެ ޒުވާނާ ފެންނަ ކޮންމެ ފަހަރަކުވެސް އޭނާއަށް އެ އަސަރުތައް ކުރުވާކަމެވެ. ހަމަ އެ ޖަޒުބާތުތައް އޭނާގެ އެތެރެހަށީގައި އުތުރިއަރާ ތަކުރާރު ވާކަމެވެ. ފުރަތަމަ ނަޒަރުން މީހުން ކަމުދާ ވާހަކައާއި، ލޯބިވާ ވާހަކަ އޭނާ މީގެކުރިން އަޑު އަހަނީ ވާހަކަ ފޮތްތަކުގައްޔާއި ފިލްމުތަކުގައެވެ. އޭނާގެ އެ ވިސްނުން ބަދަލުވާން މެދުވެރިވި ސަބަބަކީ އެ ޒުވާނާއެވެ.\nއެ ޒުވާނާ އެގޮތަށް އެތަނުގައި އިނދެ ކޮފީ ބޯ މީހަކަށް ނުވުމުންވެސް އޭނާއަށް ހިސާބެއްގެ ހައިރާންކަމެއް ލިބުނެވެ. މީގެ ކުރިން އޭނާ އަބަދުވެސް ނަގަނީ ޓޭކްއަވޭ ކޮފީއެކެވެ.\nރިއުމާންއަށްވެސް އިރުއިރުކޮޅަކާ އަޒްހާއަށް ބަލައިލެވެއެވެ. ކީއްވެކަމެއް ނޭނގެއެވެ. އޭނާ ކޮފީތަށި ބޮމުން ދިޔައީވެސް އެހާ ލަސް ލަހުންނެވެ. އޭނާ ކޮފީ ބޮއި ނިންމާލައިގެން އެތަނުގައި އިރުކޮޅަކު މަޑުކޮށްލައިގެންއިނެވެ.\nއަޒްހާވެސް ހިތާ ދެކޮޅަށް ކޮފީ ޝޮޕުން ނުކުންނަން ހިނގައިގަތީ އެ ވަގުތު އޭނާއަށް ފޯނެއް އައުމުންނެވެ. ފޯނު ކަންފަތުގައި ޖަހަމުން އޭނާ ނުކުތުމާއެކު، ރިއުމާންވެސް އެތަނުގައި އިނދެފައި ތެދުވިއެވެ. އޭނާ އަޒްހާގެ ފަސް ފަހަތުން މިސްރާބުޖެހިއެވެ. އަޒްހާ ފޯނު ކޯލް ނިންމާލާފައި، ފަހަތަށް އެނބުރިލީ އޭނާގެ ފަހަތުން މީހަކު އަންނަމުން ދިޔަހެން ހީވުމާއެކުގައެވެ. އެއާއެކު އޭނާގެ ދެފައި ހީވީ ހުރިތަނުގައި ތަތްލީހެންނެވެ. އެ ދިމާލަށް އަންނަމުން ދިޔަ ރިއުމާން ފެނި އޭނާއަށް ހިނދުކޮޅަކަށް ހުއްޓުން އަރާގޮތްވެފައި ހުރެވުނީ ކަޅި ޖަހައިލަންވެސް ހަނދާންނެތިފައި ފަދަ ގޮތަކަށެވެ. އޭނާއަށް ހިންދިރުވައިލެވުނެވެ.\n"އަޒްހާ ކާމްޑައުން! ހާސްނުވެބަލަ. އޯ ގޯޑް. އޭނަ އައިސް ކީކޭ ބާ ބުނާނީ؟ އަހަރެން ކޮން ޖަވާބެއް ބާ ދޭނީ... ދޫ ކަންނޭނގެ އޮޅޭނީ... ހަމަޖެހިބަލަ އަޒްހާ... ނުވާނެޔޭ އެއްވެސް ކަމެއް. އޭނާ ދައްކާ ވާހަކައެއް ވެސް އެނގިދާނެތާ! އެކަމަކު ކީކޭބާ އޭނާ ބުނާނީ؟ އަހަންނާ ދައްކަން ޖެހޭ ވާހަކައެއް އޮންނާނެތަ؟ ފުންނޭވާއެއް ލާފަ ހަމަޖެހިބަލަ އަޒްހާ!" އެކި ގޮތްގޮތަށް އަޒްހާ އޭނާގެ ހިތަށް ވިސްނައިދޭން މަސައްކަތް ކުރިއެވެ.\nއޭނާ އެފަދަ ޚިޔާލުތަކެއްގައި ހުއްޓާ ރިއުމާން އޭނާގެ ފިރިހެންވަންތަ ހިނގުމުގައި އައިސް އަޒްހާއާ ދާދި ގާތުގައި މަޑުކޮށްލުމާއެކު، އަޒްހާއަށް ބުމަ އަރުވައިލަމުން ދެލޯވެސް ބޮޑުކޮށްލެވުނެވެ. މީހާ އެކީ ފިނިވުމާއެކު، އޭނާއަށް އެއް އަތުން އަނެއް އަތްތިލައިގައި ހިފައްޓާ ބާރުކޮށްލެވުނެވެ. އެވަގުތު ރިއުމާން ބުނާނެ އެއްޗެއް ނޭނގި އޭނާއަށް ހުރިގޮތަށް ހުރެވުނީއެވެ.\nދަރިފުޅަށް ބައްޕަ ހަދިޔާ ކުރީ އެކްސޯ ސްކެލެޓަންއެއް!\nފުރަމޭގެ ދުޅަހެޔޮކަމަށް އެންމެ ރަނގަޅު ކާނާ


ފ.އަތޮޅުގައި ބާއްވާ އެންމެ ޝަރަފްވެރި އަދި އެންމެ އަގު ބޮޑު ފުޓްސަލް މުބާރާތް، އޭކޭ ޗެލެންޖްކަޕްގެ މިއަހަރުގެ މުބާރާތުގައި ބައިވެރިވުމަށް ހުޅުވާލި ފުރަތަމަ ފުރުސަތުގައި މިހާތަނަށް9[ވިދާޅުވޭ]\nޑޭލައިޓް ވޮލީ މުބާރާތް: ފުރަތަމަ މެޗް ނީލްއަށް ދެވަނަ މެޗް ފިނިފެންމާ ސްޓާސްއަށް\nޑޭލައިޓް އަންހެން ވޮލީ މުބާރާތުގައި މިއަދު ހަވީރު ކުޅުނު މެޗް ފަސޭހަކަމާއެކު ނީލް އިން ކާމިޔާބުކޮށްފިއެވެ. އަނެއްކޮޅުން ބައްދަލުކުރީ ފަހުލަވާންއެވެ. މި މެޗުން ފަހުލަވާން ބަލިވުމާއެކު އެޓީމު [ވިދާޅުވޭ]\nއާބާދީއާއި ބިމުގެ ގޮތުން އަތޮޅުގެ އެންމެ ބޮޑުރަށް، ނިލަންދޫގެ ތަރައްޤީއާމެދު ކުރެވޭ އުއްމީދުތައް ބޮޑެވެ. ކިތަންމެ ކުޑަނަމަވެސް ފުރުޞަތުތަކެއް އޮތްކަމަށް ބެލެވޭ މިއަތޮޅަކީ ތަރައްގީގެ ގިނަ މިޝްރޫތަކެއް [ވިދާޅުވޭ]


ފާއިތުވެފައިވާ ނަމާދުތައް ޤަޟާ ކުރުން | އަޅުކަން | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު އަޅުކަން ފާއިތުވެފައިވާ ނަމާދުތައް ޤަޟާ ކުރުން\n04 ޖުލައި 2003\nނަމާދަކީ އިސްލާމްދީނުގެ އެންމެ މަތިވެރި އެއް އަޅުކަމެވެ. މި ދީނުގެ މައި ތަނބެވެ. ފަހެ ނަމާދު ޤާއިމު ކޮށްފި މީހާ ދީން ޤާއިމު ކޮށްފިއެވެ. ނާމާދު ދޫކޮށްފި މީހާ ދީން ހަލާކު ކޮށްފިއެވެ . ނަމާދު ދޫކޮށް ނުވަތަ ނަމާދު ކުރުމާއިމެދު ފަރުވާކުޑަ ނުކުރުމަށް ކީރިތި ރަސޫލާ ވަނީ ވަރަށް ބޮޑަށް އަމުރު ކުރަށްވާފައެވެ. ބާލިޢު ވެފައިވާ ބުއްދިހުރި މުސްލިމުންގެ ތެރެއިން ނަމާދު ފަރުޟު ނުވަނީ ހަމައެންމެ ދެބެޔަކަށް ވަކިހާލަތެއްގައެވެ. އެއީ ހައިޟުވެރި އަންހެނާއާއި ނިފާސްވެރި އަންހެނާއެވެ. މި ނުން އިސްތިސްނާއެއް ނަމާދު ނުކުރުމަކަށް ނެތެވެ. ކޮންމެ ޤައުމެއްގައި ހުއްޓަސް ، ހޫނަސް ، ފިންޏަސް ، ފެންލިބެން ހުއްޓަސް ނެތަސް ، ބައްޔަސް ނަމާދު ކުރުން މުސްލިމުނގެ މައްޗަށް ފަރުޟުވެގެން ވެއެވެ.\nފާއިތުވެފައިވާ ނަމާދާށް ގިނަ ދުވަސްވުމަކުން މުސްލިމާގެ ކޮނޑުގައި އެޅިފައިވާ މި ވާޖިބު ނުކެނޑޭނެއެވެ. ކޮންމެ ނަމާދަކީވެސް ވަކިވަގުތެއް އެޔަށް ޚާއްޞަ ކުރެވިފައިވާ އެއްޗެކެވެ. އެހެން ކަމުން ދީނުގައި މަޤުބޫލު ޢުޛުރަކާއި ނުލައި ނަމާދު ނުކޮށް ވަގުތު ފާއިތު ކުރުމަކީ އޭގެ ސަބަބުން މީހާ ފާފަވެރިވާނެ ކަމެކެވެ. މީގެ އިތުރުން އޭނާ އަށް އެނަމާދު އަލުން ޤަޟާކުރަން ޖެހެއެވެ.\nޝާފިޢީ މަޛްހަބުގައި ފާއިތުނަމާދު ގިނަޔަސް މަދަސް އެނަމާދުތައް ތަރުތީބުން ކުރުމަކީ ވާޖިބެއް ނޫނެވެ. އެކަމަކު އެއީ ސުންނަތެކެވެ. އެކަމަކު ވަގުތުވަދެފައިވާ ނަމާދަކާއި އެކު ފާއިތުނަމާދު ތަރުތީބުން ކުރުން ސުންނަތީ ދެ ޝަރުތެއްގެ މަތިންނެވެ. އެއީ ވަގުތުވަދެފައިވާ ނަމާދު ވަގުތުގައި ނުކުރެވުމާއިމެދު ބިރު ހީ ނުވުން ، ވަގުތުވަދެފައިވާ ނަމާދު ފެއްޓުމުގެ ކުރިން ފާއިތުވެފައިވާ ނަމާދު ހަނދާން ހުރުމެވެ.\nއެހެންވީމައި އަޅުގަނޑުމެންގެ ތެރެއިން މީހަކަށް ގިނަ ނަމާދުތަކެއް "ހިތާމައާއިއެކު" ފާއިތުވެފައި ހުރިއްޔާ އެންމެ ރަނގަޅު ގޮތަކީ ކޮންމެ ފަރުޟު ނަމާދަކާއިއެކު ފާއިތުވެފައިވާ ނަމާދެއް ޤަޟާ ކުރުމެވެ. މިސާލަކަށް މެންދުރު ނަމާދުކޮށް ނިމިގެން ފާއިތުވެފައިވާ މެންދުރު ނަމާދެއް ، ޢަޞުރުނަމަދަށްފަހު ފާއިތުވެފައިވާ ޢަޞުރުނަމާދެއް ކުރުމެވެ.\nފުރިހަމަ ތެދުވެރި ތައުބާއަކާއިއެކު ފާއިތުވެފައިވާ ނަމާދުތައް ޤަޟާކޮށްފިނަމަ ﷲ އެތައުބާ ޤަބޫލު ކުރަށްވާނެކަން ، ހިތުގެއަޑިން ޤަބޫލު ކުރަންޖެހެއެވެ. އެކަނލާގެ އެއީ އަޅުތަކުންގެ ތައުބާ ޤަބޫލު ކުރަށްވާ ރަޙީމްވަންތަ ރަސްކަލާނގެއެވެ.


Kulhudhuffushi Online - 8 gadiiruthereygai fandiyaarumagugai thaarualhaa ninmaalaifi\nއަބްދުލް ވާހިދު ޙަސަން - 1 އަހަރު ކުރިން - 17 ސެޕްޓެމްބަރ 2017\nކުޅުދުއްފުށީ ފަނޑިޔާރުމަގުގައި ތާރުއެޅުމުގެ މަސައްކަތް ނިންމާލާފައި -- ފޮޓޯ: އެމްއާރްޑީސީ\nކުޅުދުއްފުށީގެ މަގުތައް ހެދުމުގެ މަޝްރޫއު އަލުން ފެށިގެން ހަލުވިކަމާއެކު ކުރިއަށްދާއިރު މިއަދު މިވަނީ އެއްދުވަހުން މަގެއްގައި ތާރުއަޅާ ނިންމާލާފަ އެވެ.\nފަނޑިޔާރުމަގުގައި ތާރުއަޅާ ނިންމާލާފައިމިވަނީ އެންމެ 8 ގަޑިއިރުގެ ތެރޭގައި އެވެ. ފަނޑިޔާރުމަގަކީ ވިއްސާރަވުމުން ވަރަށް ބޮޑަށް ފެންބޮޑުވާ މަގެކެވެ. މިއަދު މިމަގުގައި ތާރުއަޅާ ނިންމާލުމުން އެކަން ފާހަގަކޮށް އެމަގުގައި ދިރިއުޅޭ ރައްޔިތުން ވަނީ ރައީސް ޔާމީނަށް ޝުކުރުއަދާކޮށް ސޯޝަލް މީޑީއާގައި ޝުއުރޫފާޅުކޮށްފަ އެވެ.\n256 މީޓަރުގެ މިމަގުގައި ތާރު އަޅަން މިއަދު ފެށީ ހެނދުނު އެވެ. މެންދުރުފަހު ތިން ޖަހާއެހާއިރަށް މަގުގައި ވަނީ ތާރުއަޅާ ނިންމާލާފަ އެވެ.\nއޯގަސްޓްމަހުގެ ފަހުކޮޅު ތާރުއެޅުމުގެ މަސައްކަތް އަލުން ފަށައިގެން ކުރިއަށްދާއިރު ފުރަތަމަ ތާރުއަޅަން ފެށީ މަގާންމަގުގަ އެވެ. ނަމަވެސް މޫސުމް ގޯސްވުމުގެ ސަބަބުން މަގު ހެދުމުގެ މަސައްކަތް މިވަގުތު އެންމެ އެކަށީގެންވާ ގޮތަށް ކުރިއަށް ނުދާކަން އެމްއާރުޑީސީން ފާހަގަކުރެ އެވެ.\nކުޅުދުއްފުށީ ފަނޑިޔާރުމަގުގައި ތާރުއެޅުމުގެ މަސައްކަތް ނިންމާލާފައި — ފޮޓޯ: އެމްއާރްޑީސީ\nއަދި މޫސުމް ރަނގަޅުވިހާ އަވަހަކަށް ކަނޑައެޅިފައިވާ ތާވަލާއެގޮތަށް ކުރިއަށްގެންދާނެކަމަށް އެކުންފުނިން މައުލޫމާތުދެ އެވެ. އަދި އަންގާރަދުވަހާ ހަމައަށް މަގާންމަގުގެ ތާރުއަޅާ ނިންމާލެވޭނެކަމަށް އެމްއާރުޑީސީން ލަފާކުރެ އެވެ.\nމިރަށުގެ 19 މަގެއް ރަނގަޅު ފެންވަރެއްގައި ހެދުމުގެ މަޝްރޫއުއަށް 60 މިލިއަނަށް ވުރެ ގިނަ ރުފިޔާ ހަރަދުވާއިރު 5.8 ކިލޯމީޓަރުގެ ތާރުއެޅުމަށް ވަނީ ހަމަޖެހިފަ އެވެ.\nއެމްއާރުޑީސީން ދަނީ މިއަހަރުގެ ނިޔަލަށް ކުޅުދުއްފުށީގެ މަގުތައް ހެދުމުގެ މަޝްރޫއު ނިންމާލެވޭތޯ މަސައްކަތްކުރަމުންނެވެ.\nފަނޑިޔާރު މޫސަ 1 އަހަރު ކުރިން\nމިވެސް ޚަބަރެއްތަ. ދިހަވަރަކަށް ފޫޓުފުޅާ މަގެއް ތިޔަށްވުރެވެސް އަވަހަށް މިޒަމާނުގައި ނިންމެންވާނެ. އަނެއްކާ ކުޅުދުއްފުށީގައި ހަދަންފަށާފައިވާ ބައެއްމަގުތަކަށްވުރެ ގިނަބަޔަކު ބޭނުންކުރާ ފުޅާ މަގުތައް ނުހަދައިދޫކޮށް ލުމަކީ ސަރުކާރާއި ކައުންސިލުގެ ނާގާބިލުކަން. ބައެއް މަގުތައް ހަދަމުން ދަނިކޮށް ދެތިންމީހަކު ހަލޭލަވައިގަންނައިރަށް އެމަގެއްގެ ޑިޒައިން ބަދަލުކުރަން ކައުންސިލުން މަސައްކަތްހުއްޓުވާ އެބަ. ބަނދަރުކައިރީގެ މަގުގެ ރޯޑްޑިވައިޑާސްގެ މައްސަލަ ޖައްސަނީ ޓެކްސީ ޑްރައިވަރުންނާއި ވިޔަފާރިވެރިން. ހަގީގަތުގައި އެމަގުގައި ޑިވައިޑާސްހުރުމަކީ މުހިންމުކަމެއް.\nAhjahaa 1 އަހަރު ކުރިން\nThee aslubraees naseedhuge masahkaye fuluhigeyth yaamin kuraakameh noontheekee lalala\nވަރުގަދަ3ގޭމެއް މިއަހަރު ނިކުންނާނެ\nނައުމާއަށް އެހީވުމަށް ބާއްވާ “ޗެރިޓީ ރަން"ގެ ބިބް ވިއްކަން ފަށައިފި


July 21, 2020 9\nއަދީބަށް ނުފިލޭނެ ކަން ކަށަވަރުކުރިން: ޕީޖީ\nއެމްއެމްޕީއާރުސީގެ ބޮޑު ޚިޔާނާތަށް ތުހުމަތުކުރެވޭ ކުރީގެ ނައިބު ރައީސް އަހުމަދު އަދީބުގެ މައްޗަށް އުފުލި ދައުވާތައް ކްރިމިނަލް ކޯޓުން ބާތިލްކޮށް، މިނިވަންވުމާ އެކު ވެސް އޭނާ އަށް ފިއްލަވައިގެން ރާއްޖެ އިން ބޭރަށް ވަޑައިނުގެންނެވޭނެ ކަން ގާނޫނީ ނިޒާމު މެދުވެރިކޮށް ކަށަވަރު ކުރެއްވި ކަމަށް ޕްރޮސިކިއުޓަ ޖެނެރަލް ހުސެއިން ޝަމީމް...\nJuly 19, 2020 38\nޕީޖީ ޝަމީމްގެ މައްސަލަތަކެއް ބާ ކައުންސިލަށް\nރާއްޖޭގައި މިހާތަނަށް ހިންގި އެންމެ ބޮޑު އެއް ހިޔާނާތް ކަމަށްވާ އެމްއެމްޕީއާރުސީގެ މައްސަލައިގައި ޕްރޮސެކިއުޓާ ޖެނެރަލް ހުސައިން ޝަމީމްގެ މަސްލަހަތު ފުށުއަރާ ކަމަށް ބުނެ ބާ ކައުންސިލަށް އާންމު މީހަކު މައްސަލައެއް މިއަދު ހުށަހަޅައިފި އެވެ. އަދި އެކަން ބާ ކައުންސިލުން ވަނީ ކަށަވަރު ވެސް ކޮށްދީފަ އެވެ.\nJuly 14, 2020 51\n"އަދީބު 800 އަހަރަށް ޖަލަށް ލެވޭނެ ހެކި އެބަހުރި"\nކުރީގެ ނައިބު ރައީސް އަހުމަދު އަދީބު ކުށަށް އިއުތިރާފު ނުވިޔަސް، އޭނާގެ މައްޗަށް 800 އަހަރުގެ ޖަލު ހުކުމް އަންނަ ވަރަށް ދައުވާ ކުރެވޭނެ ހެކި އެބަހުރި ކަމަށް ޕްރޮސެކިއުޓާ ޖެނެރަލް...\nދައުވާތައް ބޭރުކޮށްލި މައްސަލަ އިސްތިއުނާފު ކުރާނީ\nކުރީގެ ނައިބު ރައީސް އަހުމަދު އަދީބުގެ މައްޗަށް ކުރި ދައުވާތައް ކްރިމިނަލް ކޯޓުން ބޭރުކޮށްލުން އެއްވެސް ގޮތަކަށް ބަލައިނުގަނެވޭނެ ކަމަށާއި އެ މައްސަލަ ހައި ކޯޓުގައި އިސްތިއުނުފް...\nJune 09, 2019 14\nއަދީބާ ގުޅޭ މައްސަލައެއް ސުޕްރީމް ކޯޓަށް ހުށަހަޅައިފި\nކުރީގެ ނައިބު ރައީސް އަހުމަދު އަދީބުގެ މައްޗަށް ޚިޔާނާތުގެ ކުށުގައި އިއްވި ޖަލު ހުކުމް ބާތިލްކޮށް، އަލުން ބަލަން ހައި ކޯޓުން އެންގި މައްސަލަ އިސްތިއުނާފް ކުރުމަށް ދައުލަތުން ސުޕްރީމް ކޯޓަށް ހުށަހަޅައިފި އެވެ.\nJune 02, 2019 31\nއަދީބުގެ ބަންދުގެ މުއްދަތު ޖަހައެއް ނުދިން\nކުރީގެ ނައިބު ރައީސް އަހުމަދު އަދީބު ބަންދުގައި ބެހެއްޓުމުގެ އަމުރަކަށް ދައުލަތުން އެދުނު ނަމަވެސް ކްރިމިނަލް ކޯޓުން މިއަދު އެ އަމުރެއް ނުދިނެވެ.\nJune 02, 2019 13\nބަންދާ މެދު ގޮތެއް ނިންމަން އަދީބު ކޯޓަށް ހާޒިރުކޮށްފި\nކުރީގެ ނައިބު ރައީސް އަހުމަދު އަދީބު ބަންދުގައި ބެހެއްޓުމުގެ އަމުރަކަށް ދައުލަތުން އެދުމުން އެމަނިކުފާނު މިއަދު ކްރިމިނަލް ކޯޓަށް ހާޒިރުކޮށްފި އެވެ.\nJune 02, 2019 49\nކުރީގެ ނައިބު ރައީސް އަހުމަދު އަދީބުއާ ދެކޮޅަށް ޕްރޮސިކިއުޓާ ޖެނަރަލް (ޕީޖީ) އޮފީހުން ދައުވާ އުފުލައި ކްރިމިނަލް ކޯޓަށް ފޮނުވި 12 އަށް ވުރެ ގިނަ މައްސަލަ އަނބުރާ ފޮނުވާލަން އެ ކޯޓުން...\nJune 01, 2019 14\nއަދީބުގެ ދެ މައްސަލައެއް ނުބަލާ އަނބުރާ ޕީޖީ އަށް\nކުރީގެ ނައިބު ރައީސް އަހުމަދު އަދީބަށް ދެ މައްސަލައެއްގައި އިއްވި ޖަލު ހުކުމް ބާތިލްކޮށް، އަލުން ބަލަން ހައި ކޯޓުން ކްރިމިނަލް ކޯޓަށް ފޮނުވުމާ އެކު، އެ ދެ މައްސަލަ ނުބަލައި ޕްރޮސިކިއުޓާ ޖެނެރަލް (ޕީޖީ) އަށް ފޮނުވަން ކްރިމިނަލް ކޯޓުގެ ފަނޑިޔާރުންގެ މަޖިލީހުން ބުދަ ދުވަހު ނިންމައިފި އެވެ.\nApril 28, 2019 49\nފިސްތޯލަ ގެންގުޅެގެން އަދީބަށް ކުރި ހުކުމް ގޯސް: ޕީޖީ\nކުރީގެ ނައިބު ރައީސް އަހުމަދު އަދީބު ފިސްތޯލައެއް ގެންގުޅުނު ކަމަށް ބުނެ އޭނާ 10 އަހަރަށް ޖަލަށްލާން ކުރި ހުކުމް ގޯސް ކަމަށާއި އޭނާ ފިސްތޯލައެއް ގެންގުޅުނުކަން ސާބިތުވާ މިންވަރުގެ ހެއްކެއް ނެތް ކަމަށް ދައުލަތުން ސުޕްރީމް ކޯޓުގައި މިއަދު އެއްބަސްވެއްޖެ އެވެ.\nJanuary 03, 2019 40\n"ފިނިފެންމާ" ވީޑިއޯ ތަހުގީގުކުރުމާ މެދު ލަފާ ހޯދަނީ\nރައީސްގެ ފިނިފެންމާ ލޯންޗުކޮޅުގައި އެއްޗެއް ގޮއްވާލި މަންޒަރު ފެންނަ ވީޑިއޯއާ މެދު ސުވާލު އުފައްދާތީ އޭގެ މައްސަލަ ތަހުގީގުކުރުމަށް ޕްރޮސެކިއުޓާ ޖެނެރަލް (ޕީޖީ)އާ މަޝްވަރާ ކުރައްވާނެ ކަމަށް އެކްޓިން ޕޮލިސް ކޮމިޝަނަރު މުހައްމަދު ހަމީދު މިއަދު ވިދާޅުވެއްޖެ އެވެ.\nOctober 29, 2018 65\nނަޝީދުގެ މައްސަލައިން ޕީޖީއަށް ނިންމާލެވޭކަށް ނެތް!\nކުރީގެ ރައީސް މުހައްމަދު ނަޝީދުގެ މައްޗަށް 13 އަހަރުގެ ޖަލު ހުކުމެއް އިއްވާފައި ވަނީ ރަނގަޅަށް ނޫން ކަމަށް އެމަނިކުފާނުގެ ވަކީލުން ދިޔައީ ޕްރޮސެކިއުޓާ ޖެނެރަލް އައިޝަތު ބިޝާމް ކައިރި ބުނަމުންނެވެ. އާންމުންގެ ގިޔަ ބަޔަކު ދިޔައީ އެ ވާހަކަ ދައްކަމުންނެވެ. އެންމެ ފަހުން އެ މައްސަލަ އޭނާގެ ފަރާތުން އިއްޔެ ވަނީ ސުޕްރީމް ކޯޓަށް...\nJanuary 04, 2018 14\nރިޝްވަތު ދިނުމުގެ ދައުވާ އަދީބުގެ މައްޗަށް ކޮށްފި\nފުލުހުންގެ ބަޔަކަށް ރިޝްވަތު ދިން ކަމަށް ބުނެ ކުރީގެ ނައިބު ރައީސް އަހުމަދު އަދީބުގެ މައްޗަށް ދެ ދައުވާއެއް ކޮށް، ކްރިމިނަލް ކޯޓަށް ފޮނުވައިފި އެވެ.\nJuly 06, 2017 4\nޚިޔާނާތުގެ ނުވަ ރަށެއްގެ ޑިއުޓީ ޕްރޮސެކިއުޝަން ނިމިއްޖެ\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ޚިޔާނާތާ ގުޅޭ މައްސަލައިގެ ތަހުގީގުގައި، އެ ކޯޕަރޭޝަނުން ދޫކުރި ނުވަ ރަށެއްގެ މައްސަލައިގެ ޑިއުޓީ ޕްރޮސެކިއުޝަން ނިމިފައިވާ ކަމަށް ޕްރޮސެކިއުޓާ ޖެނެރަލް (ޕީޖީ) ގެ އޮފީހުން މިއަދު ބުނެފި އެވެ.\nJune 23, 2016 16\nޑީއެންއޭ ރިޕޯޓާ މެދު ވަކި ގޮތެއް ނުނިންމަން: ޕީޖީ\nކުރީގެ ޑިފެންސް މިނިސްޓަރު މުހައްމަދު ނާޒިމްގެ ކޮޓަރިން ހޯދި ފިސްތޯލައިން ކުރީގެ ނައިބު ރައީސް އަހުމަދު އަދީބުގެ ޑީއެންއޭ ފެނުނު މައްސަލާގައި އަދި ވަކި ގޮތެއް ނިންމާފައި ނުވާ ކަމަށް ޕްރޮސިކިއުޓާ ޖެނެރަލްގެ އޮފީހުން މިއަދު ބުނެފި އެވެ.


(03 ސެޕްޓެމްބަރ 2021 އާ ގުޅޭ)\n"ޒަކްވާން.." ލިވިޔާ މަޑުމަޑުން ކުރިއަށް ފިޔަވަޅެއް ނެގިއެވެ. ލިވިޔާގެ ދެލޯ ވަނީ ފެންކަޅިވެފައެވެ. މަޑުމަޑުން ކަރުނަތައް އޭނާގެ ލޮލުގެ އެސްފިޔަތައް ފޫ އަޅުވާލައިފައި ފައިބަން އަނެއްކާ ވެސް ފެށިއެވެ. ލިވިޔާގެ ކުރިމަތީގައި ހުއްޓިގެން ހުރި ޒަކްވާންގެ ޙާލަކީ ވެސް ހަމަ އެއީ އެވެ. ޒަކްވާނަށް ވެސް ވަނީ ހަމަ ރަނގަޅަށް ވެސް ރޮވިފައެވެ.\n"ޒަކްވާން." ލިވިޔާގެ އަޑު ވަނީ މުޅިން ކުރަކި ވެފައެވެ. ލިވިޔާ ގޮސް ހިފައިލީ ޒަކްވާންގެ ކަނާއަތުގައެވެ. ވަރަށް މަޑުމަޑުންނެވެ. އަދި ލިވިޔާ ލަސްލަހުން ތިރިވަމުން ގޮސް ޖެހިގަތީ ޒަކްވާންގެ ފައިބުޑަށެވެ.\n"އާދޭސް ކޮށްފަ މިބުނަނީ.. އަހަރެން އެކަނި ދޫކޮށްލާ! އަހަރެން ބޭނުމެއް ނޫން އެއްވެސް މީހެއް ދެރަ ކުރާކަށް. އަހަރެން ނޭދެން ޒަކްވާން ދެރަ ވާކަށް ވެސް. އަހަރެން ވަރަށް މަސައްކަތުން ޝަހުރުގެ ދިރިއުޅުމުން މި ނުކުމެ ވުނީ.. އަހަރެންގެ މައިންބަފައިންގެ ހިތުގަ ޖައްސާފަ އަހަރެން މަސައްކަތް ކުރީ ތި ޢާއިލާއަށް އުފާ ހޯދައިދޭން. އެކަން އަހަރެން މި ކުރީ.. ދެން އަހަރެން ބޭނުން ވަނީ ތި މުޅި ޢާއިލާއާ ދުރަށް ދާން. އަހަރެންނަށް މިކަމަށް ފުރުޞަތު ދީ.. ހެޔޮނުވާނެ! އާދޭސް ކޮށްފަ މިބުނަނީ." ލިވިޔާ ރޮމުން ސަލާން ޖަހަން ފެށިއެވެ. ލިވިޔާގެ އެހަރަކާތްތައް ބަލަން ކުޑަ ހިނދުކޮޅަކަށް ވެސް ޒަކްވާނަށް ކެތްވާ ގޮތެއް ނުވިއެވެ. ޒަކްވާންގެ ދެއަތުން ލިވިޔާ ކޮޅަށް ނެގިއެވެ. އަދި ޒަކްވާންގެ އަތުގެ ނުފުށުން ލިވިޔާގެ ލޮލުން ފައިބަމުންދާ ކަރުނަތައް ފޮހެން ފެށިއެވެ. އޭރުވެސް ލިވިޔާ ރޮމުން ވާހަކަދައްކަމުން ދިޔައެވެ. ލިވިޔާ ދިޔައީ ޒަކްވާންގެ ކިބައިން އާދޭސް ކުރަމުންނެވެ.\n"ހެޔޮނުވާނެ ލިވިޔާ! ތިވަރަށް ނުރޮއި. އަހަރެން ލިވިޔާ ނޭދޭ ގޮތަށް އެއްވެސް ކަމެއް ނުކުރާނަމޭ. އަހަރެން ބޭނުން ނުވަނީ ލިވިޔާ އެކަނި ދޫކޮށްލަން. އަހަރެންނަށް އެނގޭ ލިވިޔާގެ އެއްވެސް ކުށެއް ނެތްކަން. އަހަރެން ބޭނުން ވަނީ ލިވިޔާއަށް އެހީވާން.. އަހަރެންނަށް އެފުރުޞަތު ދީ.. ޕްލީޒް.." ޒަކްވާން ހިފަހައްޓައިގެން ހުރީ ލިވިޔާގެ ކޮނޑުގައެވެ. ލިވިޔާ ދެފަރާތަށް ބޯހުރައިލީ ނޫނެކޭ ބުނާ ފަދަ ބީދައަކުންނެވެ.\n"ނޫން! ނޫން! އަހަރެން ބޭނުން ވަނީ ތި ޢާއިލާގެ ކިބައިން ސަލާމަތް ވާން. މުޅި އުމުރަށް ތިޢާއިލާއާ ދުރަށް ދާން.. ތި ޢާއިލާ މަތިން ހަނދާން ނައްތާލަން އަހަރެން ބޭނުމީ." ލިވިޔާ އަޑަށް ބާރެއް ލާފައި އެހެން ބުނެލީ ރޮމުން ގިސްލަމުންނެވެ.\n"ތި ވިސްނަނީ ނުބައި ކޮށޭ ލިވިޔާ.." ޒަކްވާން އަދިވެސް ހިފަހައްޓައިގެން ހުރީ ލިވިޔާގެ ކޮނޑުގައެވެ.\n"ބަލަ ކިހިނެއް ލިވިޔާ ތިބޭނުންވާ ކަމެއް ކުރާނީ؟ ލިވިޔާގެ ދަރިފުޅުގެ ޢާއިލާއޭ މީ.. ކޮންމެ ގޮތެއް ވިޔަސް ލިވިޔާގެ ބަނޑުގަ ވަނީ އަހަރެންގެ ޢާއިލާގެ ލޭ. ވަކި ބަޔަކު ކުރާ ކުށެއްގެ އަދަބު އަހަރެންނަށް ނުދީ.. އަހަރެން ވެސް ސަލާން ޖަހާފަ މިބުނަނީ.." ޒަކްވާން ބަލައިލީ ލިވިޔާގެ ކަރުނައިން ފުރިފައިވާ ދެލޮލަށެވެ.\n"އެކަމު ވެސް، އަހަރެން ބޭނުމެއް ނޫން. އަހަރެން ބޭނުން ވަނީ ތި ޢާއިލާގެ ކިބައިން ސަލާމަތް ވާން.." ލިވިޔާގެ ކޮނޑުގައި ބާއްވާފައި އޮތް ޒަކްވާންގެ އަތް ދުރުކޮށްލަމުން އޭނާ ބުނެލިއެވެ.\n"އަހަރެން މިހުރީ އަހަރެންގެ ޢާއިލާ ދޫކޮށްލަން ތައްޔާރަށް.. އަހަރެންގެ ކިބައިގަ އަހަރެންގެ ޢާއިލާގަ ހުރި ޖަނަވާރު ސިފައެއް ނެތް. އަހަރެންގެ ޢާއިލާގަ ތިބި އިންސާނުން ސިފައިގަ ތިބި ޖަނަވާރުންގެ ކިބައިން އަހަރެން ސަލާމަތް ކޮށްދީ!" ޒަކްވާންގެ ދުލުން ބޭރުވެގެން ދިޔަ ޖުމުލަތަކާ އެކުގައި ލިވިޔާއަށް ހުއްޓުން އެރިއެވެ. ލިވިޔާ ބަލައިލީ ޒަކްވާނަށެވެ. ޒަކްވާންގެ މޫނުމަތިން ފެންނަނީ މޮޅިވެރި ކަމާއި، އިންތިހާއަށް ހިތްދަތިކަމެވެ.\n"ހެޔޮނުވާނެ! ލިވިޔާ ޕްލީޒް! އަހަރެން އެފަދަ އަނިޔާވެރި ޢާއިލާއަކަށް ދޫކޮށް ނުލާ! އަހަރެންގެ ޢާއިލާގެ ކިބައިން، ލިވިޔާ އަހަރެން ސަލާމަތް ކޮށްދީ.. އަހަރެންގެ ނުހުރޭ އެ ހިތްހަރު ކަމެއް. އެ ވިޔާނުދާ އުޅުމެއް.." ޒަކްވާން ދައްކަމުން ދިޔަ ވާހަކަތައް ވެގެން ދިޔައީ ލިވިޔާގެ ހިތުގެ ޢަޒުމަށް ކުޑަ ބަލިކަށި ކަމެއް ގެނުވި ވާހަކަތަކަށެެވެ. ޒަކްވާނާ ދުރުވާން ނިންމި ނިންމުމަށް އެރި ލޮޅުމަކަށް ޒަކްވާންގެ ވާހަކަތައް ލިވިޔާއަށް ވަމުން ދިޔައެވެ.\n"އަހަރެން ސަލާމަތް ކޮށްދޭނަންތަ؟ އަހަރެން ބޭނުން އެފަދަ އަނިޔާވެރި ބައެއްގެ ކިބައިން ސަލާމަތް ވާން. ޕްލީޒް! އަހަރެމެން ދެމީހުން ވެގެން އެތައް ކަމެއް ވާނޭ. މި އަނދަވަޅުން އަރައިގަނެވޭނޭ. ޕްލީޒް.. އޯކޭ ދޯ؟" ޒަކްވާން ދިއްކޮށްލީ އޭނާގެ ކަނާއަތެވެ. ލިވިޔާ ލޮލުގެ ހިމަކޮޅުން ބަލައިލީ ޒަކްވާންގެ އަތަށެވެ. ޒަކްވާން ބަލަހައްޓައިގެން ހުރީ ލިވިޔާގެ މޫނަށެވެ. ވަގުތު ކޮޅެއްގެ ހިމޭން ކަމަކަށްފަހު، ލިވިޔާ މަޑުމަޑުން އޭނާގެ އަތް ހިއްލައިލިއެވެ. އަދި ޒަކްވާންގެ އަތުގައި ހިފައިލީ ފުންކޮށް ނޭވާއެއް ދޫކޮށްލަމުންނެވެ.\nރޭގަނޑުގެ އަނދިރިކަމުން މުޅި ދުނިޔެ ބައްދައިލިފިއެވެ. ޝަހުރު އިނީ އޭނާގެ ގޭގެ ސިޓިންގރޫމްގައެވެ. ޝަހުރާ އެކުގައި އޭނާގެ މައިންބަފައިންނާއި ޔޫހާ އާއި އޭނާގެ މައިންބަފައިން ވެސް ތިއްބެވެ.\n"އަހަރެން ނިންމައިފިން މާދަމާ ޔޫހާއާ ރަން ކިޔަން. އިތުރަށް ލަސް ކުރާކަށް އަހަރެމެން ބޭނުމެއް ނުވޭ.." ޝަހުރު އެހެން ބުނެލީ ޔޫހާގެ އަތުގައި ހިފައިލުމަށްފަހުގައެވެ. ހުސްނާ ފުޅާ ހިނިތުންވުމަކާ އެކުގައި ބަލައިލީ އޭނާގެ އެންމެ ގާތް ރަޙުމަތްތެރިޔާ ރާދާ އަށެވެ. އެދެމީހުންގެ ހުވަފެން ތަކުގައި ކުލަޖެހި ޖަރީ ވަމުން ދާތީއެވެ. އެ މަޖިލީހުގައި ތިބި އެންމެންގެ މޫނުމަތިން ކުއްލިއަކަށް ހިނިތުންވުން ފިލައިގެން ދިޔައީ، ކުއްލިއަކަށް ގޭގެ ތެރެއަށް ޒަކްވާން ވަނުމާ އެކުގައެވެ. ދެއަތުން އަތްތިލަ ބަޑި ޖަހަމުން ޒަކްވާން ގެއަށް އައިސް ވަނީ އެއްވަރަކަށް "މަރުޙަބާ" ގޮވަމުންނެވެ. ހުސްނާ އާއި ޝީލާއަށް ކުއްލިއަކަށް ކޮޅަށް ތެދުވެވުނެވެ.\n"ހާސް ނުވޭ! އުފާ ފައުޅު ކުރަމުން ގެންދޭ! އެކަމު ދޮންބޭ.." ޒަކްވާން ގޮސް އޭނާގެ އަތް ބާއްވައިލީ ޝަހުރުގެ ކޮނޑުމަތީގައެވެ. އަދި ވަރަށް ރީތިކޮށް ޝަހުރަށް ބަލައިލިއެވެ.\n"ދޮންބޭ. މި ސިކުނޑިން ވިސްނާލަބަލަ!" ޒަކްވާން އޭނާގެ ސަހާދަތް އިނގިލި ޖައްސައިލީ ޝަހުރުގެ ބޮލުގައެވެ.\n'ދޮންބެ އަދި ދެރަ ވާނެ. ޔަޤީން! އަހަރެން ރަންގަނޑެއް ދޫކޮށްލައިފިން.. އެކަމު، އެއީ އެރަންގަނޑު އަހަރެންގެ ދޮންބެއަށް ލިބުނީމަ. ދޮންބެ އެ ރަންގަނޑު ދޫކޮށްލާ، ގާ ހޮވަން ފެށީމަ، އޭގެ މާނައަކީ އަހަރެން ދޫކޮށްލި ރަންގަނޑު ގާތަށް އަހަރެން އެނބުރި ދާން ނުޖެހޭނެ ރީޒަންއެއް ނޫނޭ." ޒަކްވާން ދައްކަމުންދާ ވާހަކަ ޝަހުރު އަޑު އަހަން ހުރީ ރުޅިވެރި މޫނެއްގައެވެ.\n"އައިމް ސޮރީ! އެއީ އަހަރެންނަށް އަހަރެންގެ ހިތުގަ ލިވިޔާއަށް އޮތް ލޯބި ސިއްރު ކުރެވުނީމަ. އެއްވެސް އިރެއްގަ ލިވިޔާ އަހަރެން ދެކެ ނުވޭ ލޯތްބެއް. އަހަރެން މިއުޅެނީ ލިވިޔާ ފަހަތުން. އެހެން ހުއްޓާ ދޮންބެއަށް ލިވިޔާ ލިބުނީ.. އަހަރެން އުފާ ކުރީމޭ.." ޒަކްވާން ލުއިކޮށް ހީނލިއެވެ. ޝަހުރު ހިތްހަމަ ނުޖެހިގެން ޒަކްވާންގެ އަތް ހޫރައިލިއެވެ.\n"ކީކޭ ބުނަން ތިއުޅެނީ؟ ކޮބާ ކޮއްކޮ ސާބިތުކޮށްދޭ ބޭނުންވާ އެއްޗަކީ؟" ޝަހުރުގެ އަޑުގައި ވަނީ ހަރުކަމެވެ.\n"އިތުރަށް ސާބިތުކޮށްދޭން ޖެހޭނެ އެއްޗެއް ނެތޭ ދޮންބޭ. މަންމަ އާއި ދޮންތަ ސާބިތު ކޮށްދީ އިތުރަށް އެއްޗެއް ސާބިތުކޮށްދޭ އޮތިއްޔާ.." ޒަކްވާން އެހެން ބުނުމާ އެކު ޝީލާ ރުޅި އައެވެ.\n"ބަލަ ޢާއިލާ ތެރޭ ހަމަނުޖެހުން ހިންގަން ކޮއްކޮ ނޫޅޭ! ނުކުމޭ މިގެއިން." ޝީލާގެ އަޑު ދަށުން ހުސްނާ ވެސް އަޑަށް ބާރަށް ލާފައި ޒަކްވާން ގެއިން ނުކުންނަން ބުންޏެވެ.\n"މަންމާ! އަހަރެން ވެސް މީ މަންމަގެ ދަރިއެއް. މަންމަ ނުވޭ ދޯ ދެރައެއް؟ އަހަރެން ގެއްލުނަސް؟" ޒަކްވާން މޫނު އަނބުރައިލީ އޭނާގެ މަންމައާ ދިމާލަށެވެ.\n"ތިބުނެވުނީ ހެޔޮކޮށް. ތިކަހަލަ ވިޔާނުދާ ދަރިއެއް އަހަރެން އުފަން ނުކުރަން. ތީ ވަރަށް ބޯހަރު، ގޮތްދޫ ނުކުރެާ ދަރިއެއް." ހުސްނާ ބުނެލި ޖުމުލައިން ޒަކްވާން ހިނިތުންވެލީއެވެ.\n"ޝުކުރިއްޔާ ހުސްނާ.. ތިކަހަލަ މީހެއްގެ ދަރިއަކަށް އަހަރެން ވާކަށް ބޭނުމެއް ވެސް ނުވޭ. ތީ މަންމަ އެއްގެ ސިފައިގަ ހުއްޓަސް ވަރަށް ނުބައި މީހެއް. އަމިއްލަ ދަރިންގެ ދިރިއުޅުން ހަލާކު ކުރާ މީހެއް ތީ. ދޮންތަގެ ދެ ކައިވެނި ވެސް، ދޮންބެގެ ކައިވެނި ވެސް ރޫޅައިލި މީހަކީ ތީ.. އެއްވެސް ސަބަބެއް ނެތި. ހަމަ އެކަނި ތި މީހާގެ އަމިއްލަ އެދުމަށް!" ހުސްނާއަށް އިނގިލި ދިއްކޮށްލަމުން ޒަކްވާން އެހެން ބުނުމާ އެކު، ޝަހުރު ގޮސް ހިފައިލީ ޒަކްވާންގެ އިނގިލީގައެވެ. ޒަކްވާނަށް ވަރަށް ތަދުވިއެވެ.\n"ހަބަރުދާރު! ޒަކްވާން ކަންތައް މާ މައްޗަށް ތިދަނީ." ޝަހުރުގެ ދެލޯ ވަނީ ވަރަށް ބޮޑުވެފައެވެ.\n"އާނ! މައްސަލައެއް ނެތޭ! އަހަރެން މި މަސައްކަތް ކުރަނީ ދޮންބެއަށް އެއްޗެއް ވިސްނާދޭން. ލިވިޔާ ގާތުން އަހާބަލަ. ކިހިނެއް ވީ ކަމެއް ތޯ. މީ ހުސް މަންމަގެ ރޭވުން." ޒަކްވާން އެހެން ބުނުމާ އެކު ހުސްނާ އާއި ޝީލާގެ ހިތަށް ހީވީ ތޫނު ހަންޖަރެއް ހެރުނު ހެންނެވެ.\n"އައްދޯއި.." ޝަހުރު އޭނާގެ އަތުގެ ހުރި ބާރެއް ލާފައި ޒަކްވާންގެ މޫނުމަތީގައި ހޫނު ތަފާލެއް އަޅައިލިއެވެ. ޒަކްވާންގެ ގައިގައި ކޮއްޕަމުން ގޮސް ޒަކްވާން އެގެއިން ނެރެލާފައި، ޝަހުރު ވަރަށް ބާރަށް ދޮރު ޖެހިފައެވެ. (ނުނިމޭ)


އިސްލާމްދީނުގައި ނަމާދުގެ މަޤާމް. – DhiSalafiyyah\nއިސްލާމްދީނުގައި ނަމާދުގެ މަޤާމް.\n10/10/2011 ދީންއަލް އަޚް މުޙައްމަދު ނިހާދު ޖަމާލު\nއެއްވެސް އަޅުކަމަކަށް ދެވިފައިނުވާ މަޤާމެއް އިސްލާމްދީނުގައި ނަމާދަށްދެވިފައިވެއެވެ. ކީރިތި ރަސޫލާ ޞައްލައްޣ ޢަލައިހި ވަސައްލަމް ޙަދީޘް ކުރައްވައެވެ.\n” ދީނުގެ އަޞްލަކީ ނަމާދެވެ. އަދި އޭގެ ތަނބުތަކަކީ ނަމާދެވެ. އަދި އޭގެ ކުރިބޯއްޓަކީ ﷲގެ މަގުގައި ޖިހާދު ކުރުމެވެ. ” ( ރަވާޙު އައްތިރްމިޒީ ).\nނަމާދަކީ އަޅުކަންތަކުގެތެރެއިން އެންމެ ފުރަތަމަ ﷲ ވާޖިބު ކުރެއްވި އަޅުކަމެވެ. ކީރިތި ރަސޫލާ މިޢުރާޖަށް އަރައިވަޑައިގެންނެވި ރޭގައި އެއްވެސް ވާހިޠާއެއްނެތި އެކަލޭގެފާނުގެ މައްޗަށް މާތްﷲ އެނަމާދު ފަރުޟު ކުރެއްވިއެވެ. މާތްﷲ ރުއްސުންލެއްވި އަނަސްގެފާނު ވިދާޅުވިއެވެ.\n” ކީރިތި ރަސޫލާ މިޢުރާޖަށް އަރައިވަޑައިގަތް ރޭގައި އެކަލޭގެފާނުގެ މައްޗަށް ފަންސާސް ނަމާދު ފަރުޟު ކުރެއްވުނެވެ. ދެން މަދު ކުރެވެމުންގޮސް ފަސް ނަމާދަށް ހެދުނެވެ. ދެން ނިދާ އިއްވެވުނެވެ. އޭ މިޙައްމަދެވެ! ހަމަ ކަށަވަރުން ތިމަން ﷲގެ ޙަޟްރަތުގައި އިއްވިއްޖެ ބަސްފުޅެއް ބަދަލެއް ނުވާނެއެވެ. އަދި ކަލޭގެފާނަށް މި ފަސް ނަމާދު ދަންސާސް ނަމާދު ފަސް ނަމާދު ފަދައެވެ. ( އެބަހީ ފަސް ނަމާދުން ފަންސާސް ނަމާދުގެ ޘަވާބު ލިބޭނެއެވެ ) ” ( ރަވާޙު އަޙްމަދު، ވައްނަސާއީ ).\nއަދި ނަމާދަކީ ﷲ ގެ ޙައްޤު ތަކުގެ ތެރެއިން ޤިޔާމަތްދުވަހު އެންމެ ފުރަތަމަ އަޅާގެ ޙިސާބު ބެއްލެވޭނެ ޢަމަލެވެ. މާތްﷲ ރުއްސުންލެއްވި އަނަސްގެފާނު ކިބައިން ރިވާވެގެން ވެއެވެ. ކިރިތި ރަސޫލާ ޙަދީޘް ކުރެއްވިއެވެ.\n” ޤިޔާމަތް ދުވަހުން އެކަމުން އަޅާގެ އެންމެ ފުރަތަމަ ހިސާބު ބެއްލެވޭނެ ޢަމަލަކީ ނަމާދެވެ. ފަހެ ނަމާދު ރަގަޅު ވެއްޖެނަމަ އޭނާގެ އެހެން ހުރިހާ ޢަމަލެއް ރަގަޅުވާ ހުއްޓެވެ. އަދި ނަމާދު ފާސިދު ވެއްޖެނަމަ އޭނާގެ އެހެން ހުރިހާ ޢަމަލެއް ފާސިދުވާ ހުއްޓެވެ. “\nއަދި ނަމާދަކީ ކީރިތި ރަސޫލާ ދުނިޔެދޯކޮށް ވަޑައިގަންނަވަމުން އެކަމަށް ވަޞިއްޔަތްކުރި އެންމެ ފަހުގެ ވަސްޞިއްޔަތެވެ. އެކަލޭގެފާނުގެ އެންމެ ފަހުގެ ނޭވާ ފުޅުގައި ހާދީޘް ފުޅު ކުރައްވަމުން ދިޔައެވެ.\n” ތިޔަބައިމީހުން ނަމާދަށް ރައްކާތެރި ވާށެވެ. ތިޔަ ބައިމީހުން ނަމާދަށް ރައްކާތެރިވާށެވެ. އަދި ތިޔަބައިމީހުންގެ އަޅުމީހުންނަށްވެސް ރައްކާތެރިވާށެވެ. ” ( ރަވާހު އަބޫ ދާއޫދު ވަ އަޙްމަދު )\nކީރިތި ޤުރުއާނުގައި ނަމާދާއިބެހޭގޮތުން އައިސްފައިވާ އާޔަތްތަކަށް ބެލި ކަމުގައިވީނަމަވެސް ނަމާދުގެ މަޤާމާއި ނަމާދުގެ އަހައްމިއްޔަތުކަން ވަރަށް ސާފުކޮށް ބަޔާންވެގެންދެއެވެ. މާތްﷲ ވަޙީ ކުރައްވާފައިވެއެވެ.\nإِنَّ الصَّلَاةَ تَنْهَىٰ عَنِ الْفَحْشَاءِ وَالْمُنكَرِ ۗ ﴿٤٥﴾ سورة العنكبوت\nމާނައީ: ” ހަމަކަށަވަރުން، ނަމާދަކީ ހުތުރުކަންބޮޑު ފާފަތަކާއި، منكرات ތައް ނަހީކުރާ ކަމެކެވެ. “\nإِنَّنِي أَنَا اللَّـهُ لَا إِلَـٰهَ إِلَّا أَنَا فَاعْبُدْنِي وَأَقِمِ الصَّلَاةَ لِذِكْرِ‌ي ﴿١٤﴾ سورة طه\nމާނައީ: ” ހަމަކަށަވަރުން، ތިމަންރަސްކަލާނގެއީ اللَّه އެވެ. ތިމަންރަސްކަލާނގެ މެނުވީ، إله އަކު ނުވެއެވެ. ފަހެ، ތިމަންރަސްކަލާނގެއަށް ކަލޭގެފާނު އަޅުކަން ކުރައްވާށެވެ! އަދި ތިމަންރަސްކަލާނގެ ހަނދުމަކުރެއްވުމަށްޓަކައި، ނަމާދު قائم ކުރައްވާށެވެ! “\nއަދި ބައެއްފަހަރު ޒަކާތާއިގުޅިގެން ނަމާދުގެ ވާހަކަ އައިސްފައިވެއެވެ. މާތްﷲ ވަޙީ ކުރައްވަނީ\nوَأَقِيمُوا الصَّلَاةَ وَآتُوا الزَّكَاةَ ۚ ﴿١١٠﴾ سورة البقرة\nމާނައީ: ” އަދި ތިޔަބައިމީހުން ނަމާދު قائم ކުރާށެވެ! އަދި ތިޔަބައިމީހުން زكاة ދޭށެވެ! “\nއަދި ބައެއްފަހަރު ކެތްތެރިކަމާއި ގުޅިގެން ނަމާދުގެ ވާހަކަ އައިސްފައިވެއެވެ. މާތް ﷲ ވަޙީ ކުރައްވަނީ\nوَاسْتَعِينُوا بِالصَّبْرِ وَالصَّلَاةِ ۚ وَإِنَّهَا لَكَبِيرَ‌ةٌ إِلَّا عَلَى الْخَاشِعِينَ ﴿٤٥﴾ سورة البقرة\nމާނައީ: ” އަދި ކެތްތެރިކަމާއި ނަމާދުން ތިޔަބައިމީހުން ވާގިހޯދާށެވެ! ބިރުވެތިވެ މަޑުމައިތިރިވާ މީހުންނަށް މެނުވީ، ހަމަކަށަވަރުން، އެއީ ވަރަށް ބޮޑުކަމެކެވެ. (އެބަހީ: ދަތި އުނދަގޫ ކަމެކެވެ). “\nއަދި ބައެއްފަހަރު ޤުރުބާނީ އާއި ގުޅިގެން ނަމާދު އައިސްފައިވެއެވެ. މާތްﷲ ވަޙީ ކުރައްވަނީ\nقُلْ إِنَّ صَلَاتِي وَنُسُكِي وَمَحْيَايَ وَمَمَاتِي لِلَّـهِ رَ‌بِّ الْعَالَمِينَ ﴿١٦٢﴾ سورة الأنعام\nމާނައީ: ” ކަލޭގެފާނު ވިދާޅުވާށެވެ! ހަމަކަށަވަރުން، ތިމަންކަލޭގެފާނުންގެ ނަމާދާއި، ތިމަންކަލޭގެފާނުގެ (އެހެނިހެން) އަޅުކަންތަކާއި، ތިމަންކަލޭގެފާނުގެ ދިރިހުންނެވުމާއި، ތިމަންކަލޭގެފާނުގެ އަވަހާރަވުންވަނީ، عالم ތަކުގެ ވެރި اللَّه އަށެވެ. “\nއިސްލާމްދީނުގައި ޝަރިޢުކުރެވިގެންވާ އަޅުކަންތަކަށް ބަލާއިރު އެދީން ނަމާދަށް ދީފައިވާ އަހައްމިއްޔަތުކަން އެހެން ހުރިހާ އަޅުކަމަކަށް ދީފައިވާ އަހައްމިއްޔަތުކަމަކަށްވުރެ ބޮޑެވެ. ތަށުގައި ޤާއިމުވެ ހުންނަ މީހާ ނަމާދު ކުރަން ޖެހެއެވެ. ކޮއްޅަށް ހުންނަން ނުކުޅެދިގެންވާމީހާ އިށީނގެ އިނދެގެން ނަމާދުކުރަން ޖެހެއެވެ. އިށީނދެ އިނުމަށް ނުކުޅެދިގެންވަމީހާ އޮށޯވެ އޮވެގެން ނަމާދު ކުރަންޖެހެއެވެ. އަދި ކިއެއްތަ! އެންމެ ނުރައްކާތެރި ވަގުތު ކަމުގައިވާ ހަނގުރާމައިގެ ވަގުތުގައިވެސް ނަމާދު ދޫކޮށްލުން ހުއްދަ ވެގެނެއްނުވެއެވެ.\nނަމާދަށް ފަރުވާކުޑަ ކުރުމުގެ މައްޗަށް މާތްﷲ ޥައީދުގެ ބަސްފުޅުތައްވަޙީ ކުރައްވާފައިވެއެވެ.\nفَخَلَفَ مِن بَعْدِهِمْ خَلْفٌ أَضَاعُوا الصَّلَاةَ وَاتَّبَعُوا الشَّهَوَاتِ ۖ فَسَوْفَ يَلْقَوْنَ غَيًّا ﴿٥٩﴾ سورة مريم\nމާނައީ: ” ފަހެ، އެބޭކަލުންނަށްފަހު، އެހެންބަޔަކު އައޫއެވެ. އެއުރެން ނަމާދު ދޫކޮށްލޫއެވެ. އަދި هوى نفس ގެ އެދުންތަކަށް تبع ވޫއެވެ. ފަހެ، ނިކަންހުރެ އެއުރެން ހަލާކާ ކުރިމަތިލާހުށްޓެވެ. “\nفَوَيْلٌ لِّلْمُصَلِّينَ ﴿٤﴾ الَّذِينَ هُمْ عَن صَلَاتِهِمْ سَاهُونَ ﴿٥﴾ سورة الماعون\nމާނައީ: ” އަދި مسكين ންނަށް ކާންދިނުމުގެ މައްޗަށް ބާރުނާޅާ މީހާއެވެ. ފަހެ، އެއުރެންގެ ނަމާދާމެދު غافل ވެ ތިބެ، ނަމާދުކުރާ މީހުންނަށް ގެއްލުމާއި ހަލާކު ހުށްޓެވެ. “\nސޯސް: ކިތާބުއްޞަލާޙް/ މުޙައްމަދު އިބްރާހީމް


Hidhumah foarukohdhinumugai ehves dhathikameh neh: Aasandha\nކޮވިޑް-19 ގެ ހާލަތުގައިވެސް ބޭސްފަރުވާގެ ހިދުމަތް ފޯރުކޮށްދިނުމުގެ އެއްވެސް ދަތިކަމެއް ނެތް ކަމަށް ރާއްޖޭގެ ރައްޔިތުންނަށް ހިލޭ ބޭސްފަރުވާގެ ހިދުމަތް ފޯރުކޮށް ދިނުމަށް ސަރުކާރުން އުފައްދާފައިވާ އާސަންދަ ކުންފުނިން ވިދާޅުވެއްޖެ އެވެ.\nދައުލަތުގެ މީޑިޔައަށް ދެއްވި އިންޓަވިއެއްގައި އާސަންދަ ކުންފުނީގެ އެސިސްޓެންޓް މެނޭޖިން ޑިރެކްޓަރ އިބްރާހިމް ރަޝީދު ވިދާޅުވީ ބޭސްފަރުވާގެ ހިދުމަތް ފޯރުކޮށް ދިނުމަށް ރާއްޖެއާއި ރާއްޖެއިން ބޭރުން ފޯރުކޮށްދޭންޖެހޭ ޚިދުމަތް ފޯރުކޮށް ދިނުމަށް ނިމިދިޔަ އަހަރުގައިވެސް2ބިލިޔަން ރުފިޔާ ހަރަދުކޮށްފައިވާކަމަށެވެ.\nކޮވިޑާއި ގުޅިގެން ދިމާވެފައިވާ އިގްތިސާދީ ދަތިކަމުގައިވެސް އާސަންދައަށް އެއްވެސް ދައްޗެއް ކުރިމަތިނުވާކަމަށްވެސް އިބްރާހިމް ރަޝީދު ވިދާޅުވި އެވެ.\nއަދި ރާއްޖޭން ބޭރަށް ދިވެހިން ރައްޔިތުން ފޮނުވަން އެއްވެސް ދައްޗެއް ދިމާވެފައި ނުވާކަމަށާއި އާސަންދައިގެ މި ހިދުމަތް ފޯރުކޮށް ދިނުމަށްޓަކައި ދިވެހި ސަރުކާރުން ވަރަށްބޮޑު ސަމާލުކަމެއް ދެއްވާކަންވެސް ފާހަގަކުރެއްވި އެވެ.\nފާމަސީތަކަށް ބޭސްދޫކުރުމާއި ރައްޔިތުންނަށް ބޭސްކުރެވޭނެ މަގު ތަނަވަސް ކޮށްދިނުމާއި ޑޮކްޓަރުންގެ ފީއާއި ބޭހާއި ޓެސްޓުތަކުގެ ފީއާއި ރާއްޖެއިން ބޭރުން ހޯދަންޖެހޭ ފަރުވާ ހޯދުމަށް އާސަންދައިން ވާންޖެހޭ އެހީ ފޯރުކޮށްދިނުމަށް ސަރުކާރުގެ ފަރާތުން އެހީވެދޭކަމަށް އިބްރާހިމް ރަޝީދު ވިދާޅުވި އެވެ.\nނިމިދިޔަ 2020 ވަނަ އަހަރު2ބިލިޔަން ރުފިޔާ ޚަރަދުކޮށްފައިވާއިރު، 2019 ވަނަ އަހަރު 2.36 ބިލިޔަން ރުފިޔާ ހަރަދުކޮށްފައިވާކަމަށްވެސް އޭނާ ވިދާޅުވި އެވެ.\nއާސަންދައިގެ ދަށުން ފަރުވާއަށް 28 މީހަކު އިންޑިއާއަށް ފުރުވާލައިފި


މުޙައްމަދު ވިޝާޙް ބިން ޢަލީ | Dhiislam | Dhiislam\nކުޅިވަރާއި އަދި މިޔުޒިކްޝޯތައް ޒުވާނުންނާއި ގުޅުވަން ފެށުނީ ކޮން އިރަކުކަމެއް ދަންނަވަން ދައްޗެވެ. ކޮންމެއަކަސް ކައިރި މާޒީގައި ކަންކަން ބައްޓަންވަމުން އައީ އެފަދައިން ގުޅުވުމުގެ ސިޔާސަތުތަކެއްގެ ތެރެއިންނޭ ދެންނެވުމަކީ މުޅިން ގޯހަކަށް ...\nމުޙައްމަދު ވިޝާޙް ބިން ޢަލީ ޑިސެމްބަރ 26, 2018 0\nއިޤްތިޞާދެއް ހަލުއިކަމާއެކު ކުރިއެރުވުމަށްޓަކައި ބޭނުންކުރާ މަޤްބޫލު އެއް ހަތިޔާރަކީ ބޭރު އިންވެސްޓްމަންޓްތައް އިތުރު ކުރުމެވެ. އެހެނީ އެކަމުގެ ސަބަބުން އިޤްތިޞާދުގައި އިތުރު ވަޒީފާތައް އުފެދެއެވެ. ބޭރު ފައިސާ ވަދެގެން ދެއެވެ. އަދި ...\nމުޙައްމަދު ވިޝާޙް ބިން ޢަލީ މާރޗް 29, 2017 1\nއިޤްތިޞާދީ ނިޡާމަކީ އެއިރެއްގެ އޮތް އާދަތަކާއި، އެބަޔަކު ޤަބޫލު ކުރާ ޤަބޫލު ކުރުންތަކެއްގެ މައްޗަށް ބިނާކުރެވޭ އެއްޗެކެވެ. އެގޮތުން ޣައިރު މުސްލިމުންގެ އަޤީދާއާއި، ވިސްނުމާ ގުޅޭގޮތަށް ބައްޓަންކުރެވިފައިވީ ނިޡާމެއް ދުނިޔޭގައި ރަނިކަން ...\nމުޙައްމަދު ވިޝާޙް ބިން ޢަލީ އޯގަސްޓް 28, 2013 5\nއިޤްތިޞާދެއް ހިންގުމަށްޓަކައި ހަރުދަނާ މާލީ ނިޒާމަކަށް ބޭނުންވެއެވެ. ވިޔަފާރިތައް ތަރައްޤީ ކުރުމަށްޓަކައެވެ. މުޖްތަމައުގައި ފައިސާ ދައުރުކުރުމަށެވެ. ޒަމާނުއްސުރެ އަތުގައި ރައްކައު ކުރެވިފައިވީ ފައިސާކޮޅުގެ އަގު ވެއްޓުނަނުދީ ހިފެހެއްޓުމަށްޓަކައެވެ. މިގޮތުން ތަފާތު ...\nމުޙައްމަދު ވިޝާޙް ބިން ޢަލީ އޭޕްރިލް 15, 2013 0\nފޭސްބުކް އަކީ މިއަދު ދުނިޔޭގައި ވަރަށް ހަލުއި ކަމާއެކު ބޭނުން ކުރެވެމުން ދާ ސޯޝިއަލް މީޑިޔާ އެކެވެ. މި ގޮތުން ފޭސްބުކް ގައި ހޭދަ ކުރަމުންދާ ވަގުތުތައް އިތުރު ކުރުމަށްޓަކައި އެތައް ...\nމުޙައްމަދު ވިޝާޙް ބިން ޢަލީ އޭޕްރިލް 23, 2012 2\nމުޖާހިދުންގެ ހަމަލާއެއްގައި އިޒްރޭލުގެ ކައުންޓަރ ޓެރެރިޒަމް ގެ އޮފިސަރެއް މަރުވެއްޖެ\nކޮން ބައެއްކަން ނޭގޭ މުޖާހިދުންތަކެއް އިޒްރޭލު ސިފައިން ދަތުރު ކުރަމުން ދިޔަ ދެ ބަހަކަށް ހަމަލާ ދީފިއެވެ. މި ހަމަލާ ދީފައިވަނީ ބުރާސްފަތިދުވަހު ޚިސާރު ކުރެވިފައިވާ ފަލަސްޠީނުގެ ބިމެއް ކަމުގައިވާ އުއްމު ...\nމުޙައްމަދު ވިޝާޙް ބިން ޢަލީ އޯގަސްޓް 19, 2011 0\nއުސާމާ ބިން ލާދިން ޝަހީދުކޮށްލުމުގައި ބައިވެރިވި 20 އެމެރިކާ ސިފައިން އަފްގާނިސްތާނުގައި މަރުވެއްޖެ\nއުސާމާ ބިން ލާދިން ޝަހީދުކޮށްލުމުގައި ބައިވެރިވި އެމެރިކާގެ ސްޕެޝަލް ފޯރސަސްގެ 20 މެމްބަރުން އަފްގާނިސްތާނުގައި މަރުވެއްޖެއެވެ. އެބައިމީހުން މަރުވެފައިވަނީ އެބައިމީހުން ދަތުރު ކުރަމުންދިޔަ . ހެލިކޮޕްޓަރު ވެއްޓުމާ ގުޅިގެންނެވެ. އަނެއްކޮޅުން ތާލިބާނުންވަނީ ...\nމުޙައްމަދު ވިޝާޙް ބިން ޢަލީ އޯގަސްޓް 6, 2011 3\nބަރަކާތްތެރި ރަމަޟާން މަހާ ދިމާކޮށް އިޒްރޭލުގެ ޖަލުތަކުގައި ރަހީނު ކުރެވިފައިވާ ފަލަސްޠީނުގެ ރައްޔިތުންނަށް އަނިޔާ ކުރުމުގެ އާ ގޮތްތަކެއް ތައާރަފްކޮށްފިއެވެ. އަލަށް ތަޢާރަފްކުރި އަނިޔާކުރުމުގެ އައު ފަލްސަފާގެ ތެރޭގައި ހިމެނޭ ބައެއް ...\nމުޙައްމަދު ވިޝާޙް ބިން ޢަލީ އޯގަސްޓް 2, 2011 6\nއިނގިރޭސިވިލާތުގެ ކުރީގެ ބޮޑުވަޒީރަކީ ކުރިން ދީނުގެ ވާހަކަ ދައްކަން ޖެހިލުންވާ މީހެކެވެ. ނަމަވެސް 2007 ވަނަ އަހަރު ސަރުކާރުގެ ބޮޑުވަޒީރު ކަމުގެ ވަޒީފާއިން ވަކިވުމަށްފަހު ދީނުގެ މުހިންމުކަމާ ބެހޭގޮތުން ވަރަށް ހާމަކަން ...\nމުޙައްމަދު ވިޝާޙް ބިން ޢަލީ ޖޫން 26, 2011 3\nއެއް އަންބަށްވުރެ ގިނަ އަނބިންނާ ކައިވެނި ކުރުމަކީ މައްސަލައެއް ހެއްޔެވެ؟ އާދޭހެވެ. އިސްލާމް ދީނާމެދު މީސްތަކުންގެ ހިތްތަކުގައި ނަފްރަތްތެރިކަން ފަތުރަން މަސައްކަތްކުރާ އެއްކަލަ މިޝަނަރީންނަށް ވަރަށް ބޮޑު މައްސަލައެކެވެ. ސަބަބަކީ ތޯއެވެ. ...\nމުޙައްމަދު ވިޝާޙް ބިން ޢަލީ ޖޫން 13, 2011 4\nހަމާސްގެ ޝޫރާ ކައުންސިލްގެ ވެރިޔާ، އަދި ހަމާސްގެ ފައުންޑަރ މެންބަރެއް ކަމުގައިވާ މުޙައްމަދު ޝަމާ މިދިޔަ ހުކުރު ދުވަހު އަވަހާރަވެއްޖެއެވެ. އެމަނިކުފާނު އަވަހާރަވީ ބްރެއިން ސްޓްރޯކެއް ޖެހިވަޑައިގަތްތާ3ދުވަސް ފަހުންނެވެ. ...\nމުޙައްމަދު ވިޝާޙް ބިން ޢަލީ ޖޫން 12, 2011 1\nފަލަސްޠީނުގެ3ވަނަ އިންތިފާޟާގެ ޙަރަކާތްތައް ފެށިގެން ކުރިއަށް\nއިއްސަވިއްޔާގައި ފަލަސްޠީނުގެ ޒުވާން މުޖާހިދެއް އިޒްރޭލުގެ ބޯޑަރުކައިރީގައި ހުރި ސިފައިންގެ މީހުންނާ ދިމާލަށް ސާޅަނގަ އެއް ޖަހަނީ ލިޔުނީ: މުޙައްމަދު ވިޝާޙް ފަލަސްޠީނުގައި ކުރިއަށް ގެންދިޔުމަށް ރޭވިފައިވާ އިންތިފާޟާގެ ޙަރަކާތްތައް ދުނިޔޭގެ ...\nމުޙައްމަދު ވިޝާޙް ބިން ޢަލީ މެއި 14, 2011 0\nލިޔުނީ : މުޙައްމަދު ވިޝާޙް ފަލަސްތީނުގެ ޖަމާއަތްތަކުގެ މެދުގައި އެއްބަސްވުމެއްގައި ސޮއިކޮށް އެކަތިގަނޑަކަށް ވެއްޖެއެވެ. މިސްރުގައި ބޭއްވުނު މި ތާރީޚީ ބައްދަލުވުމުގައި ފަލަސްތީނުގެ އެންމެ ބޮޑެތި ޖަމާއަތްތަކުން ބައިވެރިވެފައިވާކަމަށް އިތުބާރު ހުރި ...\nމުޙައްމަދު ވިޝާޙް ބިން ޢަލީ މެއި 4, 2011 2\nލިޔުނީ : މުޙައްމަދު ވިޝާޙް އެމެރިކާ ސިފައިން ދިން ހަމަލާއެއްގައި އަލްޤައިދާ ގެ ލީޑަރު އުސާމާ ބިން ލާދިން އަވަހާރަ ކޮށްލައިފި ކަމުގެ ހަބަރުތައް ފެތުރެމުން އެބަދެއެވެ. މީޑިޔާގައި ފެތުރެމުން ދާ ...\nމުޙައްމަދު ވިޝާޙް ބިން ޢަލީ މެއި 2, 2011 12


Moosumee badhaluthah: Viha gas thah madhukuran kuranvee konkameh?\nވިހަ ގޭސްތައް މަދުކުރަން އަހަރެމެންނަށް ދަތުރުފަތުރު ކުރުން މަދުކުރެވިދާނެ-- ފޮޓޯ: ކޭއޯ\nމޫސުމީ ބަދަލުތައް: ވިހަ ގޭސްތައް މަދުކުރަން އަހަރެމެންނަށް ކުރެވޭނީ ކޮންކަމެއް؟\nޖައްވަށް ދޫކުރާ ވިހަ ގޭސްތަކުގެ ސަބަބުން މޫސުމަށް އަންނަ ނޭދެވޭ ބަދަލުތަކުގެ ސަބަބުން ދުނިޔެ މިވެއްޓެމުން ދަނީ ނުރައްކާތެރި ފައްތަރަކަށެވެ. މޫސުމަށް މިއަންނަ ބަދަލުތަކުގެ ސަބަބުން ރާއްޖެފަދަ ކުދި ޖަޒީރާ ގައުމުތައް ވުޖޫދުން ނެތިގެން ދިއުމަކީ ދުރުކަމެއް ނޫނެވެ.\nއެހެންކަމަށްވުމާއެކު މިކަން ހުއްޓުވަން އެބަ މަސައްކަތްތަކެއް ކުރަންޖެހެ އެވެ. އަދި ކޮންމެ ގައުމެއް ވެސް ނެޓް ޒީރޯ ގައުމަކަށް ހެދުމަށް މަސައްކަތްކުރުމަކީ މުހިންމުކަމެކެވެ. ނެޓް ޒީރޯ ގައުމަކަށް ވުމަކީ ގައުމުތަކުން އުފައްދާ ވިހަ ގޭސްތައް ޖައްވުން ބޭރުވާ ނުވަތަ އުނިވާ ބަޔަށްވުރެ ގިނަ ނުވުމެވެ. މިދެކަންތައް ބެލެންސް ކުރުން ވަރަށް މުހިންމެވެ.\nއެގޮތުން މިފަހަރު ބަލާލަން މިއުޅެނީ ކޮންމެ ފަރުދަކަށް ވެސް އެމީހެއްގެ ކާބަން ފުޓް ޕްރިންޓް ނުވަތަ ޖައްވަށް ދޫކުރެވޭ ވިހަ ގޭސްތައް މަދުކުރާނެ ބައެއް ގޮތްތަކަށެވެ.\n1. ގޭބިސީތައް އިންސުލޭޓްކުރުން:\nހީޓް ދައްކުރަން ހީޓް ޕަމްޕެއް ހަރުކުރުމުން ފެށިގެން ގޮސް ދުނިޔެ ސަލާމަތްކުރުމަށް ތިމާގެ ގޭގެ ތެރެއިން ކުރެވިދާނެ ބައެއް ކަންކަން ނުވަތަ ގެނެވިދާނެ އެތައް ބަދަލުތަކެއް ހުރެ އެވެ.\nއިމްޕީރިއަލް ކޮލެޖް އޮފް ލަންޑަންގެ ޑރ. ނީލް ޖެނިންގްސް ބުނާ ގޮތުން ގޭސް ނުވަތަ ތެލުން އޮޕަރޭޓްކުރާ ހީޓީންގ ސިސްޓަމެއްގެ ބަދަލުގައި އިލްކްޓްރިކް ހީޓް ޕަމްޕެއް ގޭތެރޭގައި ބޭނުންކުރުމަކީ ފުދޭވަރެއްގެ ބޮޑު ތަފާތެއް ފެންނާނެ ކަމެކެވެ.\nކޮންމެ ދުވަހަކުވެސް ބޭނުންނުކުރާ ވަގުތުތަކުގައި ބޮކިތަކާއި އެހެން އިލެކްޓްރިކް ސާމާނުތައް ނިއްވާފައި ބެހެއްޓުމުން ހަރަދު ކުޑަވުމުގެ އިތުރުން އަހަރެމެންގެ ސަބަބުން މޫސުމަށް އަންނަ ނޭދެވޭ އަސަރުތަކުން ދުނިޔެ ސަލާމަތްކުރެވޭނެ ކަމަށް ވެސް ބުނެފައިވެ އެވެ.\nބީބީސީން ރިޕޯޓުކޮށްފައިވާ ގޮތުން 2022 ވަނަ އަހަރުގެ އޭޕްރީލް މަހުން ފެށިގެން އިނގިރޭސިވިލާތުގެ ސަރުކާރުން ކޮންމެ ގޭބިސީއަކަށް އިލެކްޓްރިކް ހީޓް ޕަމްޕު ހަރުކުރަން 5000 ޕައުންޑްގެ އެހީއެއް ދޭން ވަނީ ނިންމާފަ އެވެ.\nފާރުތަކާއި ސީލިންގުތައް އަދި ކުޑަދޮރުތަކުގެ އިންސުލޭޝަން އިތުރަށް ރަނގަޅުކޮށްގެން އަހަރެމެންނަށް ބޮޑު ތަފާތެއް ދެއްކޭނެ އެވެ.\nއެނާޖީ ސޭވިންގ ޓްރަސްޓުން ބުނާގޮތުގައި ޑްރޯފްޓް-ޕްރޫފިން އަކީ ހަކަތަ ރައްކާކުރުމަށް އެންމެ އަގުހެޔޮ އަދި އެންމެ ރަނގަޅު އެއް މަގެވެ. މީގެތެރޭގައި ފިނިވައި ވައްދާ އަދި ހޫނު ވައި ބޭރުކުރާ ބޭކާރު ގޮޅިތައް ބަންދުކުރުން ހިމެނެ އެވެ. އެގޮތުން އޭގެތެރޭގައި ކުޑަދޮރުތަކުން އަދި ދޮރު ދަށުން ވައިބޭރުވާ ގޮތަށް ހުންނަ މަގުތައް ބަންދުކުރުން ހިމެނެ އެވެ.\n2. ކާނާ އިސްރާފުކުރުން ހުއްޓާލާ މަސްކެއުން މަދުކުރުން:\nއަހަރެމެންގެ ސަބަބުން ކުރިމަތިވާ ނޭދެވޭ އަސަރުތައް ކުޑަކުރެވޭނެ އެންމެ އާދައިގެ އަދި އެންމެ ރަނގަޅު އެއްގޮތަކީ މަސް އަދި ޑެއިރީ ޕްރޮޑަކްޓްތައް ބޭނުންކުރާވަރު މަދުކުރުމެވެ. އޭގެތެރެއިންވެސް ހާއްސަކޮށް ބީފް އާއި ލޭމްބެވެ.\nމިއީ ވީގަންސްއަށް އުފާވެރި ހަބަރެކެވެ. ނަމަވެސް ވިސްނާލަންޖެހޭ އެތައް ކަމެއް އަދިވެސް އެބަހުއްޓެވެ.\nބަޔޮލޮޖީ ޕްރޮފެސަރެއްކަމަށްވާ މަގަރެޓް ގިލް ބުނަނީ މިއީ ހަމައެކަނި ވަކި ކާނާތަކަކަށް ގޯސް ނުވަތަ ރަނގަޅު ލޭބަލް ދިނުމެއް ނޫންކަމަށެވެ. މަގަރެޓް ބުނާގޮތުގައި ކޮން ކާނާއެއްގެ ވެސް ކާބަން ފުޓް ޕްރިންޓް ބަރޯސާ ވަނީ އެކާނާއެއް އުފައްދާ ގޮތާއި އަންނަ ތަނަކާއި ސީޒަނަކަށް ކަމަށެވެ.\nކުދި ޕޯޝަންތައް ހަދައިގެން އަދި ބާކީވާ ބައި ފަހަށް ގޭގައި ރައްކާކޮށްގެން ހަރަދުވެސް ސަލާމަތްވެ އިސްރާފުވާ މިންވަރުވެސް ކުޑަވާނެކަމަށް މޫސުމީ ބަދަލުތައް ދިރާސާކުރާ ބައެއް ފަރާތްތަކުން ހާމަކުރެ އެވެ.\n3. އުދުހުމާއި ދުއްވުން މަދުކުރުން:\nދަތުރުފަތުރުކުރުމަކީ މޫސުމަށް އަންނަ ބަދަލުތަކުގެ އެންމެ ބޮޑު އެއް ސަބަބެވެ.\nއިމްޕީރިއަލް ކޮލެޖް އޮފް ލަންޑަންގެ ޑރ. ނީލް ޖެނިންގްސް ބުނާ ގޮތުގައި ކާރު ނެތް އެންވާރަމެންޓަކީ ޓްރާންސްޕް އެމިޝަންސް މަދުކުރުމަށް ކުރެވެން އޮތް އެންމެ ބޮޑު މަސައްކަތެވެ.\nއެހެންނަމަވެސް މިގޮތަށް ކަންތައްކުރުމަކީ އެންމެންނަށް ވާނެކަމެއް ނޫނެވެ. ހާއްސަކޮށް ރަނގަޅު ޕަބްލިކް ޓްރާންސްޕޯޓެއް ނެތް ސަރަހައްދުތަކުގަ އެވެ.\nކުދި ކުދި ކަންތައްތަކުން ވެސް އެތައް ރަނގަޅު ބަދަލުތަކެއް ފެނެ އެވެ. އެގޮތުން ފިހާރަތަކަށް ދާއިރު ހިނގާފައި ދިއުމާއި ކާރު ދުއްވާއިރު ރައްޓެހިންނާއި އަވައްޓެރިންނާއި ޝެއާރ ކުރުން ފާހަގަކޮށްލެވެ އެވެ.\nއެމީހެއްގެ އަމިއްލަ ފުޓް ޕްރިންޓް ކުޑަކުރަން ކުރެވޭނެ އަނެއް ކަމަކީ ފްލައިޓްތައް މަދުކުރުމެވެ. އުދުހޭ ވަރު ގިނަވި ވަރަކަށް ކޮންމެ މީހަކަށް ކޮންމެ ކިލޯމީޓަރަކަށް ޖެހޭވަރު ބޮޑުތަނުން ބޮޑުވެ އެވެ.\n4. އެއްޗެހި ގަތުމުގެ ކުރިން ވިސްނާލުން:\nޔޫއެންގެ އެންވާރަމެންޓް ޕްރޮގްރާމުގެ ދިރާސާތަކުން ދައްކާގޮތުގައި އަހަރެމެން މިލާ ޖިންސެއްގެ އެންމެ ޕެއާއެއް އުފެއްދުމަށް 3781 ލީޓަރުގެ ފެން ބޭނުންވެ އެވެ. އެއީ ކޮޓޮން ޕްރޮޑަކްޝަންއާއި މެނުފެކްޗަރިންއަށާއި ޓްރާންސްޕޯޓް އަދި ދޮވުމަށް ބޭނުންވާ ބައި ހިމަނައިގެންނެވެ.\nމިކަމުން ފުޓްޕްރިންޓް ދަށްކުރެވޭނީ އާއެއްޗެއް ގަތުމުގެ ބަދަލުގައި ކުޑަކޮށް ހަލާކުވުމުން އެތަންކޮޅު ހަދާލައިގެންނާއި އެއްލާލުމުގެ ބަދަލުގައި އެހެން މީހަކަށް ދީގެންނާއި ގިނަ ދުވަހު ހަލާކުނުވެ ހުންނަ ކޮލެޓީ ރަނގަޅު އެއްޗެހި ހޯދައިގެންނެވެ.\nސެކަންޑް ހޭންޑްކޮށް ގަތުމަކީ ވެސް އެއް ގޮތެވެ. މިހާރު ވަރަށް ގިނަ ކުންފުނި ތަކުން ރެންޓަށް އަންނައުނު ދެ އެވެ.


Story: Umuru | Mihaaru\n12 މެއި 2019 - 08:394comments\nފިހާރަ ތަޅުލާފައި ނިކުމެ ނިކުމެ ހުއްޓާ ޖީބުގައި އޮތް ފޯނު ރިންގުވާން ފެށި އެވެ. ނަގައި ބަލައިލިއިރު ޒީނާ އެވެ. ޒީނާއަކީ އަހަރެންގެ އެއްބަނޑު އެއްބަފާ ދައްތަ އެވެ. މީހަކާ އިނދެގެން ޒީނާ ދިރިއުޅެނީ ވަކިންނެވެ.\nޒީނާ އެދުނީ ގެއަށް ނުގޮސް ފުރަތަމަ އެ ގެއަށް ދިއުމަށެވެ. އެ ގެއަށް ގޮސް ވަންއިރު ޒީނާ ހުރީ ފެންޑާ ތެރޭ ދެކޮޅަށް ހިނގާލަ ހިނގާލަ އެވެ. އަހަރެން ފެނުމާ އެކު އަވަހަށް ހަނާ އަޅާލައިފައި ސޯފާ ދައްކައިލި އެވެ. ޒީނާ ދިނީ އިވޭނެކަމަށް ހިތަށް ވެސް ނާރާ ކަހަލަ ޚަބަރެކެވެ. ބައްޕަ މީހަކާ އިންނަން އުޅޭ ޚަބަރެވެ.\nއަހަރެން ދެކޮޅު ހެދުމުން ޒީނާ ޔަގީންކޮށްދިނީ އެއީ ތޯތޯ ވާހަކައެއް ނޫންކަމެވެ. އަހަންނަށް އިނދެވުނީ ބުނާނެ އެއްޗެއް ވެސް ނޭނގިފަ އެވެ.\nދަރިން ބޮޑެތިވެ މުނިކާފަ ކީމަ ބައެއް ފިރިހެނުންނަށް އެވާ ގޮތެއް އަހަންނަކަށް ނުވިސްނެ އެވެ. ވިސްނާކަށް އަހަރެން ބޭނުމެއް ވެސް ނޫނެވެ. އަހަންނަށް އިނގޭ އެއްޗަކީ ހުއީގައި އަލިފާން ހިފާހާ ބާރަށް މި ރަށުތެރޭ އެ ޚަބަރު ފެތުރިގަންނާނެ ކަމެވެ. މީހުން މަލާމާތް ކުރާނެ ވަރާއި ހޭނެވަރެވެ. ބައްޕަގެ އަމިއްލަ ހާލަށް ނޫޅެވިގެން އުޅޭއިރު އެހެން މީހަކު ބަލާނީ ކިހިނެއް ހެއްޔެވެ؟\nވިސްނުމުގައި ގެނބިފައި ހުރިވަރުން ގެއާ ހަމައަށް ދެވުނުގޮތެއް ވެސް ނޭނގުނެވެ. އެތެރެއަށް ވަންއިރު ބައްޕަ ނިދަން ވަދެއްޖެ އެވެ. އަހަރެން ނިދަން ވަނީ ހެނދުނު ބައްޕައާ ވާހަކަދައްކަން ގަސްތުކޮށްގެންނެވެ. ޒީނާ ލަފާދިން ފަދައިން މިކަން ހުއްޓުވަން އެބަޖެހެ އެވެ.\nހެނދުނު ފިހާރަ އަށް ދާން ތައްޔާރުވެގެން ނިކުތްއިރު އާދައިގެ މަތިން ޒީނާ ސައި ގެނެސްފައި ހުއްޓެވެ. ކާގޭގައި އިންދާ ބައްޕަ ވަނީ ފޯނެއްގައި ހުރެ ހެމުންނެވެ. އަހަރެން ފެނުމާއެކު ކުއްލިއަކަށް އެ މޫނުގެ ކުލަ ބަދަލުވި އެވެ. ފަހުން ގުޅާނަމޭ ބުނެ ފޯނު ކަނޑާލި އެވެ. ހިތްވަރުކޮށްފައި، ޒީނާ ދިން ޚަބަރަކީ ތެދެއްތޯ އެހީމެވެ. ބައްޕަ ދޭނެ ޖަވާބު އަހަން އަހަރެން އިނީ އިސްޖަހައިގެންނެވެ. ލަދުން އެ މޫނަށް ބަލައިލަން ވެސް ނުކުޅެދުނީ އެވެ.\nބައްޕަ އެއްބަސްވި އަޑު އަހާފައި ދެން އަރުން އެންމެ އެތިކޮޅެއް ވެސް އެތެރެއެއް ނުވި އެވެ. ފެންތަށި ދަމާލުމަށްފަހު ބާރު ބާރަށް ބަހައްޓާފައި އަހަރެން ގެއިން ނިކުތީމެވެ. އެވަރުން އަހަރެން ނުރުހޭކަން ބައްޕަ އަށް އެނގޭނެ ކަމަށް ހީކުރީމެވެ. އެކަމަކު ބައްޕައަކަށް އެކަމެއް ނޭނގުނެވެ. ނޫނީ އެނގުނު ކަމަށް ނުހެދީ އެވެ.\nބައްޕަ ކައިވެނި ކުރި ދުވަހު އަހަރެން ގޮސް ހުރީ ރަށުން ބޭރުގަ އެވެ. ގެއަށް އަންހެނަކު ދިއުމުން ޒީނާގެ މަސައްކަތް ލުއިވި އެވެ. އެނބުރި ގޮސް އަހަރެން ވެސް ކާން ދިޔައީ ޒީނާގެ ގެއަށެވެ. އަހަރެން ގެއަށް ވަންނަނީ ބައްޕަމެން ނިދާ ފަހުންނެވެ. އަނެއްކޮޅުން ހެނދުނު އެއިން މީހަކަށް ނުފެނި ގެއިން ނިކުމެވޭތޯ ބަލަމެވެ.\nއަހަރެން ހީކުރިހެން ރަށުތެރޭ އެންމެ ހޫނު ހަބަރަކަށް އޮތީ ބައްޕަގެ ކައިވެނީގެ ވާހަކަ އެވެ. އުފާވެރި ޚަބަރެއް ލިބެން އުޅޭ ހެއްޔޭ ކިޔައިގެން ބައެއް އެކުވެރިން އަހަންނާ ދިމާ ވެސް ކުރި އެވެ. ރުޅިއައިސްގެން ފަޅައިގެންދާ ހާލު ވެސް އަހަރެން ހިޔާރުކުރީ ހިމޭންކަމެވެ.\nދޮންމަންމައަކީ ބައްޕަގެ ކުރީގެ ލޯބިވެރިޔަކޯލަ އެވެ. އަހަންނާއި ޒީނާގެ އުމުރުން ބާރަ ތޭރަ އަހަރުގައި މަންމަ ނިޔާވިފަހުން ބައްޕަ ހުރީ އިތުރު ކައިވެންޏެއް ނުކޮށެވެ. ދޮންމަންމަގެ ފިރިމީހާ މަރުވި ފަހުން ވީ ހަމަސް ދުވަހެވެ. ދެ މީހުން އަލުން ބައްދަލުވީ ދޮންމަންމަ މާލެ ދޫކޮށް ރަށަށް ބަދަލުވީމަ އެވެ. ފުރާވަރުގެ އަންހެންކުއްޖަކު ނޫނީ ދެން ތިބި ކުދިން މީހުންނާއި އިނދެގެން ދިރިއުޅެނީ މާލޭގަ އެވެ.\nފިހާރަ އަށް މިހާރު އަހަރެން ދަނީ ގޭގައި އަމިއްލަ ވަންތަކަމެއް އިހްސާސް ނުކުރެވޭތީ އެވެ. އެންމެފަހުން އެތަނަށް ވެސް ދޮންމަންމަގެ އަންހެންދަރިފުޅު ދާން ފެށި އެވެ. އެ އަންހެންކުއްޖާގެ ކަމަކީ ހުއްޓާނުލާ ވާހަކަދެއްކުމެވެ. އަހަރެން ޖަވާބު ނުދިނަސް ކަމެކޭ ހީނުވެ އެވެ. ރުޅި އައިސްގެން އަހަރެން ދާން ފެށީ ބޭރަށެވެ.\n"ފަޒީން ތިހެން ހެދީމަ އެ މީހުން ކުރަން އެއުޅޭ ކަންތައް ފަސޭހައެއްނު ވާނީ؟ ފަޒީން ބޭނުންތަ އުމުރުދުވަހު ގުދު ބިންދައިގެން ކުރި މަސައްކަތުގެ މޭވާ އެހެން ބަޔަކަށް ރޯދިކުރާތަން ދެކެން..." ޒީނާ އަށް އަހަރެން ކަންތައްކުރާ ގޮތް އެނގިގެން ހިތްހަމަނުޖެހުނެވެ.\nއެރޭ އަހަރެން ގެއަށް ދިޔައިރު ދޮންމަ އާއި ބައްޕަ ތިބީ ޓީވީ ބަލާށެވެ. ދޮންމަންމަގެ ދަރިފުޅު ވެސް ހިނި އައިސްފައި ސޯފާގެ އަނެއްކޮޅުގައި އިނެވެ. ތިން މީހުން ހީހީފައި އަހަރެން ވަންއަޑު އިވިގެން ބަލައިލި އެވެ. ދޮންމަންމަ ގޮވީ ކާށެވެ. އާދައިގެ މަތިން އަހަރެން ޖަވާބުދިނީ ދެ ފަރާތަށް ބޯ ހޫރާލައިފަ އެވެ. ކޮޓަރި އަށް ވަނުމުގެ ކުރިން ބައްޕަގެ ނިތަށް ރޫގިނަކޮށްލެވިފައި ވަނިކޮށް ދުށީމެވެ.\nބައެއްފަހަރު ގެއަށް ވަންނައިރު ދޮންމަންމަ ބައްޕަގެ ފައިމޮޑެދޭން އިނދެ އެވެ. އަނެއް ބައިފަހަރު ބައްޕަ އައިނު އަޅައިގެން ފޮތް ކިޔައިދޭއިރު ދޮންމަންމަ އިންނާނީ ކޮނޑުގައި ބޯއަޅައިގެން އަޑު އަހާށެވެ. ހީވަނީ ޒުވާން ދެ ލޯބިވެރިންހެންނެވެ. ބައްޕަގެ ދޮންދަރިފުޅު އެ ދެ މީހުން ހައްދައިގެން ފޮޓޯ ނަގާނެ އެވެ. ރުޅިއައިސްގެން ކީއްބާއޭ ކުރާނީ ހިތަށް އަރަ އެވެ.\nހަފްތާއެއް ފަހުން އަހަރެން ފިހާރައިގައި އިން ދުވަހަކު ނުދަންނަ ނަންބަރަކުން ގުޅި އެވެ. ފޯނު ނެގިއިރު ބައްޕަގެ ދޮންދަރިފުޅު ރަޝާ އެވެ. އެއީ ރަޝާގެ ޗުއްޓީ ދުވަހެވެ. ބައްޕަ ސިއްހީމަރުކަޒުގައި އޮތް ޚަބަރު ދިނުމާއެކު ހުރެވުނު ތަން ވެސް އަހަންނަކަށް ނޭނގުނެވެ. އަވަސް އަވަހަށް ފިހާރަ ތަޅުލާފައި އަހަރެން ދިޔައީ މަރުކަޒަށެވެ. ދިޔަ މަގުމަތީ ޒީނާ އަށް ވެސް ގުޅީމެވެ.\nއަހަންނަށް ދެވުނުއިރު ބައްޕަ އަށް އޮތީ ނިދިފަ އެވެ. ދޮންމަންމަ ބައްޕަގެ މަގަތުގައި އިނީ އެ އަތުގައި ހިފަހައްޓާލައިގެންނެވެ. އަހަންނަށް އެމަންޒަރު ފެނިގެން ބަލަން އުނދަގޫވެފައި ދުރު ބަލައިލެވުނެވެ. އެނދުގެ އަނެއްކޮޅުގައި ރަޝާ ޗުއިންގަމެއް ކާލަ ކާލާ އިނެވެ. ބައްޕަގެ ހުން މަޑު ވާހަކަ ދޮންމަންމަ ބުނުމުން ހިތްހަމަޖެހުމެއް ލިބުނެވެ.\nއެ ދެމައިން ކައިރީ ހުންނަން އުނދަގޫ ވެގެން އަހަރެން ނިކުމެލީ ބޭރަށެވެ. ގޮނޑިބަރީގައި އިންދާ ރަޝާ އައިސް އަހަރެން ކައިރީ އިށީނދެލި އެވެ. ޗުއިންގަމް ކިރުގަނޑު ނަގައި ކަރުދާސްކޮޅަކަށް ލައިފައި ދުރުގައި ހުރި ޑަސްބިނަކަށް އަމާޒުކޮށް ހޫރައިލި އެވެ. ކަރުދާސްކޮޅު ޑަސްބިނަށް ވެއްޓުމާ އެކު ފޮނިވެގެން ޖޯޝުގައި އަތް މައްޗަށް ނެގި އެވެ.\n"ކޮބާ ކަލޭމެންގެ މައްސަލައަކީ؟" ރަޝާ ސުވާލުކުރި ގޮތުން އޭނަ މުޚާތަބުކުރީ އަހަންނާ ކަމާ މެދު ޝައްކުވި އެވެ.\nބަލާލިއިރު އޭނަގެ ނަޒަރު ހުރީ އަހަންނަށެވެ. ޔަގީންކުރަން ވެގެން ފަހަތަށް އެނބުރި ބަލާލިއިރު ދުރު ދުރަށްދާންދެން ވެސް އިތުރު މީހަކު ނެތެވެ.\n"ޅަކުއްޖަކު އަތުން ކުޅޭ އެއްޗެއް އަތުލީމަ ބޮޑާދައްކާހެން ތިއުޅެނީ ކީއްވެ؟ އިނގޭތަ ދޮންބައްޕަ މިހާ ދުވަހު ވެސް މީހަކާއި ނީނދެ ހުރީ ކީއްވެކަން؟ ހެދިބޮޑުވަމުން އައި ކުދިންނަށް ދޮންމައެއް ނުހޯދަދޭން ވެގެން. މިއޮއް ހުރިހާ ދުވަހު އެކަނި ހުރީ އެގޮތް ބޭނުންވެގެންނެއް ނޫން. ދަރިންނަށްޓަކައި. ކާކު ބޭނުން ނުވާނީ ބައިވެރިއެއް؟ ދަރިން އަމިއްލަ ދިރިއުޅުމުގަ ބިޒީވީމަ ބައްޕަ މީހާ އެކަނިމާއެކަނި ހުންނަންތަ ބޭނުންވަނީ؟ މިއަދު އެ ދަރިން ބޮޑުވީމަ އަމިއްލަ އުފަލަށް ކަމެއްކުރިއްޔާ އެއީ ބޮޑު ކުށެއްތަ؟" ރަޝާގެ ވާހަކަތައް އަހާފައި އަހަރެންނަށް ބަލަން އިނދެވުނީ އެވެ.\nއޭނަ ދެ ފަރާތަށް ބޯ ހޫރާލައިފައި ވަދެގެން ދިއުމުން އަހަންނަށް އަދިވެސް ބޮޑަށް ގޮނޑީގެ ތެރެއަށް ހަށިގަނޑު ދޫކޮށްލެވުނެވެ.\nރަޝާ އެ ބުނީ ތެދެކެވެ. ޒުވާން އުމުރުގައި އަނބިމީހާ މަރުވުމުން އެ ޒިންމާ އުފުލީ ބައްޕަ އެކަނިމާއެކަންޏެވެ. އެއީ ދޮންމަންމައެއް ހޯދައިނުދޭން ކަމުގައި އޭރު އެއްފަހަރު ވެސް ވިސްނައެއްނުލެވެ އެވެ. ޒީނާ އާއި އަހަރެން ބޮޑުވި ފަހުން ބައްޕަ މަސައްކަތް ކުރުން މަނާކުރީ އަހަރުމެންނެވެ. ބައްޕަ ފުރަތަމަ ވަރަށް ދެކޮޅު ހެދި އެވެ. ގޭގައި ފޫހިވާނެ ވާހަކަ ކިއެވެ. ފަހުން އެއްބަސްވި އެވެ.\nޒީނާގެ ދަރިންނާ އެކު ވެސް ބައްޕަ ގިނަ ވަގުތު ހޭދަ ކުރެ އެވެ. އެކަމަކު އަބަދު އެ ކުދިން ވެސް ނުތިބޭނެ އެވެ. އެކުގައި ވަގުތު ހޭދަކުރާ އެކުވެރިންނަށް ވެސް އެގޮތް ދިމާވާނެ ނޫން ހެއްޔެވެ؟ ތިމާގެ ހިޔާލުތައް ހިއްސާކޮށްލާ އެކަނިވެރިކަން ފިލުވައިލާނެ ބައިވެރިއަކު ބޭނުންވުމަކީ ވަކި އުމުރަކަށް އޮންނަ ކަމެއް ހެއްޔެވެ؟ ތަންކޮޅެއް ދުވަސްވެފައި ތިބޭ ދެމަފިރިއަކު ލޯބިން އުޅުނަސް އަހަރުމެންނަށް ވަނީ ލަދުވެތި ކަމަކަށެވެ. މުސްކުޅި އުމުރުގެ ދެ މީހުން ކައިވެނި ކުރިއަސް އެފަދަ އެވެ. މިއަށްވުރެ އަހަރުމެންގެ ވިސްނުން ރަނގަޅުވާން ވެއްޖެ އެވެ. އެހެންވިއްޔާ، މުސްކުޅިވެ ރޫޖެހެންދެން ލޯބިން އުޅެން ބޭނުންވާ ކަމަށް ބުނެ ސޯޝަލް މީޑިއާ އަށް ފޮޓޯ ނާޅާށެވެ.\nބައްޕަ ރަނގަޅުވެގެން ގެއަށް ދިއުމުން ބައްޕަ އާއި ދޮންމަންމަ ކައިރިން އަހަރެން މާފަށް އެދުނީމެވެ. ފުރަތަމަ ގަބޫލުކުރަން ދަތިވިއަސް ބައްޕަގެ އުފާވެރިކަން ފެންނަން ފެށުމުން ޒީނާ އަށް ވެސް ފަހުން ވިސްނިގެން ނުރުހުމުގެ ފާރު ފުނޑުފުނޑުކޮށްލާފައި އައެވެ. އެތައް އަހަރަކަށްފަހު އާއިލާއަލުން ފުރިހަމަވިކަމުގެ އިހްސާސް އަހަންނަށް ކުރެވެން ފެށި އެވެ.


Urban Farming mashroouge training program HDC in fashaifi | Jazeera\tއަރބަން ފާމިންގ މަޝްރޫއުގެ ޓްރެއިނިންގ ޕްރޮގްރާމް ފަށައިފި - Jazeera\nއަރބަން ފާމިންގ މަޝްރޫއުގެ ޓްރެއިނިންގ ޕްރޮގްރާމް އެޗްޑީސީ އިން ފަށައިފި\nމުޙައްމަދު އަފްޒަލް April 7, 2021 50 views0\nހުޅުމާލޭގައި އަރބަން ފާމިންގ މަޝްރޫޢުގެ ދަށުން ދިނުމަށް ހަމަޖެހިފައިވާ ޕްލޮޓްތައް -- ފޮޓޯ: އެޗްޑީސީ\nހައުސިންގ ޑިވެލޮޕްމެންޓް ކޯޕަރޭޝަނާއި ޔޫއެންޑީޕީ ގުޅިގެން ހުޅުމާލޭގައި ކުރިއަށް ގެންދާ 'އަރބަން ފާމިންގ' މަޝްރޫއުއާ ގުޅޭ ޓްރެއިނިންގ ޕްރޮގްރާމް މިއަދު ފަށައިފިއެވެ.\n'އަރބަން ފާމިންގ' މަޝްރޫއުއަކީ ސަސްޓެއިނަބަލް އިކޮނޮމިކް އެމްޕަވަރމަންޓް ފޯ ޑިވެލޮޕްމަންޓް އޮފް އެމް.އެސް.އެމް.އީސް (ސީޑްސް) މަޝްރޫޢުގެ ބައެއްގެ ގޮތުގައި ކުރިއަށްގެންދާ މަޝްރޫޢެކެވެ. މި މަޝްރޫއުގެ ދަށުން ހުސްކޮށް ދޫ ކޮށްލައިފައިވާ ބިންތަކުގައި ދަނޑުވެރިކަން ކުރުމަށް ހުޅުމާލޭގައި ދިރުއުޅޭ\nފަރާތްތަތަކަށް ހުޅުވާލި ފުރުޞަތުގައި 48 ފަރާތެއް ހޮވާލެވިފައިވެއެވެ.\nމިއަދު އޮންލައިން ވެބިނަރއެއްގެ ގޮތުގައި ބޭއްވުނު ޓްރެއިނިންގ ސެޝަންގައި މިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ޒަހާ ވަހީދު، ޖަޕާނުން ރާއްޖެއަށް ކަނޑައަޅާފައިވާ ޙާއްސަ ސަފީރު ކެއިކޯ ޔަނައި އަދި ޔޫ.އެން.ޑީ.ޕީގެ ރެސިޑެންޓް ރިޕްރެސެންޓޭޓިވް އަކިކޯ ފުޖީ ވަނީ ބައިވެރިވެވަޑައިގަންފައިވެއެވެ.\nއެޗްޑީސީ އިން މައުލޫމާތު ދީފައިވާ ގޮތުގައި، މި ޕްރޮގްރާމްގެ ބޭނުމަކީ ހުޅުމާލޭގައި ދިރިއުޅޭ އަންހެނުން ބާރުވެރިކޮށް، މުޖްތަމަޢުގައި އުޅޭ މީހުންގެ ތެރެއިން އަޅާލުން އެންމެ ބޮޑަށް ބޭނުންވާ "ވަލްނަރަބަލް" ފަރާތްތަކާއި، ކޯވިޑް-19 ޢާލަމީވަބާގެ ސަބަބުން މާލީގޮތުން އެންމެ ބޮޑަށް އަސަރުކޮށްފައިވާ ފަރާތްތަކަށް ދެމެހެއްޓެނިވި ގޮތެއްގެ މަތިން އެކަށީގެންވާ އާމްދަނީއެއް ހޯދޭނެ މަގު ފަހިކޮށްދިނުމެވެ.\nމިއަދު ބޭއްވުނު ސެޝަންގައި އެޗްޑީސީގެ ޑެޕިއުޓީ މެނޭޖިންގ ޑިރެކްޓަރ އަހްމަދު އާތިފްގެ އިތުރުން މިނިސްޓަރ ޒަހާވެސް ވާހަކަފުޅުދެއްކެވިއެވެ. އާތިފްގެ ވާހަކައިގައި މި ޓްރެއިނިންގ ސެޝަންގެ ސަބަބުން ގަސް އިންދާ ބެލެހެއްޓުމުގައި ދިމާވާ ދަތިތައް ދަސްވެ ދަނޑުވެރިކަމުގެ ރޫޙު ހުޅުމާލޭގައި ދިރިއުޅޭ ރައްޔިތުންގެ މެދުގައި އާލާވެގެން ދާނެކަމަށް އުއްމީދު ކުރައްވާ ކަމަށް ވިދާޅުވިއެވެ.\nޒަހާގެ ވާހަކައިގައި މިފުރުޞަތުގެ ބޭނުން ރަނގަޅު ގޮތުގައި ބޭނުންކުރައްވާ، ހުޅުމާލޭގައި ފެށިގެން މިދިއަ މަޝްރޫޢު އަކީ ކާމިޔާބު ނަމޫނާ މަޝްރޫޢުއަކަށް ހެދުމަށް ބައިވެރިންނަށް އިލްތިމާސް ކުރައްވާފައެވެ.\n'އަރބަން ފާމިންގ' މަޝްރޫއުގެ ދަށުން 16 ޕްލެޓެއް ދޫކުރުމަށް ވަނީ ހަމަޖެހިފައެވެ. މި ޕްލޮޓްތަކަށް ފުރަތަމަ ތިން މަސް ދުވަހު އެއްވެސް ކުއްޔެއް ނުނަގާނެ ކަމަށާއި އަދި އެކަށީގެންވާ އެލަވެންސެއް ދިނުމަށް ހަމަޖެހިފައިވާ ކަމަށްވެސް އެޗްޑީސީއިން ވަނީ ބުނެފައެވެ.\nއަރބަން ފާމިންގ މަޝްރޫއުގެ ޓްރެއިނިންގ ޕްރޮގްރާމް ފަށައިފި


Nuroathi, Kasautii nimumakah annanee! – Iru\nނުރޯތި، ކަސޯޓީ ނިމުމަކަށް އަންނަނީ!\nޝާޝާ·2ސެޕްޓެމްބަރު 2020\nސްޓާ ޕްލަސް އިން ގެނެސްދޭ “ކަސޯޓީ ޒިންދަގީ ކޭ” ނިންމައިލަން އުޅޭ ކަމަށް ރިޕޯޓުތައް ބުނެފިއެވެ.\n‘ޕިންކްވިލާ’ އިން ލިޔެފައި އޮތް ޚަބަރެއްގައި ބުނާ ގޮތުގައި، ކަސޯޓީގެ ޕްރޮޑިއުސަރުން އެ ޝޯ ނިންމައިލަން އުޅެނީ، އޭގައި ލީޑު ރޯލު ކުޅޭ ޕާތު ސަމްތާން އެ ޝޯއާ ވަކިވާން އުޅޭތީއެވެ. އެގޮތުން އަނުރާގް ބާސޫގެ ރޯލު ކުޅޭ ޕާތު އެ ޝޯއާ ވަކިވާން އުޅޭ ވާހަކަ އޮގަސްޓު މަހު އަންގާފައިވާ ކަމަށާއި، އޭނާގެ ކޮންޓްރެކްޓު ސެޕްޓެމްބަރު5ގައި ހަމަވާނެ ކަމަށް ވެއެވެ. ނަމަވެސް މިހާރު ކަސޯޓީ އެއްކޮށް ނިންމައިލަން އުޅޭތީ، ޝޯ ނިމެންދެން ޕާތު ހުރެދިނުމަށް ޝޯ ހަދާ ފަރާތުން އެދުމުން އެކަމަށް އޭނާ ވަނީ އެއްބަސްވެފައެވެ.\nކަސޯޓީ ނިންމައިލަން އުޅެނީ، ޕާތު ވަކިވެއްޖެނަމަ އަނުރާގްގެ ރޯލަށް އެހެން ތަރިއަކު ލައިގެން ޝޯ ނުހިނގާނެ ކަމަށް ޕްރޮޑިއުސަރުންނަށް ފެންނާތީއެވެ. އަދި މިހާރުވެސް ކަސޯޓީގެ އެތައް މޫނުތަކެއް ބަދަލުވެފައި ވާތީ، ޝޯއަށް ކުރިން އޮތް ތަރުހީބު ގެއްލުމުންނެވެ. ހަމައެހެންމެ، ޓީއާރްޕީ ޗާޓުތަކުގައި ވެސް ކަސޯޓީ އޮތީ ވަރަށް ދަށުގައެވެ.\nކަސޯޓީ ވަރަށް އަވަހަށް ނިންމައިލަން އުޅޭއިރު، ދެން އެވަގުތުގައި ދައްކާނީ ބަލާޖީ ގެ އެހެން ޝޯއެއް ކަމަށް ރިޕޯޓުތައް ބުނެއެވެ.\nޕާތު ސަމްތާން ކަސޯޓީއާ ވަކިވާން ނިންމީ، ކުރިއަށް ހުރި ބޮޑެތި ޕްރޮޖެކްޓުތަކަކަށް ވަގުތު ދިނުމަށް ކަމަށް ކުރިން ބުނެފައިވެއެވެ. ޕާތުގެ އިތުރުން ކަސޯޓީގެ އަނެއް މުހިއްމު ރޯލު އަދާކުރަނީ ބަތަލާ އެރިކާ ފެނަންޑެސް އެވެ.


Syria ge riyaasee inthikhaabugai, Assad ge ithurun,2candidate aku vaadha kuranee.\nސީރިއާގެ ރިޔާސީ އިންތިޚާބު ބޭއްވުމަށް ހަމަޖެހިފައިވަނީ މިމަހުގެ 26 ވަނަ ދުވަހު\nސީރިއާގެ ރިޔާސީ އިންތިޚާބުގައި ބައްޝާރުލް އަސަދުގެ އިތުރުން އިތުރު ދެ ކެނޑިޑޭޓެއް ވާދަކުރަނީ\nހަގުރާމާގައި ވީރާނާ ވެފައިވާ ސީރިއާގައި، މޭމަހުގެ 26 ގައި ރިޔާސީ އިންތިޚާބު ބާއްވަނީ\nވެކްސިން ފޯރިކޮށްދިން ފަރާތް ސިއްރުކޮށް، ސީރިއާއިން ކޯވިޑް ވެކްސިން ދޭން ފަށައިފި\nމި މޭމަހުގެ 26 ވަނަ ދުވަހު ބޭއްވުމަށް ހަމަޖެހިފައިވާ ސީރިއާގެ ރިޔާސީ އިންތިޚާބުގައި ވާދަ ކުރާ ކެނޑިޑޭޓެއްގެ ގޮތުގައި، މިހާރުގެ ރައީސް ބައްޝާރުލް އަސަދުގެ އެޕްލިކޭޝަން ފޯމު، ސީރިއާގެ އެންމެ މަތީ ކޮންސްޓިޓިއުޝަނަލް ކޯޓުން މިއަދު ބަލައިގަނެ ހުއްދަ ދޫކޮށްފިއެވެ. މިއިންތިޚާބު މާބޮޑު އުދަގުލަކާ ނުލާ ބައްޝާރުލް އަސަދު ކާމިޔާބު ކުރާނެ ކަމަށް ވަނީ ބެލެވިފައެވެ.\nކޯޓުން މިއަދުވަނީ، މިއިންތިޚާބުގައި ވާދަކުރުމުގެ ހުއްދަ އިތުރު ދެ ކެނޑިޑޭޓަކަށްވެސް ދޫކޮށްފައެވެ. އެއީ، އަބުދުﷲ ސަލޫމް އަބުދުﷲއާއި މަހުމޫދު އަހުމަދު މާރީއެވެ. މި ދެބޭފުޅުންނަށް ރިޔާސީ އިންތިޚާބުގައި ވާދަ ކުރުމުގެ ފުރުސަތު ލިބިގެން ގޮސްފައިވި ނަމަވެސް، އަސަދުއަށް މި އިންތިޚާބުގައި ވާދަކުރުމުގެ ފުރުސަތު ލިބިގެން ދިއުމާއެކު، ސިޔާއާގެ ވެރިކަމުގައި އޭނާ އަދާ ކުރައްވާނެ4ވަނަ ރިޔާސީ ދައުރު ކަށަވަރު ވެއްޖެކަމަށް ވަނީ ޔަގީނާ ގާތަށް މިހާރު ބެލެވިފައެވެ.\nމި ދައުރު ފުރިހަމަ ވެގެންދާއިރު، ބައްޝާރުލް އަސަދުގެ ވެރިކަން ސީރިއާގައި 20 އަހަަރަށްވުރެ ދިގުލައިގެން ދާނެއެވެ.\nބައްޝާރުލް އަސަދު ސީރިއާގެ ރައީސްކަން ކުރައްވަމުން ގެންދަވަނީ 2000 ވަނަ އަހަރުން ފެށިގެންނެވެ. ވެރިކަމަށް އިސްވެވަޑައިގަތީ، 1970 ވަނަ އަހަރު ގެނެވުނު ބަޢާވާތެއްގައި ސީރިއާގެ ވެރިކަމަށް އިސްވެވަޑައިތް އޭނާގެ ބައްޕާފުޅު ހާފިޒުލް އަސަދު 2000 ވަނަ އަހަރު އަވަހާރަ ވުމާއި ގުޅިގެންނެވެ.\n2011 ވަނަ އަހަރު ސީރިއާގަ ފެށިގެން ކުރިޔަށްދާ އަހުލީ ހަގުރާމައިގެ ފުރަތަމަ ދުވަސްކޮޅު، އޭނާގެ ވެރިަކަން ވައްޓާލަން ހަގުރާމަކުރި އިދިކޮޅު ފަރާތްތަކުން ސީރިއާގެ ބޮޑުބައެއް އެމީހުންގެ ބާރުގެ ދަށަށް ގެންދިޔަނަމަވެސް، މިހާރު ސަރުކާރު ސިފައިންވަނީ ސީރިއާގެ ބޮޑު ބައެއް ސަރުކާރުގެ ބާރުގެ ދަށަށް ގެނެސްފައެވެ.\nސީރިއާގައި އެންމެ ފަހުން ރިޔާސީ އިންތިޚާބު ބާއްވާފައިވަނީ 2014 ވަނަ އަހަރުއެވެ. އެއީ، އޭރުގެ ބައްޝާރުލް އަސަދުގެ ވެރިކަމާ ދެކޮޅަށް ކުރެވެން ފެށި މުޒާހިރާތައް މައިތިރިކުރުމަށް ބާރުގެ ބޭނުން ކުރެވުނުތާ3އަހަރު ވީތަނާ ކަހަލަ ގޮތަކަށް ބޭއްވުނު ރިޔާސީ އިންތިޚާބެވެ. އެ އިންތިޚާބުވެސް %90 އަށްވުރެ މަތީ އަޢުލަބިއްޔަތަކުން ކާމިޔާބު ކޮށްފައިވަނީ ބައްޝާރުލް އަސަދެވެ.\nއެއަށްފަހު، ސިރިޔާގައި ހިގަމުންދާ އަހުލީ ހަގުރާމައިގެ ތެރެއަށް ރަޝިއާއިން ވަދެ، ބައްޝާރުގެ އަސްކަރިއްޔާއަށް ފޯރުކޮށްދިން އެހީތެރިކަމާއެކު، އޭރު އިދިކޮޅު ފަރާތްތަކުގެ ބާރުގެ ދަށުގައިވި ގިނަ ސަރަހައްދުތައް ބައްޝާރުގެ ސިފައިން އަލުން ވަނީ ހިފާފައެވެ.\nސީރިއާގެ އިދިކޮޅު ފަރާތްތަކުގެ ބާރުގެ ދަށުގައި މިހާރުވަނީ، އެގައުމުގެ ހުޅަގު އުތުރުގެ މަދު ސަރަހައްދު ތަކެކެވެ.\nސީރިއާގެ ގާނޫނު އަސާސީގައިވާ ގޮތުން، އެގައުމުގައި ރައީސްކަމުގައި އެއްބޭފުޅަކަށް ދެމިހުރެވޭނީ، ގިނަވެގެން7އަހަރުގެ ދެ ދައުރުގައެވެ. އެހެންނަމެވެސް، މީގެތެރޭގައި 2014 ވަނަ އަހަރުގެ އިންތިޚާބު ކާމިޔާބު ކޮށްފައިވާ ރައީސުލްޖުމްހޫރިއްޔާގެ ދައުރު ހިމަނާފައެއް ނުވެއެވެ.\nއިންތިޚާބުގައި ވާދަކުރާ ކެނޑިޑޭޓުންގެ ހުންނަންޖެހޭ ޝަރުތެއްގެ ގޮތުގައި، އިންތިޚާބުގެ ކުރިން ފާއިތުވެދިޔަ 10 އަހަރު މެދުނުކެޑި ސީރިއާގައި ދިރިއުޅެފައިވުން ކަޑައަޅާފައި ވުމާއެކު، 51 އަހަރުވަންދެން ސީރިއާގާއި ހިގަމުންދާ އަސަދު އާއިލާގެ ވެރިކަން ނިމުމަކަށް ގެނައުމަށް، ގައުމުން ބޭރުގައި ތިއްބަވައިގެން މަސައްކަތް ކުރަމުންދާ އިދިކޮޅު ގިނަ ފަރާތްތަކަށް މިއިންތިޚާބުގައި ވާދަކުރުމުގެ ފުރުސަތު ގެއްލިގެން ދާނެއެވެ.\nއަދި މީގެ އިތުރުން، އިންތިޚާބުގައި ވާދަކުރަން ބޭނުންވާ ކެނޑިޑޭޓެއްނަމަ، އިންތިޚާބަށް އެޕްލިކޭޝަން ހުށަހެޅުއްވޭނީ، ސީރިއާގެ ގާނޫނު ހަދާ މަޖިލިހިގެ މަދުވެގެން 35 މެމްބަރުންގެ ތާޢީދާ އެކުއެވެ.\nސީރިއާގެ ގާނޫނު ހަދާ މަޖިލީހުގައި އޮންނަނީ ބައްޝާރުލް އަސަދުގެ ބާތު ޕާޓީގެ މެޖޯރިޓީއެވެ.\nސީރިއާގައި އެތައް އަހަރެއްވަންދެން ހިގަމުންދާ އަހުލީ ހަގުރާމައިގެ ސަބަބުން، ގެދޮރުން ބޭރުވެފައިވާ އެތައް މިލިއަން މީހުންނަށް މި އިންތިޚާބުގައި ވޯޓު ލުމުގެ ފުރުސަތު ލިބިގެނެއް ނުދާނެއެވެ.\nޔޫއެންއިން ބުނެފައިވަނީ، ސީރިއާގައި މިމަހު ބާއްވާ ރިޔާސީ އިންތިޚާބު ބޭއްވިގެންދަނީ، ޔޫއެންއިން ފާސްކޮށްފައިވާ ގަރާރާ އެއްގޮތަށް ނޫންކަމުގައެވެ. އެގަރާރުގައި ބުނެފައިވަނީ، ސީރިއާގެ އަހުލީ ހަގުރާމަ ހުއްޓާލާ، ހުރިހާ ފަރާތްތަކުން މަޝްވަރާގެ މޭޒަށް އައިސް، އާގާނޫނު އަސާސީއެއް އެކުލަވާލާ، އަދި ޔޫއެންގެ ބެލުމުގެ ދަށުން، ދެފުށްފެންނަ ރިޔާސީ އިންތިޚާބެއް އެގައުމުގައި ބޭއްވުމަށެވެ.\nޢާންމު ޞިއްޙަތު ރައްކާތެރިކުރުމުގެ ޤާނޫނަށް ގެނެވުނު އިސްލާހު ތަސްދީޤު ކުރައްވައިފި\nޤާނޫނަށް ބަދަލު ގެނެސްގެންވެސް ސެކިއުރިޓީ ވަރުގަދަކުރަން ރައީސް އަންގަވައިފި


Asaasee hidhumaithakuge aguthah rashugai bodu, maaleaa ehagakah badhalukurumah masahkaikuraanan: adhurey\nއަސާސީ ހިދުމަތްތަކުގެ އަގުތައް ރަށުގައި ބޮޑު، މާލެއާ އެއްއަގަކަށް ބަދަލުކުރުމަށް މަސައްކަތްކުރާނަން: އަދުރޭ\nކުންފުނިތަކުން ފޯރުކޮށްދޭ އަސާސީ ހިދުމަތްތަކުގައި މާލެ އާއި ކުޅުދުއްފުށީގައި އަގު ނަގައި އަދަދު ވަރަށް ބޮޑަށް ތަފާތު ކަމަށާއި އެކަން މަޖިލިސް މެމްބަރަކަށް ވެއްޖެނަމަ އެކަން ހައްލުކުރުމަށް މަސައްކަތް ކުރައްވާނެކަމަށް ކުޅުދުއްފުށީ ދެކުނު ދާއިރާގެ ޕީޕީއެމް ކެންޑިޑޭޓް އަބުދުއްރަހުމާނު އިސްމާއިލް ވިދާޅުވެއްޖެ އެވެ.\nމަޖިލިސް ބަހުސްގައި ވާހަކަދައްކަވަމުން އަދުރޭ ވިދާޅުވީ އެމްޑަބުލިއުއެސްސީ މާލެ އާއި ކުޅުދުއްފުށީގައި ފޯރުކޮށްދޭ ހިދުމަތްތަކުގައި އަގު ނެގުމުގައި ބޮޑެތި ތަފާތުކުރުންތަކެއް އެބަހުރި ކަމަށެވެ. އެގޮތުން މާލޭގައި 15 ޓަނު ފެން 22ރ ގެ ރޭޓުން ލިބޭއިރު ކުޅުދުއްފުށީގައި 22ރ ގެ ރޭޓުން ލިބެނީ ތިން ޓަނު ފެން ކަމަށެވެ.\nއަދި މާލޭގައި ފެންހޮޅިއެއް ގެޔަކަށް ވައްދައިދެނީ 1500ރ އަށް ކަމަށާއި އެކަމަކު ކުޅުދުއްފުށީގައި އެ ހިދުމަތް ފޯރުކޮށްދެނީ 3800ރ އަށް ކަމަށާއި މިއީ އެއްގޮތަކަށްވެސް ގަބޫލުކުރޭވެ ކަމެއް ނޫން ކަމަށް އަދުރޭ ވިދާޅުވި އެވެ.\nއަދުރޭ އިތުރަށް ވިދާޅުވީ މާލޭގެ ވިޔަފާރިތަކަށް ފަސް ރުފިޔާގެ ރޭޓް ކަރަންޓް ފޯރުކޮށްދޭއިރު ކުޅުދުއްފުށީގެ ވިޔަފާރިތަކަށް ކަރަންޓް ދޫކުރަނީ 7ރ އަށް ކަމަށެވެ. މިއީ ގަބޫލުކުރޭވޭނެ ކަންކަމެއް ނޫން ކަމަށާއި މިކަންތައްތައް ހައްލުކުރުމަށް މަޖިލިސް ތެރެއިންނާއި އެ ކުންފުނިތަކަށް ގޮސް ހައްލުކޮށްދިނުމަށް މަސައްކަތްކުރާނެކަމަށް އޭނާ ވިދާޅުވި އެވެ.\nއަދުރޭ ވިދާޅުވީ ކުޅުދުއްފުށީ ރައްޔިތުންނަށް ހައްގުވާ މިންވަރު ހޯދައިދިނުމަށްޓަކާ ސަރުކާރާ ގުޅިގެން މަސައްކަތްކުރައްވާނެ ކަމަށާއި އެގޮތުން ތައުލީމީ ހާލަތާއި ސިއްހީ ހާލަތު އަދި އިޖުތިމާއީ ހާލަތު ރަނގަޅު ކުރުމަށް މަސައްކަތްކުރާނެކަމަށެވެ. އަދި ޒުވާނުންނަށް ގެދޮރު އިމާރާތްކުރެވޭނެ ލުއިގޮތެއް ބޭންކުތަކުގެ ތެރެއިން ހޯދައިދޭން މަސައްކަތްކުރައްވާނެކަމަށެވެ.\n“އަޅުގަނޑުމެން ނޫންތޯ އޭ މާވާގެ ހުސެއިން އާދަމް އުމުރުން 16 އަހަރުގައި ފޮނުވާލީ ބަނޑޭރިގެއަށް، މިއަދު އެ ދަރިއަކަށްޓަކާ މި ފަޙްރުވެރިވަނީވެސް އަޅުގަނޑުމެން ނޫން ތޯ އޭ. އެހެންވުމުން ކުޅުދުއްފުށީ ދަރިޔަކު މަޖިލީހުގެ ގޮނޑިއަށް ފޮނުވުމުން ފަޙްރުވެރިވާނީވެސް ހަމަ އަޅުގަނޑުމެން ނޫން ތޯ”. އަދުރޭ ވިދާޅުވި އެވެ.


ޑްރާމާ ކުއީން | Vaahaka ޑްރާމާ ކުއީން – Vaahaka\n5k42\tNovember 27, 2017\nއެންމެނަށް އަހަރެން ފެންނާނީ އަބަދުވެސް އުފާވެރި މޫނަކާއިގެންވެ. އަބަދު އަހަރެން އުފާވެފާ ހުންނާތީ ސުވާލުކުރެއެވެ. އަބަދު ތިހާ ހިނިއައިއްސަ ހައިޕާ ވެފައި ތި ހުންނަނީ ކިހިނެއްހެއްޔޭ؟ މީ އާއްމުކޮށް އަހަންނަށް އޮފީހުގައި އުޅޭ އެކުވެރިން ކުރާ ސުވާލެކެވެ. އަހަރެން ހިނިގަނޑަކުން ނުވަތަ ޖޯކަކުން ޖަވާބުދީ ނިންމާލަމެވެ. އަހަރެންގެ ހިނިތުންވެފައިވާ މޫނާއި މޭކަޕްކޮށް ކުލަ ޖައްސާފައިވާ އަހަރެންގެ ދިރުމެއް ނެތް މޫނުގެ ހަޤީގަތް އެނގޭ މީހަކު ނުހުންނާއެވެ. ހަމަ ރަނގަޅަށްވެސް އަހަންކީ އެންމެން ބުނާ ފަދައިން ޑްރާމާ ކުއީނެވެ.\nއަހަރެންގެ ވާހަކަ ފަށަމާ ހިނގާށެވެ. އަހަރެންނަކީ ބޮޑު އާއިލާ އަކަށް އުފަން މީހަކީމެވެ. ހަނދާން ހުންނަން ފެށީންސުރެ އަހަރެންގެ މަންމަ އާ ބައްޕަ ވަނީ ވަކިވެފައެވެ. އަހަރެން އުޅެމުން އައީ ބައްޕަ ކައިރީގައެވެ. އަތުގައި އޮންނަނީ އެންމެ ހެދުމެކެވެ. ބަނޑުހައި ވެގެން ހާންތީ އަރާ އިރުވެސް ކާ އެކިކޮޅެއް ދޭނެ މީހަކު ނުހުރެއެވެ. ސްކޫލުގައި ވެސް އަހަންނަކީ ބާކީ ވެފައި ހުންނަ ކުށަޖަކީމެވެ. އިންޓަވަލް ގަޑީގައި ހުރިހާ ކުދިން ކާއިރު އަހަރެން ހުންނަން ޖެހެނީ ބަލަންށެވެ. ސްކޫލް ނިމޭ ވަގުތު ބެލެނިވެރިއަކާއި އެއްކޮށް ނޫން ގޮތަކަށް ގެޔަށް ނުދެވެއެވެ. އަހަރެން ކިތަންމެ ގިނަ އިރަކު މަޑު ކުރިޔަސް އަހަރެން ބަލާ އެންނާނެމީހަކު ނުހުންނާނެ ކަން އިނގޭތީ މުދައްރިސަށް ވަގަށް ފިލައިގެން ދަނީއެވެ. މިގޮތުގައި ދުވަސް ގަނޑެއް ހޭދަ ކުރަނިކޮށް މަންމަ އަހަރެން ގެންދިޔައެވެ.\nއަހަރެން ހީކުރީ އުފާވެރި ދުވަސްތަކެއް އަންހަނަށް ވެސް ލިބުނީއެވެ. ނަމަވެސް ކަން ދިމާވީ ހީކުރި ގޮތަކަށް ނޫނެވެ. މަންމަގެ ނުރުހުމުގެ ބަސްތައް އަހަންނަށް އަމާޒު ވާން ފެށިއެވެ. ބައްޕަ ދެކެ އަންނަ ރުޅި އަހަންނަށް ބާލަން ފެށިއެވެ. ރަނގަޅަށް ކުރެވޭ އެއްވެސް ކަމެއް ނޯވެއެވެ. ގޭން ބޭރަށް ލާފައި ހުންނަ ދުވަސްތައް ގިނަވިއެވެ. ހައި ހޫނު ކަމުގައި ކޮޓަރިން ބޭރުގައި އައްޓެއްގައި ނިދަން ޖެހޭ ރޭތަށް ގިނަވިއެވެ. ކިތަންމެ ބޯކޮށް ވާރޭ ވެހި ފިނި ވިޔަސް ގައިގާާ އަޅާލާނެ ރަޖާ ގަނޑެއް އަދި ބޯއަޅާލާނެ ބާލީހެއް އަހަންނަކަށް ނުލިބެއެވެ. އަހަރެން އަމިއްލަ ނަފްސު ދެކެ ރުޅި އަންނަން ފެށިއެވެ. ކުރާނީ ކީއްހެއެވެ. އެހީއެއް ވެދޭނެ މީހަކު ނެތެވެ. މިހެން އުޅެނިކޮށް ދޮންބައްޕަގެ ޖިންސީ ޝިކާރައަށް އަހަރެންވިއެވެ. އަހަރެން މިވާހަކަ އާއިލާ އާ ހިއްސާ ކުރުމުން މިވާހަކަ ޤަބޫލު ކުރާނެ މީހަކު ނެތެވެ. އެންމެވެސް ބުނީ އަހަރެން ގެއިން ނުކުންނަން ހެދި ދޮގެއް ކަމަށެވެ.\nއަހަރެން އަނެއްކާވެސް ބައްޕަ ގެޔަށް ބަދަލުވީމެވެ. ބައްޕަގެ ފަރާތުން ލޯތްބެއް އޯގާތެރި ކަމެއް ނެތަސް އަހަންނަސް މި ގޮތް ރަނގަޅުވީއެވެ. އަހަރެން ބޮޑު ވަމުން މިހާލުގައެވެ. ކާނެ އެއްޗެއް ލިބޭނީ ހިތައް އެރީ އާއެވެ. ހެޔޮ ހިތުން އަނގައި ބުނާ މީހަކު ނުހުރެއެވެ. ބޭނުން ކުރާނެ ޕްޑެއް ނުލިބިގެން ސްކޫލް ފާހަނައިގެ ޑަސްބިން ހާވައިގެން އުކާލާފައި ހުންނަ ޕެޑް ބޭނުން ކުރީމެވެ. އަހަރެއް ކިޔެވީ އޯލެވެލް އާ ހަމައަށެވެ. ނަތީޖާ ނުލިބެނީސް ވަޒީފާ އަކަށް ދާން ފެށިމެވެ. ކެފޭއެއްގެ ވެއިޓްރެސް އަކަށެވެ. ކިތަންމެ ދަށް ވަޒީފާ އެއް ނަމަވެސް އަހަރެން ބޭނުންވީ އަމިއްލަ އަށް ހަރަދުކޮށްގެން އުޅޭށެވެ. އުމުރުން 15 އަހަރުން ފެށިގެން އެކި އެކި ވަޒިފާތައް އަދާ ކުރިމެވެ. މިއަދު އަހަންނަކީ ސަރުކާރު ވަޒިފާ އެއް އަދާ ކުރަމުން އަންނަ ތުއްތު ކުއްޖެއްގެ މަންމައެކެވެ. އިރާދަކުރެއްވިއްޔާ އަހަރެން ހޭދަ ކުރަން ޖެހުނު ހިއްތަދިކަމެއް އަހަރެންގެ ތުއްތު ދަރިފުޅު ހޭދަ ކުރާކަށް ނުޖެހޭނެއެވެ. މިއަދުވެސް އަހަރެންގެ މާޒީ އަހަންނަށް އުނދަގު ކުރެއެވެ. އެތަށް ރެޔަކު އަދިވެސް ރޯން އޮންނަމެވެ. ރޭވެސް ހޭދަވި އެގޮތުގައެވެ. އެކަމަކު އަހަރެންގެ މޫނަކުން އެކަމެއް އަކަކަށް ވެސް ނުފެންނާނެއެވެ. އަހަންނަކީ ޑްރާމާ ކުއީން.\nހުސެން November 27, 2017\nމިއައް ވެސް ކިއަންވީ ވާހަކަ އޭ ތަ .. ހައިރާން ހީވޭ.. މި ޕެސެޖް އެއްނޫތަ.. އައި ކިއު ގެ .. ވާހަކަ އަކައް ވަރަށް އިންތިޒާރު ކުރަން ..ހީ އިސް ދި ބެސްޓް\nCharlie 💜 July 20, 2020\nDB July 27, 2020\nޥަރައް ރީތި މި ވާހަކަ😘


Reethi Dhonveli Athirimathi Kalhu Veleege Athirimahchakah Badhalvehje - Vaguthu\nރީތި ދޮންވެލި އަތިރިމަތި ކަޅުވެލީގެ އަތިރިމައްޗަކަށް ބަދަލުވެއްޖެ\n10 މަސް ކުރިން ( ޖެނުއަރީ 11, 2019 )\nހަވާއީ ކައިރިން ކިލައޫ އަލިފާން ފަރުބަދަ މިދިޔަ އަހަރު ގޮވުމުން ހަވާއީގެ އެންމެ ބޮޑު އެއް ރަށް ކަމަށްވާ އައިލެންޑް އޮފް ހަވާއީގެ އަތިރިމަތި ކަޅުވެއްޔަށް ބަދަލު ވެއްޖެއެވެ.\nމިދިޔަ އަހަރުގެ މެއި މަހު އަލިފާން ފަރުބަދަ ގޮވުމުން އެތައް ގެއެއް ސުންނާފަތިވެ، ފަތުރުވެރިން އައުން މަދުވެ ހަވާއީއަށް އިޤުތިޞާދީ ގޮތުން ވެސް ވަނީ ބޮޑު ގެއްލުމަކާއި ކުރިމަތިލާން ޖެހިފައެވެ. ރިޕޯޓްތައް ބުނާ ގޮތުގައި ހަމައެކަނި ފަތުރުވެރިކަމުގެ ދާއިރާ އިން ހަވާއީއަށް ލިބުނު ގެއްލުން ވެސް 480 މިލިއަން އެމެރިކާ ޑޮލަރަށް އަރައެވެ.\nހަވާއީ އަލުން ފަތުރުވެރިންނަށް ހުޅުވާލާފައި ވާއިރު ކުރިން އެންމެ ގިނަ މީހުންގެ ޝައުގުވެރިކަން ލިބުނު ދޮންވެލި އަތިރިމަތި ގެއްލިގެން ގޮސްފައި ވުމަކީ ފަތުރުވެރިކަމުގެ ދާއިރާގައި މަސައްކަތް ކުރާ މީހުންގެ ވަރަށް ބޮޑު ކަންބޮޑުވުމެކެވެ. ނަމަވެސް ކަޅު ކުލައިން އަތިރިމަތި އޮތުމުން ހާއްސަކަމެއްގެ ގޮތުގައި އެކަން ފާހަގަކޮށް ފަތުރުވެރިން އެސަރަހައްދު ބަލާލަން ދަތުރު ކުރާ މިންވަރު އިތުރު ވުން ވެސް އެކަށީގެންވެއެވެ.\nއަތިރިމަތި ކަޅުވެފައި ވަނީ އަލިފާން ފަރުބަދަ ގޮވުމުގެ ސަބަބުން ކަނޑަށް އެޅިފައިވާ ހިލަތައް ހަވާއީއަށް ލައްވުމުންނެވެ. ރިޕޯޓްތައް ބުނާ ގޮތުގައި މިހާރު އަތިރިމަތި ކަޅުކޮށް އޮތް ނަމަވެސް ކުރިއަށް އޮތް ހައެއްކަ މަސް ދުވަހުގެ ތެރޭގައި އަނެއްކާވެސް ހުދު ދޮންވެލީގެ އަތިރިމައްޗަކަށް މިއަތިރިމަތި ބަދަލު ވެގެންދާނެއެވެ.\nއެހެންކަމުން އަވަހަށް ކަޅުވެލީގެ އަތިރިމައްޗެއް ދެކިލަން ބޭނުން ނަމަ ހަވާއީއަށް ދަތުރު ކުރަންވީއެވެ.\nޖެނުއަރީ 11, 2019 19:36\nހާދަރީތި ބީޗެކޭ!! ވާވ. ؛؛£ ކިހާވަރަކަށްތަ ދެވޭނީ.!!


N.Velidhoo In Rey Hahyaru Kuri3Meehun Dhookohlaafi - Vaguthu\nނ.ވެލިދޫއިން އިން ރޭ ހައްޔަރު ކުރި ތިން މީހުންދޫކޮށްލައިފި\nނ. ވެލިދޫ އަށް ރައީސް ޔާމިން ވަޑައިގަތުމާ ދެކޮޅަށް އަޑު އުފުލި މީހުން ތެރެއިން ހައްޔަރު ކުރި ތިން މީހަކު ފުލުހުން ދޫކޮށްލާފިއެވެ.\nރައީސް ޔާމިން ނ. އަތޮޅު ވަޑައިގަތުމުން ހައްޔަރުކުރި މީހުންގެތެރޭގައި އެމަނިކުފާނަށް ވަގަށްގޮވި މީހަކުވެސް ހިމެނެއެވެ. އޭގެ އިތުރުން ދެމީހަކު ހައްޔަރު ކޮށްފައިވާއިރު އޭގެ ތެރޭގައި އަންހެނެއް ވެސް ހިމެނެއެވެ.\nއެކަމާގުޅިގެން ފުލުހުން ހާމަ ކުރިގޮތުގައި ރޭގައި އެމީހުން ހައްޔަރުކުރީ ރައީސް ޔާމިންގެ ގެ ދަތުރުފުޅާ ދިމާކޮށް ހަމަ ނުޖެހުން ހިންގުމުގެ ސަބަބުންނެވެް. އަދި މިހާރު އެ އެންމެންވެސް ދޫކޮށްލާފައިވާ ކަމަށްފުލުުން ބުނެފައެވެ.\nނ ވެލިދޫގައި ރައީސް ޔާމިން ރޭގަ ވަޑައިގަތުމުން އެރަށުން ވަނީ އެމަނިކުފާނަށް ހޫނު މަރުހަބާއެއް ކިޔާފައެވެ. ރޭގައި އެރަށުގަ ބޭއްވި ރަސްމިއްޔާތުގައި ވާހަކަ ދައްކަވަމުން އެަނިކުފާނުވަނީ ވަރަށް ތަފްސީލުގޮތެއްގައި އެމަނިކުފާނު ޒައާމަތުގައި ކުރިޔަށްގެންދެވި ބައެއްމަޝްރޫއުތަކަށް އަލިއަޅުވާލައި ވާހަކަދައްކަވާފައެވެ.\nއެގޮތުން މާލެ ސަރަހައްދުގައިވެސް ކުރިޔަށް ގެންދިޔަށް ބައެއްމަޝްރޫއުތަކަށް އަލިއަޅުވާލައި ވާހަކަ ދައްކަވާފަވެއެވެ.\nއެ ބޭފުޅުން، މާލޭގެ ކޮން ދިމާއަކުންތޯ ބޭރަށް ނިކުންނާނީ. މާލޭގެ އުތުރު ފަރާތަށް ނިކުތަސް، އިރު އުތުރު ފަރާތަށް ނިކުތަސް ފެންނާނީ އެ ބޭފުޅުން [އިދިކޮޅުން] ދެކެން ބޭނުން ނުވާ ތަންތަން. އެ ފަދަ ތަރައްގީ،" ރައީސް ވިދާޅުވި އެވެ.\nރައީސް ޔާމިން ވިދާޅުވިގޮތުގައި އިދުކޮޅު ފަރާތްތަކުން މާލެ ބޭރުވާން ބޭނުން ވެއްޖެ ނަމަ ދާން ޖެހެނީ ވިލިމާލެއާ ދިމާލުން، މާލޭގެ ހުޅަނގު ދެކުނު ފަރާތަށް ކަމަށާއި އެކަމަކު އެތަނުގައި ވެސް ހުރީ ކަރަށް ނާރެއް އަރާވަރުގެ އުސް، 25 ބުރީގެ އިމާރާތެއް ކަމަށް ރައީސް ވިދާޅުވި އެވެ. އަދި ވެސްޓްޕާކާ ދިމާލުން، ރަސްފަންނެއް ހަދައި، މަންޒަރު ބަދަލުކޮށްލާފައިވާއިރު އެ ތަން ނުފެނި ވެސް މާލޭން ބޭރު ނުވެވޭނެ ކަމަށް ވިދާޅުވި އެވެ.\nއޮގަސްޓް 29, 2018 13:48\nސާބަހޭ ސާބަހޭ ރައީސް ޔާމީނު ތިއޭ މިގައުމުގެ ދިރުމަކީ ފަހުރަކީ ތަރައްގީޔަކީ ތަނަވަސްކަމަކީ ދިވެހިންގެ ހިތްތަކުގެ ފިނިކަމަކީ ﷲ އިރާދަކުރެއްވިއްޔާ އިތުރު ފަސްއަހަރު ދިވެހިން މަނިކުފާނަން ހިތުންރުހުމުން ދޭނެ އާމީން\nއޮގަސްޓް 29, 2018 14:14\nވެލިދޫގަ ރޭގަ ތިކަހަލަކަމެއް ހިގިތަ!ހަމަގައިމުވެސް ގިނަވާނީ ތިކަހަލަ ކަމެއް ވީކަން ނޭންގޭމީހުން.


Male City Councilorunnaai Inthihaabee Councilorun Badhdhalu Kuravvaifi - Vaguthu\nމާލެ ސިޓީ ކައުންސިލްގެ މެންބަރުންނާއި މާލެ ސިޓީގެ އިންތިޚާބީ ކައުންސިލް މެންބަރުންނާ މިއަދު ބައްދަލު ކުރައްވައިފިއެވެ.\nމާލެ ސިޓީ ކައުންސިލުން މައުލޫމާތު ދިން ގޮތުގައި އެ ބައްދަލުވުމަކީ އިންތިގާލީ މަރުހަލާ ކުރިއަށް ގެންދިއުމަށް މާލެ ސިޓީ ކައުންސިލްގައި އެކުލަވާލާފައިވާ އިންތިގާލީ ކޮމިޓީއާއި ސިޓީ ކައުންސިލްގެ މިހާރުގެ މެންބަރުންނާއި ސިޓީ ކައުންސިލްގެ އިންތިޚާބީ މެންބަރުން ބައިވެރިވި ބައްދަލުވުމެކެވެ.\nމި ބައްދަލުވުމުގައި މާލެ ސިޓީގެ މޭޔަރު ޝިފާ މުޙައްމަދާއި މާލެ ސިޓީގެ އިންތިޚާބީ މޭޔަރު އަދި އިދިކޮޅު ޕީޕީއެމްގެ ނައިބު ރައީސް ޑރ. މުޙައްމަދު މުޢިއްޒުގެ ވެސް ބައިވެރިވެވަޑައިގެންނެވިއެވެ.\nމި ބައްދަލުވުމުގައި މާލެ ސިޓީ ކައުންސިލްގެ ފަރާތުން ވަނީ މި ދައުރުގައި އެ ކައުންސިލުން ފަށާފައިވާ މަސައްކަތުގެ ބައެއް ތަފްސީލްތައް ވެސް އިންތިޚާބީ ކައުންސިލަރުންނާ ޚިއްސާ ކުރައްވައިފައެވެ.\nމާލެ ސިޓީގައި މިހާރު އޮތް ސިޓީ ކައުންސިލަކީ ވެރިކަން ކުރާ އެމްޑީޕީގެ ސުޕަ މެޖޯރިޓީ އޮތް ކައުންސިލެކެވެ. އެންމެ މެންބަރަކު ފިޔަވައި ދެން ތިއްބެވި މެންބަރުންނަކީ އެމްޑީޕީގެ މެންބަރުންނެވެ. 2011 ގައި އާ ލާމަރުކަޒީ ނިޒާމުގެ ޤާނޫނު ތައާރަފްވި ފަހުން މިހާތަނަށް ވެސް މާލެ ސިޓީ ކައުންސިލްގައި އޮންނަނީ އެމްޑީޕީގެ ސުޕަ މެޖޯރިޓީއެވެ.\nއެހެން ނަމަވެސް މިދިޔަ މަހުގެ 10 ވަނަ ދުވަހު ބޭއްވި ލޯކަލް ކައުންސިލްތަކުގެ އިންތިޚާބުގައި ފުރަތަމަ ފަހަރަށް ޕީޕީއެމްއަށް މާލެ ސިޓީ ކައުންސިލްގެ މެޖޯރިޓީ ވަނީ ލިބިފައެވެ. އާ ކައުންސިލްގައި ޕީޕީއެމްގެ 12 މެންބަރުން ތިއްބަވާނެއެވެ. އެމްޑީޕީގެ ތިއްބަވާނީ ހަ މެންބަރުންނެވެ. އަދި ޖުމްހޫރީ ޕާޓީގެ މެންބަރަކު ވެސް އިންނަވާނެއެވެ.\nފުރަތަމަ ފަހަރަށް މުޅި މާލެއިން ވޯޓް ލައިގެން މޭޔަރަކު އިންތިޚާބު ކުރިއިރު، މާލޭގެ ފުރަތަމަ އިންތިޚާބީ މޭޔަރަކީ ދެ ސަރުކާރެއްގައި ހަތް އަހަރުގެ މުއްދަތަކަށް ހައުސިން މިނިސްޓަރުގެ މަޤާމު ފުރުއްވި ޑރ. މުޢިއްޒެވެ. މާލޭގެ މޭޔަރުގެ މަޤާމަކީ ރައީސުލްޖުމްހޫރިއްޔާއަށް ފަހު އެންމެ ގިނަ ރައްޔިތުންގެ ވޯޓް ލިބިގެން އިންތިޚާބު ކުރެވޭ އިންތިޚާބީ މަޤާމެވެ.